ދިވެހި - Sorah Hud\nNoble Quran » ދިވެހި » Sorah Hud\nا ل ر (މި އަކުރުތަކުގެ مراد ދެނެވޮޑިގެންވަނީ اللَّه އެވެ.) (މިއީ) ފޮތެކެވެ. އެ ފޮތުގެ آية ތައްވަނީ، އޮޅުމެއްނެތި މާނަ ސާފުކޮށް އެނގޭގޮތުގައި ފުރިހަމަ نظام އަކުން تنظيم ކުރައްވާފައެވެ. އަދި އެ (ފޮތުގައިވާ ހުރިހާ ތަކެއްޗެއް) ވަނީ تفصيل ކޮށް ބަޔާންކުރައްވާފައެވެ. (އެއީ) މޮޅަށް ދެނެވޮޑިގެންވާ، حكيم ވަންތަ ރަސްކަލާނގެ حضرة ންނެވެ.\n(އެއީ) ތިޔަބައިމީހުން اللَّه އަށް މެނުވީ، އަޅުކަން ނުކުރުމަށެވެ. ހަމަކަށަވަރުން، ތިމަންކަލޭގެފާނީ، އެކަލާނގެ حضرة ން ތިޔަބައިމީހުންގެ ގާތަށް ފޮނުއްވެވި، ބިރުވެރިކަމުގެ خبر ދެއްވާ، އަދި އުފާވެރިކަމުގެ خبر ދެއްވާ رسول އަކީމެވެ.\nތިޔަބައިމީހުން އެނބުރި ދިއުންވަނީ، اللَّه ގެ حضرة އަށެވެ. އަދި އެކަލާނގެއީ، ކޮންމެކަމެއްގެ މައްޗަށް ކުޅަދުންވަންތަ ރަސްކަލާނގެއެވެ.\nދަންނާށެވެ! ހަމަކަށަވަރުން، އެއުރެން، އެއުރެންގެ މޭތައް އަނެއްފަރާތަށް އަނބުރާލަތެވެ. (އެއީ) އެކަލާނގެއަށް ވަންހަނާވެގަތުމަށެވެ. ދަންނާށެވެ! އެއުރެންގެ ފޭރާމުން އެއުރެން ފޮރުވިގެން ތިބޭއިރުވެސް، އެއުރެން ސިއްރުކުރާ ކަންތަކާއި، ފާޅުކުރާ ކަންތައް، އެކަލާނގެ ދެނެވޮޑިގެންވެތެވެ. ހަމަކަށަވަރުން، އެކަލާނގެއީ، ހިތްތަކުގައިވާހާ ކަމެއް މޮޅަށް ދެނެވޮޑިގެންވާ ރަސްކަލާނގެއެވެ.\nބިމުގައި ހިނގާބިނގާ އުޅޭ ދިރޭ އެއްޗެހީގެ ތެރެއިން، އެ އެއްޗަކަށް اللَّه رزق ނުދެއްވާ އެއްވެސް އެއްޗެއް ނުވެތެވެ. އެ ތަކެތި ބިމުގައިއުޅޭ ތަނާއި، މަރުވެގެން ވަޅުލާތަނެއް އެކަލާނގެ ދެނެވޮޑިގެންވެތެވެ. މި ހުރިހާ ކަމެއްވަނީ ބަޔާންވެގެންވާ ފޮތެއްގައި ލިޔުއްވާފައެވެ.\nއަދި އެކަލާނގެއީ، ހަ ދުވަހުގެ ތެރޭގައި އުޑުތަކާއި ބިން ހެއްދެވި ރަސްކަލާނގެއެވެ. އެކަލާނގެ عرش (އޭރު) ވަނީ ފެން މަތީގައެވެ. (އެއީ) ތިޔަބައިމީހުންގެ ތެރެއިން، އެންމެ عمل ރަނގަޅީ ކާކުތޯ امتحان ކުރެއްވުމަށެވެ. އަދި މަރުވުމަށްފަހު، ހަމަކަށަވަރުން، ތިޔަބައިމީހުން އަލުން ދިރުއްވައި، محشر އަށް ފޮނުއްވާނެޔޭ ކަލޭގެފާނު ވިދާޅުވެއްޖެނަމަ، ހަމަކަށަވަރުން، كافر ވި މީހުން ބުނާނެތެވެ. މިއީ، ބަޔާންވެގެންވާ ޖާދޫއެއްކަމުގައި މެނުވީ ނުވެތެވެ.\nއަދި عدد ކުރައްވާފައިވާ ވަގުތުކޮޅަކަށް، ތިމަންރަސްކަލާނގެ އެއުރެންގެ ކިބައިން عذاب ފަސްކުރައްވައިފިނަމަ، ހަމަކަށަވަރުން، އެއުރެން ބުނާނެތެވެ. އެ عذاب އަޔަނުދީ ބަންދުކުރަނީ، ކޮންއެއްޗެއްހެއްޔެވެ؟ ދަންނާށެވެ! އެއުރެންނަށް عذاب އަންނަ ދުވަހު އެއުރެންގެ ކިބައިން އެ عذاب ދުރުނުކުރައްވާ ހުށްޓެވެ. އަދި އެއުރެން އެއަށް ފުރައްސާރަކޮށް އުޅުނު عذاب، އެއުރެން ވަށައިލާ ހުށްޓެވެ.\nއަދި ތިމަންރަސްކަލާނގެ އިންސާނާާއަށް رحمة އެއް ލައްވައި، ދެން އޭނާގެ ކިބައިން ތިމަންރަސްކަލާނގެ އެ رحمة ނިގުޅައިގަންނަވައިފިނަމަ، ހަމަކަށަވަރުން، އޭނާ ވަނީ، ތިމަންރަސްކަލާނގެ رحمة ން އުންމީދުކަނޑައި، نعمة އަށް ދެކޮޅުހަދާ كافر އަކަށެވެ.\nއަދި، އެ އިންސާނާއަށް ޖެހުނު مصيبة އަކަށްފަހު، ތިމަންރަސްކަލާނގެ އޭނާއަށް نعمة ދެއްވައިފިނަމަ، އޭނާ ބުނާނެކަން ކަށަވަރެވެ. ތިމަންގެ ކިބައިން ހުރިހާ مصيبة އެއް ފިލައި ހިނގައްޖެއެވެ. ހަމަކަށަވަރުން، އޭނާ ވަނީ (އެ ލިބުނު ކަންތަކަށް) އުފާވެ فخر ވެރިވެފައެވެ.\nކެތްތެރިވެ، صالح عمل ތައްކުރި މީހުން މެނުވީއެވެ. އެއުރެންނަށް، ފާފަފުއްސެވުމާއި، ބޮޑުވެގެންވާ ދަރުމަހުށްޓެވެ.\nފަހެ، އެކަލޭގެފާނަށް خزانة އެއް ބާވައިނުލެއްވީ ކީއްވެހޭ، ނުވަތަ އެކަލޭގެފާނުގެ އަރިހުގައި ملائكة އަކު ވަޑައިނުގަތީކީއްވެހޭ، އެއުރެން ބުނެފާނެކަމަށްޓަކައި، ކަލޭގެފާނަށް وحى ކުރައްވާ ތަކެތިން ބައެއް، ކަލޭގެފާނު ދޫކޮށްލައްވައިފާނެ ހެއްޔެވެ؟ (އެބަހީ: ދޫކޮށެއްނުލައްވާނެތެވެ.) އަދި އެ ތަކެތި ކިޔަވައި ވިދާޅުވުމުން، ކަލޭގެފާނުގެ ހިތްޕުޅު ދަތިވެސްވެދާނެތެވެ. ކަލޭގެފާނު ވާކަން ކަށަވަރީ، ބިރުވެރިކަމުގެ خبر ދެއްވާ ބޭކަލަކު ކަމުގައެވެ. އަދި اللَّه އީ، ހުރިހާ ތަކެއްޗެއް ރައްކާތެރިކުރައްވައި، ބަލަހައްޓަވާ ރަސްކަލާނގެއެވެ.\nނުވަތަ އެކަލޭގެފާނު އަމިއްލަފުޅަށް ހެއްދެވި آية ތަކެއް ކަމަށް އެއުރެން ބުނަނީ ހެއްޔެވެ؟ ކަލޭގެފާނު ވިދާޅުވާށެވެ! ފަހެ، އަމިއްލައަށް ހަދާފައިވާ އެކަހަލަ ދިހަ سورة ތިޔަބައިމީހުން ގެނެސްބަލާށެވެ! އަދި ތިޔަބައިމީހުން ތެދުވެރިން ކަމުގައިވަނީނަމަ، اللًّه ފިޔަވައި ތިޔަބައިމީހުންނަށް ކުޅަދާނަވީހާ ބަޔަކަށް ނިކަން ގޮވައިގެނެސްބަލާށެވެ!\nފަހެ، އެއުރެން ތިޔަބައިމީހުންނަށް އިޖާބަ ނުދީފިނަމަ، ފަހެ، ތިޔަބައިމީހުން ދަންނާށެވެ! އެ آية ތައް ބާވައިލައްވާފައިވަނީ، اللَّه ގެ ދެނެވޮޑިގަތުމާ އެކުގައެވެ. އަދި އެކަލާނގެ މެނުވީ، حق ވެގެން އަޅުކަމެއްވެވޭ إله އަކު ނުވެތެވެ. ފަހެ، ތިޔަބައިމީހުން مسلم ން ކަމުގައި ވާނޫހެއްޔެވެ؟\nދުނިޔޭގެ ދިރިއުޅުމާއި، އެ ދުނިޔޭގެ ޒީނަތްތެރިކަމަށް އެދޭމީހާ (ދަންނާށެވެ!) އެއުރެންގެ عمل ތައް ތިމަންރަސްކަލާނގެ އެއުރެންނަށް އެތާނގައި ހަމަޔަށް ފުއްދަވައި ދެއްވާހުށީމެވެ. އަދި އެއުރެންނަށް އެތާނގައި އުނި ނުކުރައްވާހުށްޓެވެ.\nއެއުރެންނީ آخرة ގައި ނަރަކަ ނޫން އެހެންތަނެއް އެއުރެންނަށް ނުވާ މީހުންނެވެ. އަދި އެއުރެންކުޅަ ކަންތައް އެތާނގައި، ބޭކާރުވެގެންވެތެވެ. އަދި އެއުރެން ކޮށްއުޅުނު ކަންތައް باطل ވެގެންވެތެވެ.\nފަހެ، އެމީހެއްގެ ވެރިރަސްކަލާނގެ حضرة ން ބަޔާންވެގެންވާ ހެތްކެއްގެ މަތީގައި ހުރި މީހާވެސް ހެއްޔެވެ؟ (އެބަހީ: އެފަދަ މީހާއާއި، އިސްވެދިޔަ آية ގައި بيان ވެގެންވާ މީހުންނާ އެއްގޮތެއްނޫނެވެ.) އަދި އެކަލާނގެ حضرة ން ފޮނުއްވި ހެތްކެއް، އެއާވިދިގެން އާދެތެވެ. އަދި އޭގެކުރިން إمام އެއްގެ ގޮތުގައްޔާއި، رحمة އެއްގެ ގޮތުގައި موسى ގެފާނުގެ ފޮތް އޮތެވެ. އެއުރެން (އެބަހީ: ހެތްކެއްގެ މަތީގައިވާ މީހުން) އެއަށް إيمان ވެތެވެ. އަދި جماعة ތަކުގެ ތެރެއިން އެ ފޮތަށް كافر ވާ މީހާ (ދަންނާށެވެ!) ފަހެ، އެމީހަކަށް وعد ކުރައްވާފައިވާ ތަނަކީ، ނަރަކައެވެ. ފަހެ، ކަލޭގެފާނު އެކަމާމެދު شك އެއްގައި ނުހުންނަވާށެވެ! ހަމަކަށަވަރުން، އެއީ، ކަލޭގެފާނުގެ ވެރިރަސްކަލާނގެ حضرة ން އައި حق ގޮތެވެ. އެހެނެއްކަމަކު، މީސްތަކުންކުރެ ގިނަމީހުން (އެއަކަށް) إيمان އެއް ނުވެތެވެ.\nاللَّه އާމެދު ހަދައިގެން ދޮގެއްބުނި މީހަކަށްވުރެ، އަނިޔާވެރިކަން ބޮޑީ ކާކުހެއްޔެވެ؟ އެއުރެންގެ ވެރިރަސްކަލާނގެ حضرة އަށް އެއުރެން ހުށަހެޅޭނެތެވެ. އަދި ހެކިން ބުނާނެތެވެ. އެއުރެންގެ ވެރިރަސްކަލާނގެއާމެދު ދޮގުހަދައިގެން އުޅުނު މީހުންނަކީ މިތިބީއެވެ. ދަންނާށެވެ! އަނިޔާވެރިންގެ މައްޗަށް اللَّه ގެ لعنة ހުށްޓެވެ.\nއެއުރެންނީ اللَّه ގެ މަގުން (މީސްތަކުން) އެއްކިބާކުރާ މީހުންނެވެ. އަދި އެ މަގު ގުދުމަގަކަށްވުމަށް އެދޭ މީހުންނެވެ. އަދި އެއުރެންނީ آخرة ދުވަހަށް كافر ވެގެން ތިބޭ މީހުންނެވެ.\nއެއުރެންނީ ބިމުގައި (اللَّه) ނުކުޅައްދައިލެވޭނޭ ބަޔަކު ކަމުގައި ނުވެތެވެ. އަދި اللَّه ފިޔަވައި އެއުރެންނަށް އެހީތެރިވާނޭ ބަޔަކު ނުވެތެވެ. އެއުރެންނަށް عذاب ގިނަގުނަކުރައްވާ ހުށްޓެވެ. (حق ބަސްފުޅު) އެހުމަށް ކުޅަދާނަވެގެންވާ ބަޔަކު ކަމުގައި އެއުރެން ނުވެތެވެ. އަދި (حق މަގު) ފެންނަ ބަޔަކުކަމުގައިވެސް، އެއުރެން ނުމެވޭމެއެވެ.\nއެއުރެންނީ، އެއުރެންގެ އަމިއްލަ نفس ތައް ގެއްލެނިކުޅަ މީހުންނެވެ. އަދި އެއުރެން ހަދައި އުޅުނު ދޮގުތައް، އެއުރެންގެ ކިބައިން ގެއްލިގެން ހިނގައްޖެއެވެ.\nشك އެއްނެތެވެ. آخرة ގައި އެންމެ ބޮޑަށް ގެއްލެނިވެގެންވާ ބަޔަކީ، ހަމަ އެއުރެންނެވެ.\nހަމަކަށަވަރުން، إيمان ވެ، صالح عمل ތައްކޮށް، އަދި އެއުރެންގެ ވެރިރަސްކަލާނގެ حضرة އަށް މަޑުމޮޅިވީ މީހުންނީ، ސުވަރުގޭގެ أهل ވެރިންނެވެ. އެއުރެން އެތާނގައި ދެމިތިބޭނެތެވެ.\nއެ ދެބައިމީހުންގެ مثال، ކަނުމީހާއާއި، ބީރުމީހާއާއި، ލޮލަށް ފެންނަމީހާއާއި، އިވޭމީހާ ފަދައެވެ. އެ ދެބައިމީހުން مثال ގެ ގޮތުން ހަމަހަމަވެގެން ވޭހެއްޔެވެ؟ ފަހެ، ތިޔަބައިމީހުން ހަނދުމަ ނުކުރަނީހެއްޔެވެ؟\nހަމަކަށަވަރުން، نوح ގެފާނު، އެކަލޭގެފާނުގެ قوم ގެމީހުންގެ ގާތަށް ތިމަންރަސްކަލާނގެ ފޮނުއްވީމެވެ. (ވިދާޅުވެ އެންގެވުމަށެވެ.) ހަމަކަށަވަރުން، އަހުރެންނީ، ތިޔަބައިމީހުންގެ ގާތަށް ފޮނުއްވެވި، بيان ވެގެންހުރި إنذار ކުރާ މީހަކީމެވެ.\nاللَّه އަށް މެނުވީ، ތިޔަބައިމީހުން އަޅުކަން ނުކުރާހުށިކަމެވެ! ހަމަކަށަވަރުން ވޭންދެނިވި ދުވަހެއްގެ عذاب އަށް ތިޔަބައިމީހުންނާމެދު ތިމަންކަލޭގެފާނު ބިރުފުޅުގަނެއެވެ.\nފަހެ، އެކަލޭގެފާނުގެ قوم ގެމީހުންކުރެ، كافر ވި ބޮޑުން ބުނެފޫއެވެ. ތިމަންމެންކަހަލަ آدم ގެދަރިޔަކު ކަމުގައި މެނުވީ ތިމަންމެން، ކަލޭގެފާނު ނުދެކެމުއެވެ. އަދި ކަލޭގެފާނަށް تبع ވި މީހުންނަކީ، ތިމަންމެންގެ ތެރެއިން އެންމެ ދެރަ ނިކަމެތިން ކަމުގައި މެނުވީ ތިމަންމެން ނުދެކެމުއެވެ. (އެއުރެން تبع ވީ) މަތިމަތިން ފެންނަ ފެނުމަށެވެ. އަދި ތިމަންމެންގެ މައްޗަށް އެއްވެސް މޮޅުކަމެއް ތިޔަބައިމީހުންނަށް ލިބިގެންވާ ކަމަކަށް ތިމަންމެން ނުދެކެމުއެވެ. އަދި ކިއެއްތަ! ތިމަންމެން ހީކުރަނީ، ތިޔަބައިމީހުންނަކީ ދޮގުހަދާ ބަޔަކުކަމުގައެވެ.\nއަދި އެކަލޭގެފާނު ނާކޮޅު ބަންނަވަމުން ގެންދެވިއެވެ. އެކަލޭގެފާނުގެ قوم ގެމީހުންކުރެ، ބޮޑުންގެ ބަޔަކު އެކަލޭގެފާނުގެ އަރިހުންލާފައި ހިނގައްޖެ ކޮންމެ ފަހަރަކު، އެކަލޭގެފާނަށް މަލާމާތްކުރެތެވެ. އެކަލޭގެފާނު ވިދާޅުވެތެވެ. ތިޔަބައިމީހުން ތިމަންކަލޭގެފާނަށް މަލާމާތްކުރާނަމަ، ތިޔަބައިމީހުން މަލާމާތްކުރާ ފަދައިން، ހަމަކަށަވަރުން، ތިމަންމެންވެސް ތިޔަބައިމީހުންނަށް މަލާމާތް ކުރާނަމެވެ.\nފަހެ، ނިކަމެތިކަން އެމީހަކަށް ދެނިވި عذاب، އެމީހަކާ ހަމައަށް އަންނަނީ، އަދި ދެމިހުންނަނިވި عذاب، އެމީހަކަށް ކުރިމަތިވެގެން އަންނަނީ، ކާކަށްކަން ނިކަންހުރެ ތިޔަބައިމީހުންނަށް އެނގޭނެތެވެ.\nތިމަންރަސްކަލާނގެ أمر ފުޅު އައިސް، އަދި އުނދުނުގެ ތެރެއިން ފެން އަރައި އުތުރިގެންފުމަށް ދާނދެނެވެ. (އެހިނދު) ތިމަންރަސްކަލާނގެ وحى ކުރެއްވީމެވެ. ކޮންމެ އެއްޗަކުން (އަންހެން ފިރިހެން) ދެ ޖިންސުގެ ދޭއްޗާއި، އަދި ހަލާކުވެ ނެތިދިއުމުގެ ބަސްފުޅު، އިސްވެގޮސްފައިވާ މީހަކު ފިޔަވައި، ކަލޭގެފާނުގެ أهل ވެރިންނާއި، إيمان ވެގެންތިބި މީހުން އެ ނާކޮޅަށް ލައްވާށެވެ! މަދު މީހަކު މެނުވީ، އެކަލޭގެފާނުގެ އަރިހުގައި إيمان ވެގެނެއް ނުވެތެވެ.\nއަދި ފަރުބަދަތައް ފަދަ ރާޅުތަކެއްގެ ތެރޭގައި، އެއުރެންނާއިގެން އެ ނާކޮޅު ދުވަމުންދެއެވެ. އަދި نوح ގެފާނު އެކަލޭގެފާނުގެ ދަރިކަލުންނަށް ގޮވައިލެއްވިއެވެ. އޭރު އެ ދަރިކަލުންވީ (އެހެންމީހުންނާ) ވަކިން ދުރުގައެވެ. އޭ ދަރިފުޅާއެވެ! ތިމަންމެންނާއެކު (ނާކޮޅަށް) އަރާށެވެ! އަދި كافر ންނާ އެކުގައި ނުވާށެވެ!\nއެ ދަރިކަލުން ދެންނެވިއެވެ. ފެނުން، ތިމަން ރައްކާތެރިކުރާނޭ ފަރުބަދައަކަށް ތިމަން ހިނގައިދާހުށީމެވެ. އެކަލޭގެފާނު ވިދާޅުވިއެވެ. اللَّه ގެ أمر ފުޅުން (އެބަހީ: اللَّه ގެ عذاب ން) ރައްކާތެރިކުރާނޭ ފަރާތެއް، އެކަލާނގެ رحمة ލެއްވި މީހަކަށް މެނުވީ މިއަދަކު ނެތެވެ. އަދި އެ ދެބަފައިކަލުންގެ ދެމެދުގައި ރާޅު ހުރަސްއެޅިއެވެ. އަދި غرق ކުރެއްވި މީހުންގެ ތެރެއިން، އެ ދަރިކަލުންވިއެވެ.\nއަދި އެންގެވިއެވެ. އޭ ބިމާއެވެ! ތިޔަ ބިމުގެ ފެންގަނޑު ދިރުވައިލާށެވެ! އަދި އޭ އުޑާއެވެ! ވެހުން ހުއްޓައިލާށެވެ! ދެން ފެންގަނޑު ހިނދިއްޖެއެވެ. އަދި (އެއުރެން ހަލާކުވެދިއުމުގެ) ކަންތައްވެ ނިމިއްޖެއެވެ. އަދި جودىّ ފަރުބަދައިގެ މައްޗަށް އެ (ނާކޮޅު) ބީހި، ހަމަޖެހިއްޖެއެވެ. އަދި އެންގެވިއެވެ. އަނިޔާވެރިވީ މީހުންނަށް ހަލާކާއި ގެއްލުން ހުށްޓެވެ.\nنوح ގެފާނު، އެކަލޭގެފާނުގެ ވެރިރަސްކަލާނގެ حضرة އަށް مناجاة ދެންނެވިއެވެ. ފަހެ، އެކަލޭގެފާނު ވިދާޅުވިއެވެ. މި އަޅާގެ ވެރިރަސްކަލާކޯއެވެ! ހަމަކަށަވަރުން، މި އަޅާގެ ދަރި ވަނީ، މި އަޅާގެ أهل ވެރިންގެ ތެރެއިންނެވެ. އަދި ހަމަކަށަވަރުން، އިބަރަސްކަލާނގެ وعد ފުޅަކީ، حق ބަސްފުޅެވެ. އަދި އިބަރަސްކަލާނގެއީ، حكم ކުރައްވާ، އެންމެ عدل ވެރި ރަސްކަލާނގެއެވެ.\nއެކަލާނގެ وحى ކުރެއްވިއެވެ. އޭ نوح ގެފާނެވެ! ހަމަކަށަވަރުން، އެ ދަރިކަލުން، ކަލޭގެފާނުގެ أهل ވެރިންގެ ތެރެޔަކުން ނުވެއެވެ. ހަމަކަށަވަރުން، އެ ދަރިކަލުންގެ عمل އަކީ، ރަނގަޅުނޫން عمل އެކެވެ. ފަހެ، ކަލޭގެފާނަށް އެކަމަކާމެދު، އެނގުމެއްނުވާ ކަންތަކަށްއެދި، ތިމަންރަސްކަލާނގެ حضرة އަށް ނުދަންނަވާށެވެ! ހަމަކަށަވަރުން، جاهل ންގެ ތެރެއިން ކަލޭގެފާނު ވެދާނެތީ، ތިމަންރަސްކަލާނގެ ކަލޭގެފާނަށް نصيحة ތެރިވެވޮޑިގެންވަމެވެ.\nއެކަލޭގެފާނު ވިދާޅުވިއެވެ. ތިމަންއަޅާގެ ވެރިރަސްކަލާކޮ! ހަމަކަށަވަރުން، ތިމަން އަޅާއަށް، އެކަމަކާމެދު އެނގުމެއްނުވާކަމަކަށް، އިބަރަސްކަލާނގެ حضرة އަށް އެދި ދެންނެވުމުން، ތިމަންއަޅާ ސަލާމަތްކުރެއްވުންއެދި، އިބަރަސްކަލާނގެ حضرة ން ވާގިއެދި، ރައްކާތެރިކަން ލިބިގަންނަމެވެ. އިބަރަސްކަލާނގެ ތިމަން އަޅާޔަށް ފާފަ ނުފުއްސަވާނަމަ، އަދި رحمة ނުލައްވާނަމަ، ގެއްލެނިވެގެންވާ މީހުންގެ ތެރެއިން ތިމަންއަޅާ ވެދާހުށްޓެވެ.\nއެންގެވިއެވެ. އޭ نوح ގެފާނެވެ! ތިމަންރަސްކަލާނގެ حضرة ން أمان ކަމަކާއެކު، އަދި ކަލޭގެފާނާއި، ކަލޭގެފާނުގެ އަރިހުގައިވާ މީހުންގެ ތެރެއިން އުފެދޭ أمّة ތަކަށް بركات އާއެކު (ނާކޮޅުން) ފައިބައިވަޑައިގަންނަވާށެވެ! އަދި أمّة ތަކެއްވެއެވެ. ތިމަންރަސްކަލާނގެ އެ أمّة ތަކަށް (ދުނިޔޭގައި) އުފަލާއި، އަރާމު ދެއްވާހުށީމެވެ. ދެން ތިމަންރަސްކަލާނގެ حضرة ން އެއުރެންނަށް ވޭންދެނިވި عذاب އެއް އައިސްޖެހޭނެތެވެ.\nއަދި ތިމަންރަސްކަލާނގެ عاد ބާގައިމީހުންގެ ގާތަށް، އެއުރެންގެ أخ هود ގެފާނު (ފޮނުއްވީމެވެ.) އެކަލޭގެފާނު ވިދާޅުވިއެވެ. އޭ އަހުރެންގެ قوم ގެމީހުންނޭވެ! ތިޔަބައިމީހުން اللَّه އަށް އަޅުކަންކުރާށެވެ! އެކަލާނގެ ފިޔަވައި އެހެން إله އަކު ތިޔަބައިމީހުންނަކަށް ނުވެތެވެ. ތިޔަބައިމީހުންނީ، ދޮގުހަދާ ބަޔަކު ކަމުގައި ނޫނީ ނުވެތެވެ.\nއޭ އަހުރެންގެ قوم ގެމީހުންނޭވެ! އަހުރެން، ތިޔަބައިމީހުންގެ ކިބަޔަކުން އެކަމުގެ މައްޗަށް އުޖޫރައަކަށް ނޭދެމެވެ. އަހުރެންގެ އުޖޫރަ، އަހުރެން އުފެއްދެވި ފަރާތުން މެނުވީ ނުވެއެވެ. ފަހެ، ތިޔަބައިމީހުންނަކަށް ނުވިސްނޭހެއްޔެވެ؟\nއޭ އަހުރެންގެ قوم ގެމީހުންނޭވެ! ތިޔަބައިމީހުންގެ ވެރިރަސްކަލާނގެ حضرة އަށް، ފާފަފުއްސެވުންއެދި ދަންނަވާށެވެ. ދެން އެކަލާނގެއަށް توبة ވާށެވެ! އޭރުން، ތިޔަބައިމީހުންގެ މައްޗަށް އުޑުން، ބޯކޮށް ގިނައިން (ވެހޭގޮތުގައި) ވާރޭ ފޮނުއްވާނެތެވެ. އަދި ތިޔަބައިމީހުންގެ ބާރުގެ ތެރެޔަށް ބާރު އިތުރުކޮށްދެއްވާނެތެވެ. އަދި ކުށްވެރިންގެ ގޮތުގައި ތިޔަބައިމީހުން ފުރަގަސްދީ ނުދާށެވެ!\nއެއުރެން ދެންނެވޫއެވެ. އޭ هود ގެފާނެވެ! ބަޔާންވެގެންވާ ހެތްކެއް ތިމަންމެންގެ ގާތަކަށް ކަލޭގެފާނު ނުގެންނަވަމުއެވެ. އަދި (ހަމައެކަނި) ކަލޭގެފާނުގެ ބަސްފުޅަކަށް ތިމަންމެންގެ إله ންތައް ދޫކޮށްލާނޭ ބަޔަކު ކަމުގައި ތިމަންމެން ނުވަމުއެވެ. އަދި ކަލޭގެފާނަށް إيمان ވާ ބަޔަކު ކަމުގައި، ތިމަންމެން ނުވާހުށީމެވެ.\nތިމަންމެންގެ ބައެއް إله ން ކަލޭގެފާނަށް ނުބައި ކަމެއް ޖައްސައިފިކަމުގައި މެނުވީ ތިމަންމެން ނުބުނާނޫއެވެ. އެކަލޭގެފާނު ވިދާޅުވިއެވެ. ހަމަކަށަވަރުން، ތިޔަބައިމީހުން شريك ކޮށް އުޅޭ ތަކެތިން، ތިމަންކަލޭގެފާނު ބަރީއަވެގެންވާކަމަށް اللَّه ހެކިކުރައްވަމެވެ. އަދި ތިޔަބައިމީހުންވެސް ހެކިވާށެވެ!\nއެކަލާނގެ ފިޔަވައި އެހެން ފަރާތްތަކުންނެވެ. (އެބަހީ: އެހެން ފަރާތްތަކުން ތިމަންކަލޭގެފާނު ބަރީއަ ވެގެންވަމެވެ.) ފަހެ، ތިޔަބައިމީހުން އެންމެން ތިމަންކަލޭގެފާނަށް (ހަލާކު ދިނުމަށް) ރޭވުންތައް ރާވާށެވެ! ދެން ތިމަންކަލޭގެފާނަށް ލަސްކުރާނެކަމެއް ނެތެވެ.\nހަމަކަށަވަރުން، ތިމަންކަލޭގެފާނުންގެ ވެރި އަދި ތިޔަބައިމީހުންގެ ވެރި اللَّه އަށް ތިމަންކަލޭގެފާނު وكيل ކޮށްފީމެވެ. ހިނގާބިނގާ އުޅޭ އެއްވެސް ދިރޭ އެއްޗެއް، އެ އެއްޗެއްގެ ناصية ގައި، އެކަލާނގެ ހިއްޕަވާ حال ގައިވާ ކަމުގައި މެނުވީ ނުވެތެވެ. ހަމަކަށަވަރުން، ތިމަންކަލޭގެފާނުގެ ވެރިރަސްކަލާނގެ ވޮޑިގެންވަނީ، ސީދާވެގެންވާ މަގުގައެވެ. (ނޯޓު: ناصية އަކީ، ނިތްކުރިމަތީގެ އިސްތަށިގަނޑެވެ. ناصية ގައި ހިއްޕެވުމުގެ مراد އަކީ، ހުރިހައި ބާރެއް އެކަލާނގެއަށް ملك ވެގެންވުމެވެ.)\nފަހެ، ތިޔަބައިމީހުން އެނބުރި، ފުރަގަސްދޭނަމަ (ދަންނާށެވެ!) ތިޔަބައިމީހުންގެ ގާތަށް، އެކަމަކާއިގެން ތިމަންކަލޭގެފާނު ފޮނުއްވެވި ކަންތައް، ހަމަކަށަވަރުން، ތިޔަބައިމީހުންނަށް ތިމަންކަލޭގެފާނު އިއްވަވައިފީމެވެ. އަދި ތިމަންކަލޭގެފާނުގެ ވެރިރަސްކަލާނގެ، ތިޔަބައިމީހުންގެ ބަދަލުގައި، ތިޔަބައިމީހުން ނޫންބަޔަކު ގެންނަވާނެތެވެ. އަދި ތިޔަބައިމީހުންނަކަށް، އެއްވެސް ކަމަކުން އެކަލާނގެއަކަށް ގެއްލުމެއް ނުދެވޭހުށްޓެވެ. ހަމަކަށަވަރުން، ތިމަންކަލޭގެފާނުގެ ވެރިރަސްކަލާނގެއީ، ކޮންމެ އެއްޗެއް ރައްކާތެރިކުރައްވައި، ބަލަހައްޓަވާ ރަސްކަލާނގެއެވެ.\nއަދި ތިމަންރަސްކަލާނގެ (عذاب ގެ) أمر ފުޅު އައިހިނދު، ތިމަންރަސްކަލާނގެ هود ގެފާނާއި، އެކަލޭގެފާނުގެ އަރިހުގައި إيمان ވެގެންތިބި މީހުން، ތިމަންރަސްކަލާނގެ حضرة ން އައި رحمة އަކާއެކު ސަލާމަތްކުރެއްވީމެވެ. އަދި ގަދަފަދަވެގެންވާ عذاب ން ތިމަންރަސްކަލާނގެ އެއުރެން ސަލާމަތް ކުރެއްވީމެވެ.\nއެއީ عاد ބާގައިމީހުންނެވެ. އެއުރެންގެ ވެރިރަސްކަލާނގެ آية ތަކަށް އެއުރެން ދެކޮޅުހެދޫއެވެ. އަދި އެކަލާނގެ رسول ންނަށް އެއުރެން އުރެދުނޫއެވެ. އަދި ހަރުކަށި، ކޮންމެ جبّار (އަނިޔާވެރި) އެއްގެ أمر އަށް، އެއުރެން تبع ވޫއެވެ.\nމި ދުނިޔޭގައިވެސް، އަދި قيامة ދުވަހުންވެސް، އެއުރެންނަށް لعنة ލެއްވިއެވެ. ދަންނާށެވެ! ހަމަކަށަވަރުން، عاد ބާގައިމީހުން، އެއުރެންގެ ވެރިރަސްކަލާނގެއަށް كافر ވޫއެވެ. ދަންނާށެވެ! عاد ބާގައިމީހުންނަށް ހަލާކާއި، ގެއްލުން ހުށްޓެވެ. (އެއީ) هود ގެފާނުގެ قوم ގެމީހުންނެވެ.\nއަދި ތިމަންރަސްކަލާނގެ ثمود ބާގައިމީހުންގެ ގާތަށް އެއުރެންގެ أخ صالح ގެފާނު ފޮނުއްވީމެވެ. އެކަލޭގެފާނު ވިދާޅުވިއެވެ. އޭ އަހުރެންގެ قوم ގެމީހުންނޭވެ! اللَّه އަށް ތިޔަބައިމީހުން އަޅުކަންކުރާށެވެ! އެކަލާނގެ ފިޔަވައި، އެހެން إله އަކު ތިޔަބައިމީހުންނަކަށް ނުވެއެވެ. އެކަލާނގެ ތިޔަބައިމީހުން ބިމުގެ ތެރެއިން އުފެއްދެވިއެވެ. އަދި އެ ބިމުގައި عمارة ކޮށް، އެ ބިމުގެ ފައިދާ ލިބިގަންނަ ބަޔަކު ކަމުގައި ތިޔަބައިމީހުން ލެއްވިއެވެ. ފަހެ، ތިޔަބައިމީހުން ފާފަފުއްސެވުންއެދި، އެކަލާނގެއަށް ދަންނަވާށެވެ! ދެން ތިޔަބައިމީހުން، އެކަލާނގެއަށް توبة ވާށެވެ! ހަމަކަށަވަރުން، ތިމަންކަލޭގެފާނުގެ ވެރިރަސްކަލާނގެއީ، ކުއްތަންވެވޮޑިގެންވާ (دعاء) އިޖާބަކުރައްވާ ރަސްކަލާނގެއެވެ.\nއެއުރެން ދެންނެވޫއެވެ. އޭ صالح ގެފާނެވެ! ހަމަކަށަވަރުން، މީގެކުރިން ތިމަންމެންގެ ތެރޭގައި އެދެވިގެންވާ (މާތް) މީހެއްކަމުގައި ކަލޭގެފާނު ވީމުއެވެ. (އެހެންކަމާއެކުވެސް) ތިމަންމެންގެ ކާބަފައިން އަޅުކަންކުރާ ފަރާތްތަކަށް، އަޅުކަންކުރުން ތިމަންމެންނަށް މަނާކުރައްވަނީތޯއެވެ؟ ހަމަކަށަވަރުން، ތިމަންމެންނަށް ކަލޭގެފާނު ތިޔަ ގޮވައިލައްވާ ކަންތަކާމެދު، ތިމަންމެން މިތިބީ، ވަސްވާސްތެރިކަމުން ފުރިގެންވާ شك އެއްގައިކަން ކަށަވަރެވެ.\nއެކަލޭގެފާނު ވިދާޅުވިއެވެ. އޭ އަހުރެންގެ قوم ގެމީހުންނޭވެ! ތިޔަބައިމީހުން ނިކަން ބުނެބަލާށެވެ! އަހުރެންގެ ވެރިރަސްކަލާނގެ حضرة ން އައި ފާޅުވެގެންވާ ތެދުމަގެއްގައި، އަހުރެންވީނަމަ، އަދި އެކަލާނގެ حضرة ން އަހުރެންނަށް رحمة އެއް (އެބަހީ: ނަބީކަމާއި رسول ކަން) އެކަލާނގެ ދެއްވިހިނދު، އެކަލާނގެއަށް އަހުރެން އުރެދިއްޖެނަމަ، اللَّه ގެ حضرة ން އަހުރެންނަށް نصر ދޭނީ ފަހެ، ކާކުހެއްޔެވެ؟ ފަހެ، ގެއްލުންދިނުން ނޫން އެހެންކަމެއް، ތިޔަބައިމީހުން އަހުރެންނަކަށް އިތުރެއް ނުކުރަމުއެވެ.\nއޭ އަހުރެންގެ قوم ގެމީހުންނޭވެ! މިއޮތީ ތިޔަބައިމީހުންނަށް ހެތްކެއްގެ ގޮތުގައި އޮތް اللَّه ގެ جمل އެވެ. ފަހެ، اللَّه ގެ ބިމުގައި، އެ جمل ކައިއުޅޭން އޭތި ދޫކޮށްލާށެވެ! އަދި އެއަށް އެއްވެސް ގޯނާއެއް ނުކުރާށެވެ! ފަހެ، (އެކަންކޮށްފިނަމަ) ގާތްވެގެންވާ عذاب އެއް އައިސް ތިޔަބައިމީހުންނަށް ޖެހިދާނެތެވެ.\nނަމަވެސް، އެއުރެން އެ جمل މަރައިލީއެވެ. ދެން އެކަލޭގެފާނު ވިދާޅުވިއެވެ. ތިޔަބައިމީހުންގެ ގެދޮރުގައި، ތިންދުވަސްވަންދެން ތިޔަބައިމީހުން އުފާކޮށް އުޅޭށެވެ! އެއީ ދޮގުނުކުރެވޭނެ وعد އެކެވެ.\nދެންފަހެ، ތިމަންރަސްކަލާނގެ (عذاب ގެ) أمر ފުޅު އައިހިނދު، صالح ގެފާނާއި، އެކަލޭގެފާނުގެ އަރިހުގައި إيمان ވި މީހުން، ތިމަންރަސްކަލާނގެ حضرة ންލެއްވި رحمة އާއެކު، އެދުވަހުގެ ނިކަމެތިކަމުން ތިމަންރަސްކަލާނގެ ސަލާމަތްކުރެއްވީމެވެ. ހަމަކަށަވަރުން، ކަލޭގެފާނުގެ ވެރިރަސްކަލާނގެއީ، ބާރުވެރިވަންތަ، ގަދަފަދަވަންތަ ރަސްކަލާނގެއެވެ.\nއަދި (ބިރުވެރި) އަޑުއައިސް އަނިޔާވެރިވި މީހުން ހަލާކުކުރިއެވެ. ދެން ހެނދުންވީއިރު، އެއުރެންގެ ގޯތިގެދޮރުގައި، އެއުރެން ތިބީ، ކަކޫ މައްޗަށް ތިރިވެ، މަރުވެފައެވެ.\nއެއުރެން އެތާ އުޅެފައި ނުވާކަހަލައެވެ. ދަންނާށެވެ! ހަމަކަށަވަރުން، ثمود ބާގައިމީހުން، އެއުރެންގެ ވެރިރަސްކަލާނގެއަށް كافر ވޫއެވެ. ދަންނާށެވެ! ثمود ބާގައިމީހުންނަށް ހަލާކާއި ގެއްލުން ހުށްޓެވެ.\nއަދި ހަމަކަށަވަރުން، އުފާވެރިކަމުގެ خبر އާއިގެން، ތިމަންރަސްކަލާނގެ ފޮނުއްވި رسول ން (އެބަހީ: ملائكة ން) إبراهيم ގެފާނުގެ އަރިހަށް ވަޑައިގަތެވެ. އެބޭކަލުން ދެންނެވޫއެވެ. سلام އެވެ! އެކަލޭގެފާނު ވިދާޅުވިއެވެ. سلام އެވެ! ދެން ފިހެފައިވާ، ޅަ ގެރިއެއް ގެންނެވުމުގައި، އެކަލޭގެފާނު ލަސްވެވަޑައެއް ނުގަންނަވަތެވެ.\nފަހެ، އެބޭކަލުންގެ އަތްޕުޅުތައް، އެ ފަރީއްކޮޅާ ހަމަޔަށް ނުދާތީ ދެކެވަޑައިގެން، އެބޭކަލުންނާމެދު إنكار ކުރެއްވިއެވެ. އަދި އެބޭކަލުންނާމެދު ހިތްޕުޅުގައި ބިރުވެރި ކަމެއް އުފެދުނެވެ. އެބޭކަލުން ދެންނެވޫއެވެ. ކަލޭގެފާނު ބިރުފުޅުގެން ވަޑައިނުގަންނަވާށެވެ! ހަމަކަށަވަރުން، ތިމަންމެން ފޮނުއްވީ، لوط ގެފާނުގެ قوم އަށެވެ.\nއަދި އެކަލޭގެފާނުގެ އަނބިކަނބަލުން (އެ ހިނދު އެތާނގައި) ހުންނެވިއެވެ. ދެން (އެބޭކަލުން އެހެން ވިދާޅުވުމުން، އެކަމާ އުފާފުޅުވެގެން) އެކަމަނާ ހިނިފުޅުވެޑުވިއެވެ. ފަހެ، އެކަމަނާއަށް إسحاق ގެފާނު ލިބިވަޑައިގަންނަވާނެކަމާއި، إسحاق ގެފާނުގެ ފަހަތްޕުޅުން يعقوب ގެފާނު ލިބިވަޑައިގަންނަވާނެކަމުގެ އުފާވެރި خبر، ތިމަންރަސްކަލާނގެ އެކަމަނާއަށް ދެއްވީމެވެ.\nއެކަމަނާ ވިދާޅުވިއެވެ. އޭހުރި عجائب އެއްގެ ބޮޑުކަމާއެވެ! ތިމަންނާ މުސްކުޅިޔަކު ކަމުގައިވާއިރުވެސް، ތިމަން ވިހާނޭ ހެއްޔެވެ؟ އަދި ތިމަންގެ ފިރިކަލުން މިހުންނެވީ މުސްކުޅިވެފައެވެ. ހަމަކަށަވަރުން، މިއީ عجائب ވެގެންވާ ކަމެކެވެ.\nފަހެ، إبراهيم ގެފާނުންގެ ކިބަފުޅުން ބިރުފިލައިގޮސް، އެކަލޭގެފާނަށް އުފާވެރި خبر އައިހިނދު، لوط ގެފާނުގެ قوم ގެމީހުންނާމެދު، އެކަލޭގެފާނު ތިމަންރަސްކަލާނގެ حضرة އަށް سؤال ދަންނަވަން ފެށްޓެވިއެވެ.\nހަމަކަށަވަރުން، إبراهيم ގެފާނީ، ކޯފާ މަޑު، دعاء ކުރެއްވުންގިނަ، اللَّه ގެ حضرة އަށް رجوع ވެ، توبة ވެވަޑައިގަންނަވާ ބޭކަލެކެވެ.\nއޭ إبراهيم ގެފާނެވެ! ތިޔަކަންތައް (އެބަހީ: لوط ގެފާނުގެ قوم ގެމީހުންނާމެދު ދެންނެވުން) ދޫކޮށްލައްވާށެވެ! އެހެނީ، ހަމަކަށަވަރުން، ކަލޭގެފާނުގެ ވެރިރަސްކަލާނގެ أمر ފުޅު އަތުވެއްޖެއެވެ. އަދި ހަމަކަށަވަރުން، އަނބުރާ ރައްދުނުކުރައްވާނޭ عذاب އެއް، އެއުރެންގެ ގާތަށް އަންނާނެތެވެ.\nއަދި ތިމަންރަސްކަލާނގެ رسول ން (އެބަހީ: ملائكة ން) لوط ގެފާނުގެ އަރިހަށް ވަޑައިގަތްހިނދު (قوم ގެމީހުންގެ فاسد ކަމުގެ ސަބަބުން، އެބޭކަލުންނަށް ދެރަގޮތެއް ވެދާނެތީ) އެބޭކަލުންނާމެދު ދެރަފުޅުވެ ހިތާމަކުރެއްވިއެވެ. އަދި އެބޭކަލުންނާމެދު ހިތްޕުޅު ދަތިވިއެވެ. އަދި ވިދާޅުވިއެވެ. މިއީ ވަރަށް ހިތާމަވެރި ދުވަހެކެވެ.\nއަދި އެކަލޭގެފާނުގެ قوم ގެމީހުން އެކަލޭގެފާނުގެ އަރިހަށް އަވަސް އަވަހަށް އައޫއެވެ. ކުރިން އެއުރެންނަކީ، ނުބައި (فاحش) ކަންތައްތައް ކޮށްއުޅުނު މީހުންނެވެ. އެކަލޭގެފާނު ވިދާޅުވިއެވެ. އޭ އަހުރެންގެ قوم ގެމީހުންނޭވެ! މިތިބީ އަހުރެންގެ (އެބަހީ: قوم ގެ) އަންހެން ދަރިންނެވެ. (ތިޔަބައިމީހުން شرعى ގޮތުން އެކަނބަލުންނާ ކާވެނިކުރާނަމަ) އެކަނބަލުން ތިޔަބައިމީހުންނަށްޓަކައި ސާފުކަން ބޮޑެވެ. ފަހެ، ތިޔަބައިމީހުން، اللَّه އަށް تقوى ވެރިވާށެވެ! އަދި ތިމަންކަލޭގެފާނުގެ މެހުމާނުންގެ ކުރިމަތީގައި، ތިމަންކަލޭގެފާނު ލަދުވެތި ނުކުރާށެވެ! ތިޔަބައިމީހުންގެ ތެރޭގައި ހޭޖެހޭ ފިރިހެނަކު ނުވަނީހެއްޔެވެ؟\nއެއުރެން ދެންނެވޫއެވެ. ހަމަކަށަވަރުން، ކަލޭގެފާނުގެ އަންހެން ދަރިންނާމެދު އެއްވެސް حق އެއް (އެބަހީ: އެއްވެސް ބޭނުމެއް) ތިމަންމެންނަށް ނުވާކަން ކަލޭގެފާނަށް އެނގިވަޑައިގަންނަވާނެތެވެ. އަދި ހަމަކަށަވަރުން، ތިމަންމެން އެދޭ ކަންތައް ކަލޭގެފާނަށް ރަނގަޅަށް އެނގިވަޑައިގަންނަވާނެތެވެ.\nއެކަލޭގެފާނު ވިދާޅުވިއެވެ. ތިޔަބައިމީހުންނާމެދު، ތިމަންކަލޭގެފާނަށް ބާރެއް ލިބިވަޑައިގެންފައިވާނަމައެވެ! ނުވަތަ ބާރުގަދަ ފަރާތަކަށް ދެވޭނެނަމައެވެ!\nއެބޭކަލުން ދެންނެވޫއެވެ. އޭ لوط ގެފާނެވެ! ހަމަކަށަވަރުން، ތިމަންމެންނީ، ކަލޭގެފާނުގެ ވެރިރަސްކަލާނގެ ފޮނުއްވި ބޭކަލުންނީމުއެވެ. ކަލޭގެފާނާ ހަމަޔަށް އެއުރެންނަކަށް واصل އެއް ނުވެވޭނެތެވެ. ފަހެ، ރޭގަނޑުން ބައެއްގައި ކަލޭގެފާނުގެ أهل ވެރިންނާއެކު، ނުކުމެވަޑައިގެން ހިންގަވާށެވެ! އަދި ތިޔައިގެ ތެރެއިން އެކަކުވެސް، ކަލޭގެފާނުގެ އަނބިކަނބަލުން ފިޔަވައި އެނބުރި ފަސްނުބަލާށެވެ! ހަމަކަށަވަރުން، އެއުރެންނަށް (އެބަހީ: އެ كافر ންނަށް) ޖެހޭކަމެއް އެކަނބުލޭގެއަށްވެސް ޖެހޭނެތެވެ. ހަމަކަށަވަރުން، އެއުރެންނަށް ކަނޑައެޅިގެންވާ ވަގުތަކީ ހެނދުނު ފަތިހެވެ. ފަތިސް ވަގުތު، ގާތުގައި ނުވޭހެއްޔެވެ؟\nދެން ފަހެ، ތިމަންރަސްކަލާނގެ (عذاب ގެ) أمر ފުޅު އައިހިނދު، އެ ރަށުގެ މައްޗަށް އޮތްފުށް ދަށަށް ޖެއްސެވީމެވެ. އަދި އަލިފާނުން ދޮންކުރައްވާފައިވާ، މަށީގެ ހިލައިން ތިމަންރަސްކަލާނގެ އެ ރަށަށް ވާރޭ ވެއްސެވީމެވެ.\nއަދި مديَن ގެމީހުންގެ ގާތަށް ތިމަންރަސްކަލާނގެ، އެއުރެންގެ أخ، شعيب ގެފާނު ފޮނުއްވީމެވެ. އެކަލޭގެފާނު ވިދާޅުވިއެވެ. އޭ އަހުރެންގެ قوم ގެމީހުންނޭވެ! ތިޔަބައިމީހުން اللَّه އަށް އަޅުކަންކުރާށެވެ! އެކަލާނގެ ފިޔަވައި އެހެން إله އަކު ތިޔަބައިމީހުންނަކަށް ނުވެއެވެ. އަދި މިނުމުގައްޔާއި، ކިރުމުގައި، ތިޔަބައިމީހުން އުނިނުކުރާށެވެ! ހަމަކަށަވަރުން، ތިޔަބައިމީހުންވަނީ (ފުދި) ހެޔޮحال ގައި ކަމަށް ތިމަންކަލޭގެފާނަށް ފެނިވަޑައިގަނެއެވެ. އަދި ހަމަކަށަވަރުން، ތިޔަބައިމީހުން ވަށާލައިފައިވާ ދުވަހެއްގެ عذاب އަށް، ތިޔަބައިމީހުންނާމެދު، ތިމަންކަލޭގެފާނު ބިރުފުޅު ގަނެތެވެ.\nއޭ އަހުރެންގެ قوم ގެމީހުންނޭވެ! ތިޔަބައިމީހުން މިނުމާއި، ކިރުން، عدل އަށް ފުރިހަމަކުރާށެވެ! އަދި މީސްތަކުންނަށް އެއުރެންގެ ތަކެތި އުނިނުކުރާށެވެ! އަދި فاسد ން ކަމުގައިވެތިބެ ތިޔަބައިމީހުން ބިމުގައި فساد ނުކުރާހުށިކަމެވެ!\nاللَّه، ތިޔަބައިމީހުންނަށްޓަކައި، ދޫކުރައްވާފައިވާ އެއްޗެއް ތިޔަބައިމީހުންނަށް ހެޔޮކަން ބޮޑެވެ. ތިޔަބައިމީހުންނީ، مؤمن ން ކަމުގައިވާނަމައެވެ. އަދި ތިޔަބައިމީހުންގެ މައްޗަށް ހުރި ފާރަވެރިއަކު ކަމުގައި، ތިމަންކަލޭގެފާނު ނުވަމެވެ.\nއެއުރެން ދެންނެވޫއެވެ. އޭ شعيب ގެފާނެވެ! ތިމަންމެންގެ ކާބަފައިން އަޅުކަންކޮށް އުޅުނު ތަކެތި ދޫކޮށްލުމަށް، ނުވަތަ ތިމަންމެންގެ މުދާތަކާމެދު ތިމަންމެން އެދޭގޮތަކަށް ކަންތައްކުރުން ދޫކޮށްލުމަށް، ކަލޭގެފާނުގެ ނަމާދު، ކަލޭގެފާނަށް أمر ކުރަނީތޯއެވެ! ހަމަކަށަވަރުން، ކަލޭގެފާނީ ކެތްތެރި، ވިސްނުންފުޅު ފުރިހަމަ ބޭކަލަކީމުއެވެ. (ނޯޓު: އެއުރެން މިގޮތަށް ދެންނެވީ، މަލާމާތެއްގެ ގޮތުގައިކަމަށް مفسّر ން ލިޔުއްވާފައިވެއެވެ.)\nއޭ އަހުރެންގެ قوم ގެމީހުންނޭވެ! އަހުރެންނާ ދެކޮޅުވެރިވުން އެއީ، ތިޔަބައިމީހުންނަށް مصيبة ޖެހޭކަމަކަށް ނުހަދާހުށިކަމެވެ! (އެއީ) نوح ގެފާނުގެ قوم ގެމީހުންނަށް، ނުވަތަ هود ގެފާނުގެ قوم ގެމީހުންނަށް، ނުވަތަ صالح ގެފާނުގެ قوم ގެމީހުންނަށް ޖެހުނުފަދަ مصيبة އެކެވެ. لوط ގެފާނުގެ قوم ގެމީހުން (ހަލާކުވެދިޔަ ދުވަސް) ތިޔަބައިމީހުންނާ ދުރެއްގައެއް ނުވެއެވެ.\nއަދި ތިޔަބައިމީހުންގެ ވެރިރަސްކަލާނގެ حضرة އަށް ފާފަފުއްސެވުންއެދި، ތިޔަބައިމީހުން ދަންނަވާށެވެ! ދެން ތިޔަބައިމީހުން އެކަލާނގެއަށް توبة ވާށެވެ! ހަމަކަށަވަރުން، ތިމަންކަލޭގެފާނުގެ ވެރިރަސްކަލާނގެއީ رحيم ވަންތަ ނުހަނު އޯގާވަންތަ ރަސްކަލާނގެއެވެ.\nއެއުރެން ދެންނެވޫއެވެ. އޭ شعيب ގެފާނެވެ! ކަލޭގެފާނު ވިދާޅުވާ އެއްޗެހީގެ ތެރެއިން ގިނައެއްޗެހި، ތިމަންމެންނަކަށް ނުވިސްނެތެވެ. އަދި ހަމަކަށަވަރުން، ތިމަންމެން ދެކެނީ، ކަލޭގެފާނަކީ ތިމަންމެންގެ ތެރޭގައިވާ ނިކަމެއްޗެއް ކަމަށެވެ. އަދި ކަލޭގެފާނުގެ ގާތްތިމާގެ މީސްކޮޅު ނުވާނަމަ، ތިމަންމެން ހަމަކަށަވަރުންވެސް، ކަލޭގެފާނު رجم ކުޅައީމުހެވެ. އަދި ކަލޭގެފާނަކީ، ތިމަންމެންގެ މައްޗަށް ހުންނެވި عزّة ތެރިޔަކީމުއެއް ނޫނެވެ.\nއެކަލޭގެފާނު ވިދާޅުވިއެވެ. އޭ އަހުރެންގެ قوم ގެމީހުންނޭވެ! اللَّه އަށްވުރެވެސް ބޮޑަށް، ތިޔަބައިމީހުންގެ މައްޗަށް عزّة ތެރިވެގެންވަނީ އަހުރެންގެ ގާތްތިމާގެ މީސްކޮޅު ހެއްޔެވެ؟ އަދި އެކަލާނގެއީ، ތިޔަބައިމީހުންގެ ފުރަގަހަށް ދޫކޮށްފައިވާ ފަރާތެއްކަމުގައި ތިޔަބައިމީހުން ހަދައިފީމުއެވެ. ހަމަކަށަވަރުން، އަހުރެންގެ ވެރިރަސްކަލާނގެއީ، ތިޔަބައިމީހުންކުރާ ކަންތައް ފުރިހަމައަށް ދެނެވޮޑިގެންވާ ރަސްކަލާނގެއެވެ.\nއޭ އަހުރެންގެ قوم ގެމީހުންނޭވެ! ތިޔަބައިމީހުންގެ ގޮތުގައި ތިބެގެން ތިޔަބައިމީހުން عمل ކޮށްބަލާށެވެ! ހަމަކަށަވަރުން، އަހުރެންވެސް (އަހުރެންގެ ގޮތުގައި) عمل ކުރާހުށީމެވެ. އެމީހަކު ނިކަމެތި ކުރަނިވި عذاب އެއް، އެމީހަކާ ހަމަޔަށް އަންނަ މީހަކީ، ކާކުކަމާއި، ދޮގުހަދާ މީހަކީ ކާކުކަން، ނިކަންހުރެ ތިޔަބައިމީހުންނަށް އެނގޭނެތެވެ. އަދި ތިޔަބައިމީހުން ބަލަބަލާ ތިބޭށެވެ! ހަމަކަށަވަރުން، އަހުރެންވެސް ތިޔަބައިމީހުންނާއެކު ބަލަބަލާ އެބަހުރީމެވެ.\nއަދި ތިމަންރަސްކަލާނގެ (عذاب ގެ) أمر ފުޅު އައިހިނދު، شعيب ގެފާނާއި، އެކަލޭގެފާނުގެ އަރިހުގައި إيمان ވެގެންތިބި މީހުން، ތިމަންރަސްކަލާނގެ رحمة ފުޅުން ސަލާމަތްކުރެއްވީމެވެ. އަދި (ބިރުވެރި) އަޑުއައިސް، އަނިޔާވެރިވީ މީހުން ހަލާކު ކުރިއެވެ. ދެން ހެނދުންވީއިރު، އެއުރެންގެ ގޯތި ގެދޮރުގައި އެއުރެންތިބީ، ކަކޫމައްޗަށް ތިރިވެ، މަރުވެފައެވެ.\nއެއުރެން އެތާ އުޅެފައި ނުވާކަހަލައެވެ. ދަންނާށެވެ! ثمود ބާގައި މީހުންވެސް ހަލާކުވެ ނެތިދިޔަފަދައިން، مد يَن ގެމީހުންނަށް ހަލާކާއި ގެއްލުން ހުށްޓެވެ.\nفرعون އާއި، އޭނާގެ ބޮޑުންގެ ގާތަށެވެ. ފަހެ، އެއުރެން فرعون ގެ أمر އަށް تبع ވޫއެވެ. فرعون ގެ أمر ހެޔޮލަފާ أمر އެއްކަމުގައި ނުވެތެވެ.\nقيامة ދުވަހުން، އޭނާގެ قوم ގެމީހުންގެ ކުރީގައިހުރެ، އެއުރެން ނަރަކައަށް ގެންގޮސް ވައްދާނެތެވެ. (އެއުރެންނަށް) ވަދެވޭތަނުގެ ހުރި ނުބައިކަމާއެވެ!\nމި ދުނިޔެމަތީގައި އެއުރެންނަށް لعنة ލެއްވިއެވެ. އަދި قيامة ދުވަހުންވެސް މެއެވެ. (އެއުރެންނަށް) ދެއްވާނެ އެއްޗެއްގެ ހުރި ނުބައިކަމާއެވެ!\nއެއީ ރަށްތަކުގެ خبر ތަކުގެ ތެރެއިން ބަޔެކެވެ. ތިމަންރަސްކަލާނގެ އެ خبر ތައް ކަލޭގެފާނަށް ކިޔައިދެއްވަމެވެ. قائم ވެހުރި ރަށްތަކާއި، ނެތި ހަލާކުވެގެންދިޔަ ރަށްތައް އޭގެތެރެއިންވެއެވެ.\nއަދި ތިމަންރަސްކަލާނގެ އެއުރެންނަކަށް އަނިޔާއެއް ނުކުރައްވަމެވެ. އެހެނެއްކަމަކު، އެއުރެންގެ އަމިއްލަ نفس ތަކަށް، އެއުރެން އަނިޔާވެރިވޫއެވެ. ފަހެ، ކަލޭގެފާނުގެ ވެރިރަސްކަލާނގެ أمر ފުޅު އައިހިނދު، اللَّه ފިޔަވައި، އެއުރެން އަޅުކަންކޮށްއުޅުނު އެއުރެންގެ إله ންތައް، އެއްވެސްކަމެއް އެއުރެންނަކަށް ފުއްދައެއް ނުދެތެވެ. އެ إله ން، އެއުރެންނަށް ގެއްލުންދިނުން މެނުވީ އިތުރެއް ނުކުރެތެވެ.\nރަށްތައް (އެބަހީ: ރަށްތަކުގެ أهل ވެރިން) އަނިޔާވެރިވެގެންވާ حال، ކަލޭގެފާނުގެ ވެރިރަސްކަލާނގެ އެ ރަށްތައް ހިއްޕަވާހިނދު، އެކަލާނގެ ހިއްޕެވުންއޮތީ، އެފަދައިންނެވެ. ހަމަކަށަވަރުން، އެކަލާނގެ ހިއްޕެވުމަކީ، ވޭންދެނިވި، ގަދަފަދަ ކަމެކެވެ.\nހަމަކަށަވަރުން، آخرة ގެ عذاب އަށް ބިރުވެތިވެއްޖެ މީހާއަށް އެކަމުގައި ހެތްކެއްވާކަން ކަށަވަރެވެ. އެއީ އެދުވަހަށްޓަކައި މީސްތަކުން އެއްކުރައްވާނޭ ދުވަހެކެވެ. އަދި އެއީ (އެންމެން) ދެކޭނޭ ދުވަހެކެވެ.\nއަދި عدد ކުރައްވާފައިވާ މުއްދަތަކަށް މެނުވީ، ތިމަންރަސްކަލާނގެ އެދުވަސް ފަހެއް ނުކުރައްވަމެވެ.\nއެދުވަސް އައުމުން، އެކަލާނގެ إذن ފުޅާއެކުގައި މެނުވީ، އެއްވެސް نفس އަކަށް ބަހެއްވެސް ނުބުނެވޭނެތެވެ. ފަހެ، އަބާއްޖަވެރިންނާއި، ބާއްޖަވެރިން އެއުރެންގެ ތެރެއިންވެއެވެ.\nފަހެ، އަބާއްޖަވެރިވި މީހުން ދަންނާށެވެ! ފަހެ، އެއުރެން ވާހުށީ، ނަރަކައިގައެވެ. އެއުރެން ބޭރަށްލާ ނޭވާގެ ގަދަ އަޑާއި، އެތެރެއަށްލާ ނޭވާގެ އަޑު އެތާނގައި ހުންނާނެތެވެ.\nފަހެ، މިބައިމީހުން އަޅުކަންކުރާ ފަރާތްތަކާ ބެހޭގޮތުން، شك ކަމެއްގައި ކަލޭގެފާނު ނުހުންނަވާށެވެ! ކުރިންވެސް އެއުރެންގެ ކާބަފައިން އަޅުކަންކުރާ ފަދައަކުން މެނުވީ، އެއުރެން އަޅުކަމެއް ނުކުރެތެވެ. އަދި ހަމަކަށަވަރުން، އުނިވުމެއްނެތި އެއުރެންގެ (عذاب ގެ) ބައި، އެބައިމީހުންނަށް ތިމަންރަސްކަލާނގެ ހަމަޔަށް ދެއްވާހުށީމެވެ.\nހަމަކަށަވަރުން، ތިމަންރަސްކަލާނގެ موسى ގެފާނަށް ފޮތް ދެއްވީމެވެ. ފަހެ، އެ ފޮތާމެދު خلاف ވޫއެވެ. ކަލޭގެފާނުގެ ވެރިރަސްކަލާނގެ حضرة ން އިސްވެދިޔަ ބަސްފުޅެއް ނުވާނަމަ، އެއުރެންގެ މެދުގައި ނިޔާކުރެއްވީސްކަން ކަށަވަރެވެ. އަދި ހަމަކަށަވަރުން، އެއުރެންވަނީ އެކަމާމެދު ވަސްވާސްތެރިކަމުން ފުރިގެންވާ شك އެއްގައިކަން ކަށަވަރެވެ.\nހަމަކަށަވަރުން، ކޮންމެ ބަޔަކަށްވެސް އެބަޔެއްގެ عمل ތަކަށް ކަލޭގެފާނުގެ ވެރިރަސްކަލާނގެ ހަމަޔަށް ޖަޒާދެއްވާނެއެވެ. ހަމަކަށަވަރުން، އެކަލާނގެއީ، އެއުރެންކުރާ عمل ތައް މޮޅަށް ދެނެވޮޑިގެންވާ ރަސްކަލާނގެއެވެ.\nފަހެ، ކަލޭގެފާނަށް أمر ކުރައްވާފައިވާ ފަދައިން، ކަލޭގެފާނުންގެ އަރިހުގައި إيمان ވެ، توبة ވެގެން ތިބިމީހުންނާއެކު، ކަލޭގެފާނު ސީދާވެވަޑައިގަންނަވާށެވެ! އަދި ތިޔަބައިމީހުން ހައްދުފަހަނަޅައި ނުދާށެވެ! ހަމަކަށަވަރުން، އެކަލާނގެއީ، ތިޔަބައިމީހުންކުރާ ކަންތައް މޮޅަށް ބައްލަވާވޮޑިގެންވާ ރަސްކަލާނގެއެވެ.\nއަދި އަނިޔާވެރިވި މީހުންގެ ފަރާތަށް ތިޔަބައިމީހުން ކުޑަކޮށްވެސް ނުލެނބޭށެވެ! ފަހެ، (އެ ހިނދުން) ނަރަކައިގެ އަލިފާން ތިޔަބައިމީހުންގައި ބީހިދާނެތެވެ. އަދި اللَّه ފިޔަވައި، ތިޔަބައިމީހުންނަށް އެހީތެރިވާނޭ އެއްވެސް ފަރާތެއް ނެތެވެ. ދެން ތިޔަބައިމީހުންނަކަށް نصر އެއްވެސް ނުލިބޭނެތެވެ.\nއަދި ދުވާލުގެ ދެކޮޅުގައްޔާއި، ރޭގަނޑުން ބައެއްގައި ކަލޭގެފާނު ނަމާދު قائم ކުރައްވާށެވެ! ހަމަކަށަވަރުން، ހެޔޮކަންތައް، ނުބައިކަންތައް ނެތިކޮށްލަތެވެ. އެއީ ހަނދާންކުރާ ބަޔަކަށް وعظ އާއި نصيحة އެކެވެ.\nއަދި ކަލޭގެފާނު ކެތްކުރައްވާށެވެ! ފަހެ، ހަމަކަށަވަރުން، إحسان ތެރިންގެ ދަރުމަ، اللَّه ގެއްލެނި ނުކުރައްވާނެތެވެ.\nފަހެ، أمّة ތަކުގެ ތެރެއިން (دين ވެރިކަމާއި ހެޔޮވިސްނުމުގެ ތެރެއިން) ބާކީއޮތް މިންވަރެއްގެ ވެރިބަޔަކު، ބިމުގައި فساد ކޮށް އުޅުން ނަހީކޮށް ތިޔަބައިމީހުންގެ ކުރިން އުޅުނުނަމަަ ކިހާ ރަނގަޅުހެއްޔެވެ! އެހެނެއްކަމަކު، ތިމަންރަސްކަލާނގެ ސަލާމަތްކުރެއްވި މީހުންގެ ތެރެއިން މަދުބަޔަކުވިއެވެ. އަދި އަނިޔާވެރިވި މީހުން، އެއުރެންނަށް ލިބުނު ތަނަވަސްކަމަށް تبع ވޫއެވެ. (އެބަހީ: އެކަމުގެ ތެރެއަށް ގެނބި، آخرة ހަނދާންނެތި ކޮށްލޫއެވެ.) އަދި ކުށްވެރިން ކަމުގައި އެއުރެން ވޫއެވެ.\nރަށްތަކުގެ أهل ވެރިން ރަނގަޅަށް ކަންތައްކުރާ ބަޔަކު ކަމުގައިވަނިކޮށް، އަނިޔާވެރިގޮތުގައި އެ ރަށްތައް ހަލާކު ކުރެއްވުމަކަށް، ކަލޭގެފާނުގެ ވެރިރަސްކަލާނގެ އިރާދައެއް ނުކުރައްވަތެވެ.\nކަލޭގެފާނުގެ ވެރިރަސްކަލާނގެ އިރާދަކުރެއްވިނަމަ، މީސްތަކުން އެއް أمّة އެއް ކަމުގައި ލައްވައިފީސްކަން ކަށަވަރެވެ. ނަމަވެސް خلاف ވުމުގައި އެއުރެން ފިލައިނުދެތެވެ.\nކަލޭގެފާނުގެ ވެރިރަސްކަލާނގެ رحمة ލެއްވި ބަޔަކު މެނުވީއެވެ. އެކަލާނގެ އެއުރެން ހެއްދެވީ އެކަމަށްޓަކައެވެ. އަދި ކަލޭގެފާނުގެ ވެރިރަސްކަލާނގެ ބަސްފުޅު ފުރިހަމަވެފައިވެއެވެ. (އެ ބަސްފުޅަކީ) ހަމަކަށަވަރުން، ތިމަންރަސްކަލާނގެ، މީސްތަކުންނާއި، ޖިންނީންނާއި، ދެ ބާވަތުން ނަރަކަ ފުރުއްވާހުށީމެވެ.\nއަދި رسول ންގެ خبر ތަކުގެ ތެރެއިން މިއެންމެހާ خبر ތައް، ތިމަންރަސްކަލާނގެ ކަލޭގެފާނަށް ކިޔައިދެއްވަނީ، އެއިން ތިމަންރަސްކަލާނގެ ކަލޭގެފާނުގެ ހިތްޕުޅު ސާބިތުކޮށްދެއްވުމަށެވެ. އަދި މި خبر ތަކުގައި ކަލޭގެފާނާ ހަމަޔަށް އައިސްފައިވަނީ، حق ތެދުބަސްފުޅެވެ. އަދި مؤمن ތަކުންނަށް وعظ އަކާއި، ހަނދާންކޮށްދިނުމެކެވެ.\nإيمان ނުވާ މީހުންނަށް ކަލޭގެފާނު ވިދާޅުވާށެވެ! ތިޔަބައިމީހުންގެ ގޮތުގައި ތިބެގެން ތިޔަބައިމީހުން عمل ކޮށްބަލާށެވެ! ހަމަކަށަވަރުން، ތިމަންމެންވެސް (ތިމަންމެންގެ ގޮތުގައި) عمل ކުރާނޫއެވެ.\nއަދި ތިޔަބައިމީހުން انتظار ކުރާށެވެ! ހަމަކަށަވަރުން، ތިމަންމެންވެސް، انتظار ކުރާނޫއެވެ.\nއަދި އުޑުތަކާއި، ބިމުގެ غيب ملك ވެގެންވަނީ، اللَّه އަށެވެ. އަދި އެންމެހާ ކަންތައް رجوع ކުރައްވާހުށީ، އެކަލާނގެ حضرة އަށެވެ. ފަހެ، ކަލޭގެފާނު އެކަލާނގެއަށް އަޅުކަން ކުރައްވާށެވެ! އަދި އެކަލާނގެއަށް وكيل ކުރައްވާށެވެ! ތިޔަބައިމީހުންކުރާ عمل ތަކާމެދު، ކަލޭގެފާނުގެ ވެރިރަސްކަލާނގެ غافل ވެ ވޮޑިގެނެއް ނުވެތެވެ.


Malaysia Ga Kiyavaa Dharivarunge Quarantine Ah 17,000rf, Dhivehin Kanboduvefa! - Vaguthu\n6 މަސް ކުރިން ( ސެޕްޓެމްބަރު 26, 2020 )\nމެލޭޝިއާގައި ކިޔަވަމުންދާ ދަރިވަރުންގެ ކަރަންޓީނުގެ މުއްދަތުގެ ފީ ބޮޑު ކަމަށް ބުނެ، އެ ގައުމުގައި ކިޔަވަމުން އަންނަ ގިނަ އަދަދެއްގެ ދަރިވަރުން މެލޭޝިއާގައި ހުންނަ ދިވެހި ހައި ކޮމިޝަންގައި ޝަކުވާ ކުރަން ފަށައިފިއެވެ.\nގިނަ އަދަދެއްގެ ދިވެހިން ތައުލީމް ހާސިލް ކުރަމުން އަންނަ މެލޭޝިއާގައި ވެސް ކޮވިޑް-19 ހަލުވިކަމާ އެކު ފެތުރެން ފެށުމާ ގުޅިގެން އެ ގައުމުގެ ބޯޑަރުތައް ބަންދު ކުރިއެވެ. އަދި މެލޭޝިއާގައި ދިވެހިން ހާއްސަ ފްލައިޓުތަކެއްގައި ރާއްޖެ ގެނެސްފައިވެއެވެ. އެކަމަކު، ކޮވިޑް-19 ފެތުރުން ކޮންމެވެސް ވަރަކަށް ކޮންޓްރޯލް ކުރެވުމާ ގުޅިގެން އާ އުސޫލުތަކާއެކު ސްކޫލްތަކާއި ޔުނިވަސިޓީގެ ކިޔެވުން އަލުން ވަނީ ފަށައިފައެވެ.\nއެހެންވެ، ރާއްޖެ އައި ދިވެހި ކިޔަވާ ކުދިން އަލުން ވަނީ އެ ގައުމަށް ތައުލީމް ހާސިލް ކުރަން ފުރަން ފަށައިފައެވެ. އަލަށް އެކުލަވާލާފައިވާ އުސޫލުގައިވާ ގޮތުން މެލޭޝިއާގައި 14 ދުވަސް ވަންދެން ދަރިވަރުން ކަރަންޓީން ވާން ޖެހޭނެއެވެ. އަދި ކަރަންޓީންގެ މުއްދަތުގައި ހުންނަ އިރު، ހަރަދުގެ ގޮތުގައި 4،700 މެލޭޝިއާ ރިންގެޓް (1،126 ޑޮލަރު) ދައްކަން ޖެހެއެވެ. އެއީ ދިވެހި ރުފިޔާ އިން 17،362ރ. އެވެ.\nއެ އުސޫލުގައިވާ ގޮތުން، ދަރިވަރުން ތިބެން ޖެހޭނީ ކަމާބެހޭ ފަރާތްތަކުން ކަނޑައަޅާފައިވާ ކަރަންޓީން ފެސިލިޓީއެއްގައެވެ.\nމި އުސޫލާ ގުޅިގެން މެލޭޝިޔާގައި ހުންނަ ދިވެހި އެމްބަސީގެ ވައިބާ ގްރޫޕްގައި ބައެއް ދަރިވަރުން ވަނީ ކަންބޮޑުވުން ފާޅުކޮށްފައެވެ. އަދި ބައެއް ކުދިން ވަނީ މިއަށް ވުރެ ލުއި ގޮތެއް ހޯދައި ދިނުމަށް އެމްބަސީގެ ކިބައިން އެދިފައެވެ.\nވައިބާ ގްރޫޕްގެ ގިނަ މެސެޖްތަކުން އެނގޭ ގޮތުގައި މެލޭޝިއާ ސަރުކާރުން މިއުސޫލަށް އަމަލު ކުރަން ފަށާފައިވަނީ މިހާރު ދަތުރު ކުރަން ތާވަލު ކޮށްފައިވާ ހާއްސަ ދެ ފްލައިޓުން ދާން ޓިކެޓު ވެސް ނަގާފައި އޮއްވައެވެ. ކޮވިޑް-19 ކޮންޓްރޯލް ކުރުމަށް މެލޭޝިއާ އިން ގެންގުޅެނީ ހަރުކަށި އުސޫލެކެވެ. އެގޮތުން ކަރަންޓީން ކޮށްފައި ހުންނަ ތަނުން ނުކުމެއްޖެ ނަމަ، ދެ އަހަރު ދުވަހަށް ޖަލަށްލާ ކަމަށްވެއެވެ.\nމެލޭޝިއާގައި ކިޔަވަމުންދާ ދަރިވަރުންގެ ކަރަންޓީނުގެ މުއްދަތުގެ ފީ ބޮޑުވެފައިވާތީ އެކަމުގައި އެހީތެރިކަން ފޯރުކޮށްދިނުމަށް އެދި ދިވެހި ކިޔަވާ ދަރިވަރުންގެ ފަރާތުން ރައީސް އިބްރާހީމް މުހައްމަދު ސޯލިހާއި ކަމާއި ބެހޭ ފަރާތްތަކަށް ޕެޓިޝަނެއް ވަނީ ހުށަހަޅައިފައެވެ.\nޕެޓިޝަނުގައި ބުނެފައި ވަނީ އެ ގައުމުގެ ސަރުކާރުން ބަދަލުތައް ގެނެސްފައި މިވަނީ މިމަހުގެ 30 ވަނަ ދުވަހާއި އަންނަ މަހުގެ އެއް ވަނަ ދުވަހު އޮންނަ ފްލައިޓުން ދަތުރުކުރަން ގިނަ އަދަދެއްގެ ދަރިވަރުން ޓިކެޓުވެސް ނަގާފައިވަނިކޮށް ކަމަށެވެ.\nއެގޮތުން ޓިކެޓަށް 380-550 ޑޮލަރު ދައްކާފައިވާ އިރު އޭގެ ރިފަންޑް ވެސް ނުލިބޭނެ ކަމަށް އެ ދަރިވަރުން ވަނީ ބުނެފައެވެ. އަދި ރާއްޖޭގެ އެކި ސަރަހައްދުތަކުގައި ދިރިއުޅޭ ކުދިން ޓިކެޓް ނަގާއި މާލެއަށް އައިސް ހުރުމުގެ ހަރަދުތައް ވެސް ހިންގަން ޖެހޭކަން ވަނީ ފާހަގަކޮށްފައިވެއެވެ.\nމެލޭޝިއާ އިން މިހާތަނަށް 10،687 މީހަކު ކޮވިޑް-19 އަށް ފައްސިވެ، 133 މީހަކު ވަނީ މަރުވެފައެވެ.\nކޮވިޑް-19: މެލޭޝިއާގައި އަޅާފައިވާ ފިޔަވަޅުތައް މިއަހަރު ނިމެންދެން ދަމަހައްޓަން ނިންމައިފި\nކޮރޯނާ ވައިރަސްގެ މާ ނުރައްކާތެރި ވައްތަރެއް މެލޭޝިއާއިން ފެނިއްޖެ\nމެލޭޝިއާގެ ކުރީގެ ބޮޑު ވަޒީރު 12 އަހަރަށް ޖަލަށް ލުމަށް ހުކުމްކޮށްފި\nސެޕްޓެމްބަރު 26, 2020 12:31\nމިކޮޅަށް ނައިސް މެލޭޝިއާގަ ހުރި ނަމަ ނުޖެހުނީސް ދޯ ތި ލާރި ދައްކާކަށް!\nސެޕްޓެމްބަރު 27, 2020 00:56\nކަލޭގެ ދަރިއެއް އެތާ ކިޔަވަން ހުރި ނަމަ ތިހެން ބުނާނެ ކަމާއިމެދު ޝައްކު\nސެޕްޓެމްބަރު 26, 2020 13:07\nސަރުކާރުން ޖެހޭތަ ތިކަމުގައި ހަރަދުކުރަން. ވައިބާ ގްރޫޕްބެލީމަވެސް އެނގޭ ދަރިވަރުންގެ ޑިމާންޑް ހުރިގޮތް. މެލޭޝިޔާގައި ތިބެވެން އޮތްވައި މާލެގޮސް ސަަރުކާރުގެ ޙަރަދުގައި ތިބެފައި އަނެއްކާވެސް ސަރުކާރުގެ އެހީއައް ޑިމާންޑް ކުރަނީ އަޖައިބެއް!. ޢެހީވަންޔާ ހުރިހާގައުމެއްގައި ކިޔަވާ ދަރިވަރުންނަށް އެހީވާންޖެހޭނެ.\nސެޕްޓެމްބަރު 26, 2020 13:15\nއަޅުގަޑުމެން މާލޭ ކުއްޔައް ހިފާފަހުރިތަނުގެ ކުލިސަރުކާރުން ދައްކާދޭނެ ގޮތެއްނުވާނެތޯ\nސެޕްޓެމްބަރު 26, 2020 13:24\nތިކަންކޮއްދޭންޖެހޭނެ ބަޔަކު މެލޭޝިއާއަށް ސަރުކާރުން ފޮނުވަންޔާމުން\nސެޕްޓެމްބަރު 26, 2020 13:45\nކަރަންޓިނަ ހިލަފުވިމަ2 އަހަރު ދުވަހު ޖަލުގައި! ހަދަ ހަރުކައްޓެ މިތަކު ތިޔަކަހަލަ އެއްވެސް ކަމެއް ނެތް ނަސިބަކުން\nސެޕްޓެމްބަރު 26, 2020 15:27\nކަލޭމެން ގެނައީ ސަރުކާރުން ކަމައްވަންޔާ ތިކަމުގެ ހަރަދު ހަމަޖެހޭނެ.\nސެޕްޓެމްބަރު 26, 2020 16:02\nއަމިއްލަ ގައުމުގަ ހިލޭ ކިޔެވެން އޮއްވަ ތިޔަ ބުނާ މެލޭޝިޔާ އަކަށް ތިޔަދަނީ ގައިމު އަމިއްލަ ފުދުންތެރިކަން ހުރީމަތާ. ވަކިބަޔަކު މާ މޮޅު ހޯދާ ކަންކަމަށް އަހަރެމެންގެ ޓެކްސް ފައިސާ ބޭކާރު ކުރެވިގެން ނުވާނެ. މިތަނުގަ އަހަރެމެން މިއުޅެނީ ސާފު ބޯފެނާ ނަރުދަމާ ގަނޑެއްވެސް ނެތިގެން. މިގައުމުގެ ރައީސް މީހަކަށް ކިހިނެއް މެލޭޝިޔާ ސަރުކާރުގެ ޕޮލިސީ ބަދަލުކުރާނީ. އެތަނެއްގަ އޮންނަ އުސޫލުތަކަށް ކެތްތެރިކަމާއެކީ ކިޔަމަންތެރިވުމަށް ތިޔަ ޔުނިވަރސިޓީތަކުން އެތިކުސް އޭ އެކިޔާއެތި ކިޔަވަ ނުދޭތަ.\nސެޕްޓެމްބަރު 26, 2020 17:31\nލަންކާ ގަ 20 ހާސް ޕުލަސް ޓިކެޓް (95 ޑޮލަރު ދުވާލަކަށް). ޕސރ ޓެސްޓް ނުލާ.\nސެޕްޓެމްބަރު 26, 2020 23:55\nކީއްކުރަން ދަނީ... މެލޭޝިއާ ގެ ވަރަށް ގިނަ ޔުނިވަރސިޓީ ތަކުން އޮންލައިންކޮށް މިސެމިސްޓަރގަ ކިޔަވައިދޭ... މާފަސޭހަ މާލޭގަ ހުރެ ގެން ކިޔަވަން..... ތި ދައްކަން ޖެހޭނީ ދިއައީމަތާ.... މާލޭގަ ހުރެ ގެން އޮންލައިންކޮށް ކްލާސްތަކާ ޖޮއިން ކުރެވޭ....


Dhaulthah Libunu Aamdhanee Ah Vure Haradhuthah Boduvehje - Vaguthu\nދައުލަތައް ލިބުނު އާމްދަނީއަށް ވުރެ ޚަރަދުތައް ބޮޑުވެއްޖެ\nމިއަހަރުގެ ފުރަތަމަ ފަސް މަސް ދުވަހު ތަރައްޤީގެ ބޮޑު އެއްވެސް މަޝްރޫޢުއެއް ނުހިންގި ނަމަވެސް ދަޢުލަތަށް ލިބުނު އާމްދަނީއަށްވުރެ ޚަރަދުތައް އިތުރުވެއްޖެއެވެ.\nފިނޭންސް މިނިސްޓްރީން ޢާއްމުކޮށްފައިވާ ތަފާސް ހިސާބުތައް ދައްކާގޮތުން މިއަހަރު މޭމަހުގެ ނިޔަލަށް ދައުލަތަށް އާމްދަނީގެ ގޮތުގައި ލިބިފައިވަނީ 9.08 ބިލިއަން ރުފިޔާއެވެ. މި މުއްދަތުގައި ދައުލަތުން ހިނގި ޚަރަދު 9.75 ބިލިއަން ރުފިޔާއަށް އަރައެވެ. މިއީ ދައުލަތަށް ލިބުނު އާމްދަނީއަށްވުރެ 672.2 މިލިއަން ރުފިޔާ އިތުރު އަދަދެކެވެ.\nލިބުނު އާމްދަނީއަށްވުރެ ކުރި ޚަރަދުތައް އިތުރުވެފައިވާއިރު، އެންމެ ބޮޑު ޚަރަދެއްކޮށްފައިވަނީ ދަޢުލަތް ހިންގުމުގެ ޚަރަދަށެވެ.\nފުރަތަމަ5މަސް ދުވަހުގެ ތެރޭގައި ދައުލަތް ހިންގުމަށް ވަނީ 7.5 ބިލިއަން ރުފިޔާ ޚަރަދުކޮށްފައިވެއެވެ.\nއެންމެ ބޮޑު ޚަރަދެއް ކޮށްފައި ވަނީ ފިނޭންސް މިނިސްޓްރީންނެވެ. އެމިނިސްޓްރީން 2.7 ބިލިއަން ރުފިޔާ ޚަރަދު ކޮށްފައިވެއެވެ. ދެން އެންމެ ބޮޑު ޚަރަދެއް ކޮށްފައި ވަނީ އެޑިއުކޭޝަން މިނިސްޓްރީންނެވެ. އެމިނިސްޓްރީން 1،1 ބިލިއަން ރުފިޔާ ޚަރަދު ކޮށްފައިވެއެވެ.\nދައުލަތް ހިންގުމަށް 7.5 ބިލިއަން ރުފިޔާ ޚަރަދުކޮށްފައިވާއިރު، އޭގެ ތެރެއިން4ބިލިއަނެއްހާ ރުފިޔާއަކީ ދައުލަތުގެ މުވައްޒަފުންނަށް މުސާރައާއި ޢިނާޔަތްދިނުމަށް ހޭދަކުރި މިންވަރެވެ. އަދި އިދާރީ ހިންގުމަށް 3.1 ބިލިއަން ރުފިޔާ ވަނީ ޚަރަދުކޮށްފައެވެ.\nފުރަތަމަ5މަސް ދުވަހު ދައުލަތަށް އާމްދަނީގެ ގޮތުގައި 9.08 ބިލިއަން ރުފިޔާ ލިބިފައިވާއިރު، އޭގެ ތެރެއިން 6.9 ބިލިއަން ރުފިޔާއަކީ ޓެކްސްގެ ގޮތުގައި ލިބުނު އާމްދަނީއެވެ. ޓެކްސް ނޫން އާމްދަނީގެ ގޮތުގައި ލިބިފައިވަނީ 1.7 ބިލިއަން ރުފިޔާއެވެ.\nލިބޭ އާމްދަނީ އަށް ވުރެ ދައުލަތުގެ ޚަރަދުތައް ބޮޑުވެގެން ދިއުމަކީ ރާއްޖެއަށް ދިމާވެފައިވާ އެންމެ ބޮޑު މައްސަލައެވެ. އެމައްސަލަ ހައްލު ކުރަން ދައުލަތުގެ ޚަރަދުތައް ކުޑަކުރަން އިޤުތިޞާދީ މާހިރުން ލަފާ ދެއްވަމުން ގެންދަވާތާ އެތައް ދުވަހެއް ވެއްޖެއެވެ.\nމިހާރު އޮތް ހާލަތަށްވުރެ ދަށަށް ދިޔަސް ފައިސާ ޗާޕްކުރުމަކީ ނުކުރާނެ ކަމެއް: ގަވަރުނަރު\nޖޫން 9, 2019 10:20\nކޮބާ ދައުލަތުގެ ހަޒާނާގައި ހުރި 850 މިލިޔަން އަހަރެންނަ މީހަހު ވެރިކަންދިނަސް އެކަމުން އުރުވެރިވާނަން ކޮބާ ޢިންޓަގްރިޓީ ؟ ޕުރޮޑަކްޓިވިޓީ ޒީރޯ މިދިޔަ 8 މަސްދުވަހު ކުވިކަމެއްބުނެދީ ؟\nޖޫން 9, 2019 23:37\n"ވަގުން" މާ ރަނގަޅެއްނު. ކަލޭމެން ބުނާ ގޮތުން ވިއްޔާ ކުރީ ވައްކަން. އެކަމަކު ތަރައްގީގެ އެތައް މަޝްރޫއެއް ހިންގަމުން ދައުލަތުގެ ރިޒާވް ވެސް ވަނީ އިތުރުކޮށް ދީފަ. "ވަގުންނާ" ހަވާލު ކޮށްފަ ރައްކާވޭ.\nޖޫން 9, 2019 10:21\nމީރާ ޓެކްސް ފައިސާ ހޯދަން ފާރަލަނީ ފިހާރަ ތަކުންނާއި ކުންފުނިތަކުން، ކޮބާ ވިޔަފާރި އުސޫލުން އެއްގަމާއި ކަނޑުގައި ދުއްވާ އުޅަނދުފަހަރު ހޯދާ ޓެކްސް، އެބައިމީހުން ބިލިއަނުންނަގާއިރު މީރާ ގަދަނިދީގަ ނިދާފަ\nޖޫން 9, 2019 10:36\nޚަރަދު ބޮޑުވާނެނޫން، އެސްކިޔާފަ ތަރައްޤީއޭ މިދަނީ ކުރިއަށް.\nކޮބާ.. މަތިބަރު މިވީ ކޮންބައެއް؟\nޖޫން 9, 2019 11:01\nމަތިބަރުވީމަ ޚަރަދު ބޮޑުވާނެ އަދި އެކޮޅުކޮޅުން ޖެހުންވެސް އަވަސްވާނެ އޮޅުވާލި ވެރިކަން\nޖޫން 9, 2019 11:10\nސަރުކާރު ކުންފުނި ތަކުން ސަރުކާރަށް ދައްކާބައި އިތުރު! އިތުރު އިނާޔަތްތައް ކަނޑާލާފަ! ހުރިހާ ނިކަމެތި ކަމެއް އާދައިގެ މުވައްޒަފުންނަށާއި އެމީހުންގެ އާއިލާ ތަކަށް! އޯގާތެރި ސަރުކާރު...\nޖޫން 9, 2019 11:19\nރައްޔިތުންނަށް ތަރައްގީގެ ވެސްވެސް ނެތި ޚަރަދު ބޮޑު ކޮށްލީ އެކުވެރިންނަށް މަގާމުދީގެން މުސާރަދޭން. އިބޫ އިސްތިޢުފާ.\nޖޫން 9, 2019 11:26\nކީއްވެޔޯ އެހާހަރަދު ބޮޑީި މިއޮއްކުޑަކު ތަނުގަ...ގައިމު ފަތުރުވެރި ސިނާއަތުންވެސް ބިލިޔަނުން ވަދެޔޯ...\nޖޫން 9, 2019 11:36\nކޮބައިތޯ ތިންމަސްދުވަހު ތެރޭގައި ހޯދި 8.9 ބިލިޔަން ރުފިޔާ ލިފްޓްސާހިދު ކާލީތޯ ފަސްމަސްވީއިރު ލިބުނީ 9.1 ބިލިޔަން ލިބުނު ވަރަށްވުރެ 675.2 މިލިޔަން ރުފިޔާ ތިއޮތީ ޚަރަދު ކޮށްފަ ދެންކޮން ތަރައްޤީއެއްވާނީ\nޖޫން 9, 2019 11:58\nހާރިޖީވަޒީރު ރާއްޖޭގްހުރީމަ ބަނޑުކައްކާތީ އަބަދުއުޅެނީ އެހެން ކަރަކަރަޔައް ދަތުރުކުރުމުގަ\nޖޫން 9, 2019 12:37\nމޮޔައިންގެ އަތަށް ކަނޑި އެއް ދިނީމަ ވާނެ ގޮތް ތިހިރަގެން ފެންނަނީ. އިއްޔެ ބިލިއަން ޑޮލަރަށް ޤައުމު ވިއްކާލައިފި. ދެން އަތްޖަހާ\nޖޫން 9, 2019 13:00\nފާޑުފާޑުގެ ތާކުންތާކު ނުޖެހޭ ވައުދުވެ އެވައުދު ފުއްދަން ބޮޑެތ އިސްރާފު ކުރަންޖެހުމުން ވާނެ ހައެތި ވަނީ! ރައްޔިތުންނަށްދިމާވެފާ ހުރި މައްސަލަތައް ހުރިގޮތަށް ހުރީ!އެޖެންޑާ 19 އަށް ހޫނުކުރަންވީ!އޭރުން ޖާޒީރާ އަށް މާރިދަކު ފާވާނެ ޑޮލަރު ހިފައިގެން!\nޖޫން 9, 2019 13:06\nޖޫން 9, 2019 13:17\nދައުލަތް ހިންގާކަށް ނޫނެވެ. ސިޔާސީ މީހުންނަށް މުސާރަދީ ފައިސާ ބަހާށެވެ.\nޖޫން 9, 2019 15:24\nޖީބަށް މަހާލީ! 1.8 ބިލިޔަން ރުފިޔާވެސް ވީ ކައްވާލާފަ!\nޖޫން 9, 2019 19:14\nހިންގަމުން އައި ހުރިހާ ޕްރޮޖެކްޓެއް ވަނީ ހުއްޓިފަ. އަލަށް ފެށި ކަމެއް ނެތް. ޚަރަދު ވީ ބޮޑު. ހުރިހާ ފައިސާއެއް. "ފޭރިގަނެ" ބޭބޭފުޅު އެކައުންޓަށް ލަމުން އެ ގެންދަނީ. ފިލިޔަ ދީގެން ނުވާނެ މިފަހަރު.


ގިނަބަޔަކު އިންތިޒާރު ކުރަމުން އައި މަދަހަ ސީޑީ ނެރެފި | Landhooinfo\nގިނަބަޔަކު އިންތިޒާރު ކުރަމުން އައި މަދަހަ ސީޑީ ނެރެފި\nގިނަބަޔަކު އިންތިޒާރުކުރަމުން އައި ” ފުރާވަރު” އޯޑިއޯ މަދަހަ އަލްބަމް އިސްލާމިކް ރިދަމްގެ ފަރާތުން ރޭ ނެރެފި އެވެ.\nޝީ ބިލްޑިންގ ގައި ރޭ ބޭއްވި ހަފްލާއެއްގައި މި މަދަހަ އަލްބަމް ނެރެދެއްވީ މިއުޒިކާއި ލަވަކިއުމުގެ ދާއިރާގައި މަސައްކަތްކުރުން ހުއްޓާލާފައިވާ، ކުރީގެ މަޝްހޫރު ލަވަކިއުންތެރިޔާ މުމްތާޒް މޫސާ އެވެ.\nއަލްބަމް ނެރެދިނުމަށްފަހު މުމްތާޒް މޫސާ ބުނީ ކުރިން ލަވަ ކިޔަން އުޅުނު ނަމަވެސް އޭނާ ދެން އިތުރަށް ލަވަ ނުކިޔާނެ ކަމަށާއި ހަޔާތުގެ ބާކީ ބައި ހޭދަކުރަން ބޭނުންވަނީ “މިގޮތުގައި” ކަމަށެވެ. ރޭގެ ހަފްލާގައި މި މޭރުމުން ވާހަކަ ދައްކަމުން މުމްތާޒްވަނީ އެތަނަށް ހާޒިރުވެ ތިއްބެވި އެންމެހަފަރާތްތަކުގެ ކިބައިން މާފަށްވެސް އެދިފައެވެ. އަދި މި ރޮގުންވާހަކަ ދައްކަމުން ވަކި ހިސާބަކުން ވާހަކަ ކުރިއަށް ނުގެންދެވިގެން މުމްތާޒްވަނީ ސްޓޭޖުންފައިބާފައެވެ.\nމި އަލްބަމްގައި ކުރީގެ މަޝްހޫރު ލަވަކިއުންތެރިން ކަމަށްވާ އަލީ ރަމީޒާއި މޫސާ ޝިފާއުގެ އިތުރުން އަބްދުލްއަލީމްގެ މަދަހަތައް ވެސް ހިމެނޭނެ ކަމަށް އިސްލާމިކް ރިދަމްގެ ފަރާތުން ހާމަކުރެއެވެ. އަދި މީގެ އިތުރުން ފުރާވަރުގެ ކުދިންނާ ގުޅޭ ގޮތުން އައްޝައިހް އަލީ ޒާހިރުގެ ދީނީ ބަސްކޮޅެއް ވެސް ހިމެނޭނެ ކަމަށް އެޖަމްޢިއްޔާއިން ހާމަކުރައްވައެވެ.\nގިނަ ބައެއް އިންތިޒާރު ކުރަމުންގެންދިޔަ މި އަލްބަމް ސީޑީ ވިއްކާ ފިހާރަތަކުން ލިބޭނެ ކަމަށް ވެސް އިސްލާމިކް ރިދަމްގެ ފަރާތުން ބުނެ އެވެ.\nކޮންމެ އަހަރެއްގެވެސް ބަރަކާތްތެރި ރަމަޟާންމަހާއި ދިމާކޮށް މަދަހަ ސީޑީ ނެރުންވަނީ މިފަހަކަށް އައިސް އާއްމުކަމަކަށް ވެފައެވެ.\nޓެގްފުރާވަރު މަދަހަ ސީޑީ


އުޚްތުންނަށް ސުވަރުގޭގައި ވަނީ ކޮން އެއްޗެއް؟ – Ilm\nމިދުނިޔެއަކީ އިސްވެ ދެންނެވުނު މާތް ﷲގެ ރަޙްމަތުގެ ގޯތި ސުވަރުގެ ދިޔުމަށްޓަކައި މަސައްކަތް ކުރަން އޮތް ރަނުގެ ފުރުޞަތެކެވެ. ކޮންމެ މީހަކީ އެތަނަށް ދިޔުމަށް ނުހަނު ޝައުޤުވެރިވާނެ މީހެއްކަން ކަށަވަރެވެ. ރަސޫލުﷲ ޞައްލަﷲޢަލައިހި ވަސައްލަމް ޙަދީޘް ކުރެއްވިއެވެ. ((ماَ لَا عَيْنٌ رَأَتْ وَ لَا أُذُنٌ سَمِعَتْ وَ لَا خَطَرَ عَلَى قَلْبِ بَشَر)) މާނައަކީ؛ ” އެ ސުވަރުގެއަކީ ދުވަހަކުވެސް އާދަމުގެ ދަރިއެއްގެ ލޮލަކަށް ފެނިފައިނުވާ، ކަންފަތަކުން ދުވަހަކުވެސް އަޑުއިވިފައިނުވާ އަދި ހިތަކަށް ތަޞައްވުރުވެސް ކުރެވިފައި ނުވާ ފަދަ ފުރިހަމަ އުޖާލާ މަންޒިލެކެވެ.”\nސުވަރުގެ އަކީ ވަކި ޖިންސަކަށް ﷲ ޚާއްޞަ ކުރައްވާފައިވާ ތަނެއްނޫނެވެ. އެކަލާނގެ ވަޙީކުރައްވަނީ وَمَنْ يَعْمَلْ مِنَ الصَّالِحَاتِ مِنْ ذَكَرٍ أَوْ أُنْثَى وَهُوَ مُؤْمِنٌ فَأُولَئِكَ يَدْخُلُونَ الْجَنَّةَ وَلا يُظْلَمُونَ نَقِيرًا (١٢٤) = النساء = މާނައަކީ؛ “އަދި، مؤمن އަކު ކަމުގައި ވެގެންހުރެ، ފިރިހެނުންނާއި، އަންހެނުންގެ ތެރެއިން ހެޔޮ عمل ކުރާމީހާ (ދަންނާށެވެ!) ފަހެ، އެއުރެން ސުވަރުގެޔަށް ވަންނާނެތެވެ.” ވީމާ ސުވަރުގެ ދިޔުމަށްޓަކައި އޮތީ ފިރިމީހާޔާ ވެސް ވާދަ ކުރުމެވެ. އަދި އެހެން ކޮންމެ ފިރިހެނަކާވެސް ވާދަކުރުމެވެ. ހެޔޮޢަމަލުގައި ކުރި އަރާ ދިޔުމެވެ.\nވީމާ އެއްވެސް އުނިކަމެއް، އަދި ބޭއިންސާފެއް އެދުނިޔޭގައި ނުވާނެ ކަން އަޅުގަނޑުމެން ޤަބޫލުކުރަންޖެހޭނެއެވެ. އަޅުގަނޑުމެންގެ ވެރި އިލާހު ބަޔާން ކުރައްވަނީ …وَلا يَظْلِمُ رَبُّكَ أَحَدًا (٤٩) =الكهف= މާނައަކީ؛ “ކަލޭގެފާނުގެ ވެރިރަސްކަލާނގެ އެއްވެސްމީހަކަށް އަނިޔާވެރިވެވޮޑިއެއް ނުގަންނަވާނެތެވެ.” އަދިވެސް ބަޔާން ކުރައްވަވާ ހަތް އުޑުމަތިން ވަހީ ކުރައްވަނީ إِنَّ اللَّهَ لا يَظْلِمُ مِثْقَالَ ذَرَّةٍ وَإِنْ تَكُ حَسَنَةً يُضَاعِفْهَا وَيُؤْتِ مِنْ لَدُنْهُ أَجْرًا عَظِيمًا (٤٠)=النساء= މާނައަކީ؛ “اللَّه، (އެއްވެސް މީހަކަށް) ޒައްރެއްގެ މިންވަރުވިޔަސް ބޭއިންސާފެއް ނުކުރައްވާނެކަން ކަށަވަރެވެ. އެއީ، ހެޔޮކަމެއް ކަމުގައިވާނަމަ، އޭގެ ثواب ގިނަގުނަ ކުރައްވަވާނެތެވެ. އަދި، އެކަލާނގެ حضرة ން ބޮޑުވެގެންވާ ދަރުމަ ދެއްވާނެތެވެ.” ހަވާނަފްސުގެ އެދުމެއް ނެތި ބަސް ހަދީސް ކުރައްވާ، އަދި މުޅި ޢާލަމްތަކަށް ރަޙްމަތެއްކަމުގައި ފޮނުއްވުނު ނަބިއްޔާ ޞައްލަﷲ ޢަލައިހި ވަސައްލަމް ޙަދީށްކުރައްވަނީ (( إِذَا صَلّتِ اْلمَرْأَةُ خَمْسَهَا وَصَامَتْ شَهْرَهَا وَحَصَّنَتْ فَرْجَهَا وَأَطَاعَتْ زَوْجَهَا قِيْلَ لَهَا : ادْخُلِيْ اْلَجَّنةَ مِنْ أَيِّ أَبْوَابٍ الَجَنةَ شِئْتِ ))މިބަސްފުޅުގެ މާނައަކީ؛ ” އަންހެނާ އޭނާގެ ފަރުޟު ފަސް ނަމާދު އަދާކޮށް، އަދި އޭނާގެ ފަރުޟު ރޯދަ ހިފާ، އޭނާގެ ލަދުވެތި ގުނަވަން ރައްކާތެރިކޮށް، އަދި އޭނާ އޭނާގެ ފިރިމީހާ އަށް ކިޔަމަންވެއްޖެނަމަ، އޭނާއަށް ބުނެވޭނެއެވެ. ސުވަރުގޭގެ ދޮރުތަކުގެ ތެރެއިން ކަނބުލޭގެ ބޭނުން ދޮރަކުން އެތަނަށް ވަންނާށެވެ.


Baarugadha Nagoo Roalhiehge Thereyah Kujjaku Dhamaigenfi - Vaguthu\nބާރުގަދަ ނަގޫ ރޯޅިއެއްގެ ތެރެއަށް ކުއްޖަކު ދަމައިފެންފި\nބާރުގަދަ ނަގޫ ރޯޅިެއެއްގެ ތެރެއަށް ކުއްޖަކު ދަމައިގަންނަ ވީޑިއޯއެއް އާންމު ވެއްޖެއެވެ.\nއާއްމު ގޮތެއްގައި ނަގޫރޯޅި އުފެދެނީ މޫސުން ގޯސްވެ ނުވަތަ މޫސުން ބަދަލުވާ ދުވަސްވަރުގައިއެވެ. އާންމު ވެފައިވާ ވީޑިއޯއިން ފެންނަނީ ބާރުގަދަ ނަގޫ ރޯޅިއެއްގައި ކުއްޖަކު ވައިގެ ތެރެއަށް މައްޗަށް އެރުމަށް ފަހު ވެއްޓޭ މަންޒަރެވެ.\nއެއަށް ފަހު އެކުއްޖާ އަށް އެހީވުމަށް މީހަކު ދާ މަންޒަރު ފެނެެެވެ. މިގޮތަަށް ނަގޫރޯޅެއްގައި މީހަކު ވިއްސައިގެންދާ މަންޒަރު ރިކޯޑް ކުރެވެނީ ވަރަށް މަދު ފަހަރަކު އެވެ.\nމިހާދިސާގައި މީހަކަށް ބޮޑު ގެއްލުން ލިބިފައިވާކަމުގެ ރިޕޯޓް މިހާތަނަށް ލިބިފައިވާ ނުވާކަމަށް ހަބަރު ލިބެއެވެ. ބައެއް މީހުންނަށް ކުދި އަނިޔާ ލިބިފައިވާކަމަށާއި އެމީހުންނަށް ފަރުވާ ދެމުންދާކަމަށް ބައެއް މީޑިއާތަކުން ބުނެއެވެ.\nމި ނަގޫރޯޅި އަރާފައިވާ ސަރަހައްދުގައި ހުރި ތަންތަނަށް ބޮޑެތި ގެއްލުންތަކެއް ލިބުނު އިރު ގެއްލުން ލިބުނު ތަންތަނުގެ ތެރޭގައި އަލަށް މަރާމާތުކޮށް ހުޅުވި ތަންތަންވެސް ހިމެނެއެވެ. ނަގޫރޯޅީގެ ސަބަބުން ލިބުނު ގެއްލުމުގެ ތެރޭގައި ބައެއް ސަރަހައްދު ތަކުން ކަރަންޓުވެސް ވަނީ ކެނޑިފައެވެ.\nޔޫކުރެއިންގެ އޮޑިސާގައި ހިނގި މިހާދިސާގެ ސަބަބުން ނަގޫރޯޅި އަކީ ކިހާ ނުރައްކާތެރި ބާރުގަދަ އެއްޗެއް ކަން ހާމަވެގެން ދެއެވެ. ނަގޫރޯޅިއަކީ ބާރުގަދަ ތޫފާން ތަކުގައި އާއި ވައިބާރު ދުވަސްވަރު އުފެދޭ އެއްޗެކެވެ. މޫސުން ރަގަޅު ދުވަސްވަރުވެސް ވައިގެ ޕްރެޝަރު ހުރި ގޮތަކުން ނަގޫރޯޅިއެއް އުފެދުމަކީ ދުރުކަމެއް ނޫނެވެ.\nދުނިޔޭގެ އެކި ސަހައްދުތަކުގައި ނަގޫ ރޯޅިއެރުމުގެ ހާދިސާ ތަކުގައި ކޮންމެ އަހަރަކުވެސް އެތަށް ބަޔަކު މަރުވެއެވެ. ހާއްސަކޮށް އެމެރިކާއަކީ އެންމެ ގިނައިން ނަނގޫ ރޯޅި އަރާ އެއް ގައުމެވެ.


SunOnline: Hamala ge thahugeegu ge faaraveriya aa 241 committee in suvaalu koffi\nހަމަލާގެ ތަހުގީގުގެ ފާރަވެރިޔާއާ 241 ކޮމިޓީން ސުވާލުކޮށްފި\nޝަފްނާ ހުސައިން 24 Jun 2021, 18:24\nރައްޔިތުންގެ މަޖިލީހުގެ ރައީސް މުހައްމަދު ނަޝީދަށް ދިން ޓެރަރިސްޓް ހަމަލާގެ ތަހުގީގަށް ފާރަވެރިވާން ރައީސް އިބްރާހިމް މުހައްމަދު ސޯލިހު އައްޔަންކުރެއްވި މަންދޫބާ، ރައްޔިތުންގެ މަޖިލީހުގެ ސަލާމަތީ ހިދުމަތްތަކާ ބެހޭ ކޮމިޓީ (241 ކޮމިޓީ) އިން ސުވާލުކޮށްފި އެވެ.\nހަމަލާއާ ގުޅިގެން ސަލާމަތީ ބާރުތަކުން ހިންގާ ތަހުގީގު ގާތުން ބެލުމަށް ހާއްސަ މަންދޫބެއްގެ ގޮތުގައި ރައީސް ހަމަޖެއްސެވީ އިނގިރޭސި ވިލާތުގެ ރައްޔިތެއް ކަމަށްވާ އައްބާސް ފާއިޒް އެވެ.\nބޮމުގެ ހަމަލާއާ ގުޅިގެން 241 ކޮމިޓީން ކުރިއަށް ގެންދާ އިންކުއަރީއަށް އޭނާއާ ސުވާލުކުރީ އިއްޔެ އެވެ.\nހަމަލާގެ ތަހުގީގުގެ އިތުރުން، މައްސަލައިގެ ކޯޓު މަރުހަލާ ވެސް ރައީސްގެ މަންދޫބު ވަރަށް ގާތުން ބައްލަވާނެ ކަމަށް ރައީސް އޮފީހުން ވަނީ ބުނެފަ އެވެ.\nއެގޮތުން މައްސަލައިގައި އިންސާފު ގާއިމްކުރެވެންދެން ބޭނުންވާ ހާލަތްތަކުގައި ކަމާގުޅޭ ލަފަޔާއި އިރުޝާދު ދެއްވައި، ތައްޔާރުކުރަން ޖެހޭ އެންމެހާ ރިޕޯޓުތައް ވެސް އޭނާ ތައްޔާރު ކުރައްވާނެ ކަމަށް ރައީސް އޮފީހުން ބުންޏެވެ. އޭނާ މަސައްކަތް ކުރައްވަނީ ރައީސް އޮފީހުގައެވެ.\nއައްބާސް ފާއިޒަކީ ވަރަށް ގިނަ ދުވަސްތަކެއްވަންދެން އެމްނެސްޓީ އިންޓަރނޭޝަނަލްގެ ދެކުނު އޭޝިޔާ ބައްރުގެ އިޖްތިމާއީ، ސަގާފީ އަދި ސިޔާސީ މައްސަލަތައް ދިރާސާކުރެއްވި ކަމާ ގުޅޭ ހާއްސަ މާހިރެކެވެ.\nއޭނާއަކީ ދެކުނު އޭޝިޔާ ބައްރުގެ ގައުމުތަކުގައި އިންސާނީ ހައްގުތައް ކުރިއެރުވުމުގެ މަސައްކަތުގައި 30 އަހަރަށް ވުރެ ގިނަ ދުވަހު ހިދުމަތްކުރައްވައި، ކަމުގެ ތަޖުރިބާ ލިބިވަޑައިގެން ހުންނެވި ބޭފުޅެކެވެ. އައްބާސް ފާއިޒަކީ އިނގިރޭސިވިލާތުގެ ޔުނިވަރސިޓީ އޮފް އެސެކްސްގައި 2017 ވަނަ އަހަރުން ފެށިގެން ގާނޫނީ އިލްމުގެ ލެކްޗަރަރއެއްގެ ގޮތުގައި ވެސް މަސައްކަތް ކުރައްވަމުން ގެންދަވާ ބޭފުޅެކެވެ.


ޕީޕީއެމްގެ ޕާލަމެންޓްރީ ގްރޫޕްގެ ގިނަމެމްބަރުން ތިއްބެވީ ރައީސް ޔާމިނާއެކު. | Landhooinfo\nޕީޕީއެމްގެ ޕާލަމެންޓްރީ ގްރޫޕްގެ ގިނަމެމްބަރުން ތިއްބެވީ ރައީސް ޔާމިނާއެކު.\nރައީސް ޔާމީނަށް ކުރެއްވި ތާޢީދު އަނބުރާ ގެންދެވިކަމަށް ރައީސް މައުމޫން ވިދާޅުވުމާއި ގުޅިގެން ރައީސް ޔާމީންގެ ދިފާޢުގައި ތިއްބެވިކަން ރައްޔިތުންގެ މަޖިލީހުގެ ޕީޕީއެމްގެ ބައެއް މެމްބަރުން ހާމަކުރައްވައިފިއެވެ. އެބޭފުޅުން އެކަން ހާމަކުރެއްވުމުގެ ގޮތުންވަނީ މައުމޫނަށް ފާޑުވިދާޅުވެ ޓްވިޓް ކުރައްވާފައެވެ.\nރައީސް މައުމޫންގެ ނިންމެވުމަށް ފާޑު ވިދާޅުވެ، ޕީޕީއެމްގެ ނާއިބު ރައީސް އަބްދުއްރަހީމް އަބްދު ﷲ ކުރެއްވި ޓްވީޓެއްގައި ވިދާޅުވެފައިވަނީ، ވަކި ބޭފުޅަކު ތާއިދު އަނބުރާ ގެންދެވުމަކުން ރައީސް ޔާމީން އިސްތިއުފާ ދެއްވާފައި ވަޑައި ނުގަންނަވާނެ ކަމަށެވެ. ރައީސް ޔާމީންގެ އަޒުމް އެއަށްވުރެ ވަރުގަދަކަމަށް އަބްދުއްރަހީމް ވިދާޅުވިއެވެ. ޤައުމުގެ އެތެރެއާއި ބޭރުން ކުރިމަތިކުރާ ހުރަސްތައް ގިރާކުރައްވާ، ގައުމު އަމާން ބަނދަރަކަށް ގެންދެވުމުގެ ގާބިލުކަން ރައީސް ޔާމީންގެ އެބަ ހުންނެވިކަމަށްވެސް އަބްދުއްރަހީމް އަބްދު ﷲ ކުރެއްވި ޓްވީޓްގައި ވިދާޅުވެފައިވެއެވެ.\nޕީޕީއެމްގެ ސެކެރެޓަރީ ޖެނެރަލް ޑރ. އަބްދު ﷲ ހަލީލް ރޭ ކުރެއްވި ޓްވީޓެއްގައި ވިދާޅުވެފައިވަނީ، އެއްވަގުތެއްގައި އެއްވެސް ގައުމެއްގައި ދެ ވަލިޔުލް އަމުރު ނުހުންނަވާނެ ކަމަށެވެ. އަދި ޤައުމު ދެކެ ލޯބިވެވަޑައިގަންނަވާ ކަމުގައި ވަނީނަމަ ރައީސް މައުމޫން ސިޔާސީ ދާއިރާއިން ދުރަށް ޖެހިވަޑައިގަންނަވަން ޖެހޭކަމަށްވެސް ހަލީލް ވިދާޅުވިއެވެ.\nޕީޕީއެމްގެ ޕާލިމެންޓަރީ ގްރޫޕްގެ ލީޑަރ އަހުމަދު ނިހާން ހުސައިން މަނިކު ކުރެއްވި ޓްވީޓެއްގައި ވިދާޅުވެފައިވަނީ، ޕީޕީއެމްގެ ޕާލީމެންޓްރީ ގްރޫޕްގެ ވަރަށް މަދު މެމްބަރަކު ނޫނީ ތިއްބެވީ ސަރުކާރާއި އެކުގައި ކަމަށެވެ. ފިޝަރީޒް މިނިސްޓަރ ޑރ. މުހައްމަދު ޝައިނީ ކުރެއްވި ޓްވީޓެއްގައި ވިދާޅުވެފައިވަނީ، 30 އަހަރު ވެރިކަން ކުރައްވާ، ގާނޫނުތަކާއި ގަވާއިދުތަކަށް ހުރުމަތްތެރިކޮށް ހިއްތަވާނެކަމަށް ތަކުރާރުކޮށް ވިދާޅުވަމުން ގެންދެވި އަދި އާ ގާނޫނު އަސާސީގެ ބާނީކަމަށް ވިދާޅުވަމުން ގެންދަވާ ބޭފުޅާ ރާއްޖޭގެ ޝަރުއީ ނިޒާމަށް ގޮންޖައްސަވާފައިވާ ކަމަށެވެ. އަދި ރައީސް ނަޝީދު ފަދައިން ރައީސް މައުމޫންވެސް ގެންދަވަނީ ގާނޫނު މުގުރަމުން ކަމަށް ޑރ. ޝައިނީ ވިދާޅުވެފައިވެއެވެ.


Khuthuba kiyan dhekolhu hedhi imaamuge bayaan nagaifi | Mihaaru\nހުތުބާ ކިޔަން ދެކޮޅުހެދި އިމާމުގެ ބަޔާން ނަގައިފި\n26 ފެބުރުއަރީ 2018 - 12:529comments\nމި މަހު 16 ވަނަ ދުވަހުގެ ހުކުރު ނަމާދަށް ތައްޔާރުކުރި ހުތުބާ ކިޔަން ދެކޮޅުހެދި ލ. މާމެންދޫ އިމާމުގެ މައްސަލަ ބެލުމުގެ ގޮތުން އޭނާގެ ބަޔާން އިސްލާމިކް މިނިސްޓްރީން ނަގައިފި އެވެ.\nއިސްލާމިކް މިނިސްޓްރީން އެދުވަހުގެ ހުތުބާ ބިނާކުރީ "ޙާކިމާ (ވެރިމީހާ) އަކީ ނިއުމަތެއް"، މި މައުލޫއުއަށެވެ. އެކަމަކު ވެރިމީހާއަށް ކިޔަވަންވުމުގެ މައްޗަށް އޮތް ހުތުބާއާ މެދު މާމެންދޫގެ އިމާމު އުސްމާން އަބްދުއްސަމަދު ހިތްހަމައެއް ނުޖެހުނެވެ. އެހެންކަމުން އެ ދުވަހުގެ ހުކުރު ނަމާދުކުރަން އެ ރަށު ކައުންސިލުން ވަނީ ލ. ގަމުގައި ހުރި އިމާމަކު ރަށަށް ގެންގޮސްފަ އެވެ.\nMiadhuge khuthuba kiyan maamendhoo Imaam dhekolhu hadhaifi\nއުސްމާން ޙުތުބާ ކިޔަން ދެކޮޅު ހެދުން\nއުސްމާންގެ މައްސަލަ ބެލުމުގެ ގޮތުން އިސްލާމިކް މިނިސްޓްރީން އޭނާގެ ބަޔާން ނެގީ އިއްޔެ އެވެ.\nއޭނާގެ ބަޔާނުގައި ބުނެފައިވަނީ ސިޔާސީ މަސްރަހު ހޫނުވެފައިވާ ދަނޑިވަޅުގައި އިސްލާމިކް މިނިސްޓްރީން ފޮނުވި ހުތުބާއަކީ އިސްލާމް ދީން ސިޔާސީ ހަތިޔާރެއްގެ ގޮތުގައި ބޭނުންކޮށްގެން ކޮށްފައިވާ ކަމެއް ކަމަށެވެ. ހުތުބާ ކިޔަން ދެކޮޅުހެދީ ރައްޔިތުން ރުޅިގަދަވެދާނެ ކަމަށް ފެނިގެން ކަމަށް ވެސް ބަޔާނުގައިވެ އެވެ.\nހުކުރު ކުރަމުން އަންނަތާ 10 އަހަރު ވެފައިވާ އުސްމާން، އޭނާގެ ބަޔާނުގައި ބުނެފައިވާ ގޮތުގައި ވެރިމީހާއަކީ ނިއުމަތެއް ކަމަށް ކަނޑައަޅާފައިވާ ހުތުބާ ހާލަތާ ގުޅޭކަމަކަށް ގަބޫލެއްނުކުރެވެ އެވެ.\n"ދީނީ ނަސޭހަތްތަކާއި ހުކުރު ހުތުބާ ސިޔާސީވެ، ވެރިންނާ މެދު އިސްލާމްދީނުގައި އަންގަވާފައިވާ ގޮތާ ހިލާފް ވާހަކަތައް ފަތުރަމުންދާ ކަމާ މެދު ކަންބޮޑުވުން ފާޅުކުރަމެވެ،" އިސްލާމިކް މިނިސްޓްރީއަށް ދިން ބަޔާނުގައި އުސްމާން ބުނެފައިވެ އެވެ.\nއެ ދުވަހު ކިޔަން ހަމަޖެއްސި ހުތުބާއަށް އިސްލާމިކް މިނިސްޓްރީން ވަނީ ފަހު ވަގުތު ބައެއް ބަދަލުތައް ގެނެސްފަ އެވެ.\nއިތުރު ލިޔުންތައް އިސްލާމިކް މިނިސްޓްރީ ހުކުރު ނަމާދު


ސާފް ޗެމްޕިއަންޝިޕްގެ ތިން ވަނަ ރާއްޖެ އަށް – Haftha\nSat, 18 January, 2020, 12:32 am\nސާފް ޗެމްޕިއަންޝިޕްގެ ތިން ވަނަ ރާއްޖެ އަށް\nނޭޕާލްގައި މިހާރު ކުރިއަށްދާ 18 އަހަރުން ދަށުގެ ސާފް ޗެމްޕިއަންޝިޕް ފުޓްބޯޅަ މުބާރާތުގެ ތިން ވަނަ މަގާމް ރާއްޖޭގެ ޒުވާން ގައުމީ ފުޓްބޯޅަ ޓީމު ހޯދައިފިއެވެ.\nތިން ވަނަ ހޮވަން މިއަދު ކުޅުނު މެޗުގައި ބޫޓާންގެ މައްޗަށް ރާއްޖޭގެ ޓީމުން ކުރިހޯދީ 1-0 ގެ ނަތީޖާއަކުންނެވެ. މި ނަތީޖާއަކީ ރާއްޖޭގެ ޒުވާން ޓީމަކުން ސާފް މުބާރާތެއްގައި ހޯދި އެންމެ ބޮޑު ކާމިޔާބެވެ.\nއެގޮތުން 2015 ވަނަ އަހަރާއި 2017 ވަނަ އަހަރު ބޭއްވި ސާފް މުބާރާތުން ރާއްޖޭގެ ޓީމް ކުޅުނު ހުރިހާ މެޗަކުން ބަލިވިއިރު ގޯލެއް ވެސް ޖެހިފައެއް ނުވެއެވެ. މިފަހަރުގެ ގުރޫޕް ސްޓޭޖުގައި ރާއްޖެ ވަނީ ނޭޕާލާއި ބޫޓާން ދެކޮޅަށް ކުޅެ އެއްވަރު ކޮށް، ސެމީ ފައިނަލަށް ދަތުރުކޮށްފައެވެ. ސެމީ ފައިނަލުން އިންޑިއާ އަތުން 0-4 އިން ބަލިވިއެވެ.\nނޭޕާލުގެ ވެރިރަށް ކަތުމަންޑޫގައި މިއަދު ރާއްޖެ އާއި ބޫޓާން ކުޅުނު މެޗުގައި ދެ ޓީމުގެ ފަރާތުން ފެނުނީ ހަމަހަމަ ކުޅުމެކެވެ. ނަމަވެސް ދެވަނަ ހާފުގައި ރާއްޖޭން ވަނީ ކުޅުން އިތުރަށް ރަނގަޅުކޮށް ބޫޓާނުގެ ގޯލަށް ނުރައްކާ ކޮށްފައެވެ.\nއެގޮތުން މެޗުގެ 75 ވަނަ މިނެޓްގައި ރާއްޖޭން ލީޑު ނެގިއެވެ. އެ ލަނޑު ރާއްޖެއަށް ކާމިޔާބުކޮށްދިނީ އިބްރާހިމް އިމްރާނެވެ. މި ގޯލަށްފަހު ވެސް ރާއްޖޭން ވަނީ ގޯލު ޖަހާނެ އިތުރު ފުރުސަތުތައް ވެސް ތަނަވަސްކޮށްފައެވެ.


Dho?! Kuda Ibbe ge "Gunamun Midhaa" Lavaigai Aashaa aai Juma varah loabi\nކުޑައިއްބެގެ ލަވަ އަށް ވުރެން އާޝާ އާއި ޖުމާ މާ ލޯބި\nއިބްރާހިމް އަލީ (ކުޑަ އިއްބެ) ގެ އާ ލަވަ، "ގުނަމުން މިދާ" ގައި ކިޔައިދެނީ ވަރަށް ލޯބިން އުޅެމުން އަންނަ ދެމަފިރިއެއްގެ ގުޅުމާއި އެމީހުންގެ ހަޔާތުގެ ވާހަކަތަކެވެ. މީގެ ދެ މަސްކުރިން ނެރުނު މި ލަވައިގެ އޮފިޝަލް ވީޑިއޯ ލަވަ ނެރުނީ ރޭގަ އެވެ. މި ލަވައިގެ ވީޑިއޯ އިން ފެންނަނީ ޓިކްޓޮކުން މަގުބޫލުވެ، މިހާރު ފިލްމީ ދާއިރާއިން ވެސް ފެންނަ ޒުވާން މޫނެއް ކަމަށްވާ އައިމިނަތު ރަޝްފާ (އާޝާ) އާއެކު އެކްޓަރު އަދި ކޮރިއޯގްރެފާ އިސްމާއިލް ޖުމައިހް (ޖުމާ) އެވެ.\nމި ދެ ތަރިންގެ ކެމިސްޓްރީ، މި ލަވައިގެ ލިރިކްސްއާ ގުޅިގެން އަންނައިރު، ވަރަށް "ލޯބިލޯބި" ކަމަށް ބައެއް މީހުން ބުނެ އެވެ. މީހުން އަސްލު ބުނަނީ، ކުޑައިއްބެގެ މި ލަވަ އަށް ވުރެން ވެސް ދެ މީހުންގެ ކެމިސްޓްރީ ސަޅިވެފައި ލޯބި ކަމަށެވެ.\nކުޑަ އިއްބެގެ އަމިއްލަ ސްޓޫޑިއޯ "ޓޮނިކް ލައިވް ސްޓޫޑިއޯ" އިން ޕްރޮޑިއުސް ކުރި މި ލަވަ ކިޔާފައި ވަނީ ކުޑަ އިއްބެއާ އެކު ލަވަކިޔުންތެރިޔާ އަދި މިހާރު އެކްޓިންނަށް ނިކުންނަ ތައްޔާރުވަމުން އަންނަ، މަރިޔަމް އަޝްފާ އެވެ. އަދި މި ލަވައިގެ ލިރިކްސް ލިޔުނީ ހުސެއިންނެވެ.\nކުރިން ވަނީ މި ލަވައިގެ އޯޑިއޯއެއް ވެސް ނެރެފަ އެވެ. ކުޑަ އިއްބެ ބުނީ ވީޑިއޯ ހަދަން ނިންމީ، މި ލަވައިގެ ޑައިރެކްޓަރު، އަޒްމަތު އަބްދުލް ރައްޒާގު (އައްބެ) އެކަމަށް ޝައުގުވެރި ވީމަ އެވެ. ވީޑިއޯ އަދި ޕޯސްޓް ޕްރޮޑަކްޝަންގެ މަސައްކަތް ކުރީ، ބައިސްކޯފްގެ ވެބް ސީރީޒް "އެހެނަސް" ގެ ވެސް ވީޑިއޯގެ މަސައްކަތްކުރާ "ލައިޓްސް އައުޓް ޕްރޮޑަކްޝަން" އިންނެވެ.\n"ގުނަމުން މިދާ" ލަވައިގެ މަންޒަރެއްގައި އާޝާ އާއި ޖުމާ.\n"އިއްބެއާ ދިމާވޭ ކޮފީތަކުން. އެހެން އުޅެމުން އެއް ދުވަހަކު ވަރަށް ރީތި ލަވައެއް އިއްވާލަންހޭ ކިޔާފައި ޖެހީ މި ލަވަ،" އެ ލަވަ މާ ބޮޑަށް ކަމުގޮސް އަދި އެއަށް ވީޑިއޯ ލަވައަށް ތައްޔާރުކުރަން މާ ބޮޑަށް ޝައުގުވެރިވެ، އެކަމަށް ކުޑަ އިއްބެ ގާތުގައި އެދުނު ކަމަށް އައްބެ ބުންޏެވެ.\n"ކާސްޓުން ހޯދިއިރު ބޮޑަށް ބެލީ، މިހާރު އެންމެ މަގުބޫލު އެކަކީ އާޝާއަށް ވީމާ އާޝާ ނެގީ. އާޝާގެ އުފަންދުވަހު، މިއަދު މި ލަވަ މި ނެރުނީ ވެސް،" އެމީހުން ބޭނުންވިހާ ފުރިހަމައަށް ލަވަ ނިންމާލެވުނީ ޖުމާގެ ވެސް ވަރަށް ބޮޑު އެހީތެރިކަމެއް ލިބިގެން ކަމަށް އައްބެ ބުންޏެވެ. އަދި ލަވައިގެ މޭކަޕްގެ ކަންކަމާއި ހަލާވުވި ސޭންޑީގެ ނަން ވެސް އޭނާ ފާހަގަކުރި އެވެ.


Geygeyge faaru thakugai India Out jahan Yameen govaalavvaifi\nގޭގޭގެ ފާރުތަކުގައި އިންޑިއާ އައުޓް ޖަހަން ރައީސް ޔާމީން ގޮވާލައްވައިފި\nރައީސް ޔާމީން ށ. ފުނަދޫގައި: ގޭގޭގެ ފާރުތަކުގައި އިންޑިއާ އައުޓް ޖަހަން ރައީސް ޔާމީން ގޮވާލެއްވި-- ފޮޓޯ/ ޕީޕީއެމް\nގޭގޭގެ ފާރުތަކުގައި "އިންޑިއާ އައުޓް" ޖަހަން ކުރީގެ ރައީސް އަބްދުﷲ ޔާމީން ގޮވާލައްވައިފި އެވެ.\nރައީސް ޔާމީން މިފަދައިން ގޮވާލެއްވީ ށ. ފުނަދޫ ރައްޔިތުން މިއަދު ހަވީރު އެރަށުގައި އިންތިޒާމުކުރި އިންޑިއާ އައުޓް ހަރަކާތުގައި ބައިވެރިވެލައްވައި ވާހަކަފުޅު ދައްކަވަމުން ނެވެ.\nފުނަދޫގެ ރައްޔިތުން މިއަދު ހިންގި އިންޑިއާ އައުޓް ކެމްޕޭނަށް ތައުރީފްކުރައްވައި ރައީސް ޔާމީން ވިދާޅުވީ ދިވެހި ރައްޔިތުންގެ ޝޫއޫރުތައް ފުނަދޫން އެނގިގެން ހިނގައްޖެ ކަމަށެވެ.\nއެމަނިކުފާނު ވިދާޅުވީ ރައްޔިތުން މި ދައްކާ މަންޒަރު ފެންނަން ޖެހޭ ކަމަށާއި އަދި މި އަޑު އަޑުއިވެން ޖެހޭ ކަމަށެވެ. އަދި މިއީ ރައީސް ޔާމީންގެ ޖިހާދެއް ނޫން ކަމަށާއި މިއީ ރައްޔިތުންގެ ޖިހާދެއް ކަމަށެެވެ. އެހެންކަމުން މި މަންޒަރު ހުރިހާ ރަަށަކުން ވެސް ފެންނަން ޖެހޭ ކަމަށެވެ.\nއެގޮތުން އިންޑިއާ އައުޓްގެ މި ހަރަކާތް އެ ރަށެއްގައި ކުރެވޭ ފެންވަރަުން ކުރިއަށް ގެންދިއުމަށް އެމަނިކުފާނު ގޮވާލެއްވި އެވެ.\n"މިރަށުގައި އަޅުގަނޑު ހަމަ ވަރަށް އުފާވާނެ މިއަދު ތި ދައްކުވައިދިން މަންޒަރު، ހަމަ ޓީޝާޓުގައި ޖަހާފައި ހުރި އެއްޗެހި ގޭގޭގެ ފާރުގައި ޖަހާލަންވީ ނޫންތޯ. އެއީ އަޅުގަނޑުމެންގެ ހިތުގެ އެތެރޭގެ ޝުއޫރު. އަޅުގަނޑުމެން މިތިބީ މި މަސައްކަތުން ފެޔަށް ޖެހި ގެއަށް ވަންނާކަށެއް ނޫން. އެހެންވީމާ މި އަޒުމުގައި މަސައްކަތް ކުރައްވާށޭ. ތިބޭފުޅުން ގިނިކަންޏާއެއް ނޫނޭ ތިބީ،" ރައީސް ޔާމީން ވިދާޅުވި އެވެ.\nޔާމީން ވިދާޅުވީ އިންޑިއާގެ ރައްޔިތުންނަކީ ރާއްޖޭގެ ރަހުމަތްތެރިން ކަމަށާއި މައްސަލައަކީ އިންޑިއާގެ ސަރުކާރު ކަމަށެވެ. އެގޮތުން އިންޑިއާ ސަރުކާރުން ރާއްޖޭގެ ދާހިލީ ކަންކަމަށް ވަންނަމުންދާ ކަމަށް ވިދާޅުވެ އެކަން ވަރަށް ބޮޑަށް ކުށްވެރިކުރެއްވި އެވެ.\nއެމަނިކުފާނު ވިދާޅުވީ އިންޑިއާއިން ނުފޫޒު ނުފޯރުވާ އެއްވެސް ދާއިރާއެއް މިހާރު ރާއްޖޭގައި ނެތް ކަމަށާއި އަދި ރާއްޖޭގެ ރައްޔިތުން ކުރާ ކޯލްތަކުގެ ތެރެއިން އަޑު ނާހަނީ ކޮން ކޯލެއްކަން ވެސް ނޭނގޭހާ ދަރަޖައަށް ހިނގައްޖެ ކަމަށެވެ.\nއެމަނިކުފާނު އިތުރަށް ވިދާޅުވީ ހަތެއް ފެބްރުއަރީގެ އަމުރު ނެރުމުގެ ފަހަތުގައި ވެސް އޮތީ އިންޑިއާ ކަމަށެވެ. އަދި އެ އަމުރު އެމަނިކުފާނު ވެރިކަމުގައި ތަންފީޒު ނުކުރުމުން އިންޑިއާއިން އެތައް ފަހަރު ސިޓީވެސް ފޮނުވި ކަމަށެވެ.\n"އެ އަމުުރު ތަންފީޒު ނުކޮށްގެން އިންޑިއާއަށް އުނދަގޫވަނީ ކީއްވެގެންތޯ. މިއީ ފަހެ އިންޑިއާގެ އަވަށަކީތަ. އެ އަމުރު ތަންފީޒުނުކޮށްގެން އިންޑިއާއިން އެހާވަރަށް ބެހެނީ. އަޅުގަނޑުމެންގެ ދާހިލީ ކަންކަމާ ބެހެން އެމެރިކާއަށް ވެސް ޖާގަ ނުދެން،" ރައީސް ޔާމީން ވިދާޅުވި އެވެ.\nޔާމީން ވިދާޅުވީ ސަރުކާރަށް މިހާރު ރައްޔިތުންގެ ތާއިދު ގެއްލިފައިވާ ކަމަށާއި އަދި އިންޑިއާގެ ކިތަަންމެ ބަޔަކު ރަށްރަށަށް ގޮވައިގެން ދިޔަޔަސް އެކަން ސަރުކާރަށް ފެންނާނެ ކަމަށެވެ. އެހެންކަމުން އިންޑިއާ ސިފައިން ރާއްޖެއިން ބާލަން ޖެހޭ ކަމަށެވެ.\nރައީސް އަބްދުﷲ ޔާމީން ޕީޕީއެމް އިންޑިއާ + ޕީޕަލްސް ނޭޝަނަލް ކޮންގްރެސް - ޕީއެންސީ ދިވެހި އިންޑިއާގެ ގުޅުން


މާ ލަސްވެއްޖެ! – Esfiya – Dhivehi Vaahaka Site\n- by ZAM - 0- June 8, 2017\nފަހީމާ އޭނާގެ ދަރިފުޅު ރީނާ ގެންގުޅެނީ ނުހަނު ލޯތްބާއި އޯގާތެރިކަމާ އެކުގައެވެ. އެއީ އޭނާގެ ހަޔާތުގެ ފިނިކަމެވެ. ހިތުގެ ތެޅުމެވެ. ދެދުނިޔޭގެ އުފަލެވެ. އޭނާ ދެކޭގޮތުގައި އެއީ އޭނާއަށް ލިބިފައިވާ އަގުބޮޑު ޖަވާހިރެކެވެ.\nރީނާގެ އުމުރުން އަށާރަ އަހަރު ވީއިރުވެސް ރީނާގެ އެއްވެސްކަމެއް އަމިއްލައަކަށް ނުކުރެއެވެ. ހުރިހާކަމެއްވެސް ކޮށްދެނީ އޭނާގެ މަންމަ އެވެ. ބޮލުގައި ފުނާއަޅައިދެނީ މަންމައެވެ. ގަޔަށްލާ އަންނައުނު ދޮވެދީ އިސްތިރިކޮށްދެނީ މަންމައެވެ. އެންމެ ކުޑަމިނުން ބުއްތަށްޓެއްވެސް އަމިއްލަ އަތުން ގިރައިގެނެއް ނުބޯނެއެވެ. ފަހީމާ ދެކޭގޮތުގައި ސްކޫލުން ކިޔަވާ ނިމުނަސްވެސް ރީނާ އަދި ބޮޑެއް ނުވެއެވެ. އޭނާއާއި ނުލާ ރީނާއަށް އެއްވެސްކަމެއް ނުވާނެއެވެ.\nއެންމެ ތުއްތުއިރުއްސުރެ ރީނާ ބޭނުންވަނީ ނަރުހަކަށް ވާށެވެ. އެހެންކަމުން އޭލެވެލް ކިޔަވާ ނިމުމާއެކު އޭނާ ކުރިމަތިލީ ނަރުސް ކޯހަށެވެ. އޭނާގެ ފަރާތުން ޤައުމަށް ޚިދުމަތެއްކޮށްދިނުމުގެ ބޭނުމުގައެވެ. ޚާއްޞަކޮށް ބަލިމީހުންނަށް އެހީވުމަކީ އޭނާ ވަރަށް ކުރަން ބޭނުންވާ ކަމަކަށް ވާތީއެވެ.\nރީނާ ކުރަމުންއައި އިންތިޒާރަށް ނިމުމެއް އަތުވެއްޖެއެވެ. ކޯސް ލިބުނުކަމުގެ ލިޔުން ލިބުމާއެކު ރީނާ މާލެ ދިޔުމުގެ ތައްޔާރީތައް ފެށިއްޖެއެވެ. މަންމަގެ ކަމަކީ ފާޑުފާޑުގެ ހަދިޔާތައް ހަދާ ދަޅުދަޅަށާއި ޑަބިޔަލަށް އެޅުމެވެ. ފޮށިގަނޑުތައް ބަންދު ކުރުމެވެ. ރީތި ހެދުންތައް ފަހާ، ރީތިވާ އެއްޗެހި ގަނެދީ ފޮށިތަންމަތި ތައްޔާރު ކުރުމެވެ. ރީނާ ހުރީ އުފަލުން ފޮޅިފައެވެ. އޭނާގެ އުންމީދުތައް ފުރިހަމަކުރުމުގެ މަގު ފަހިވީތީއެވެ.\nރީނާ މާލެދިޔައީ އޭނާގެ ބޮޑުބޭބެ ބަލާ އައުމުން ލޯންޗުންނެވެ. ރީނާ ލޯންޗަށް އެރި ވަގުތު ފަހީމާއާއި ރީނާ އެކަކު އަނެކަކަށް ރޯއިރު ހީވަނީ އެހެންކަމެއް ހެންނެވެ. ކައިރީގައި ތިބި އެންމެންވެސް ތިބީ މި ދެމައިންގެ އަމަލުތައް ހުރިގޮތުން ފެންކަޅި ވެފައެވެ. ހިތްދަތިވެފައެވެ. އެންމެ ފަހުން ލޯންޗު ފުރާގަޑި ޖެހުމުން ދެމީހުން ދުރަށް ދިޔުމަށް މަޖުބޫރުވީއެވެ.\n” މަންމާ! އަހަރެން ނުދާނަން، މަންމަ ކައިރި ހުންނާނީ ” އެވަގުތު އަޑުގެ ކޮޅަށް ރީނާ ހަޅޭއްލަވައިގަތެވެ.\n” ނޫން ދަރިފުޅާ! މަންމަ ބޭނުމީ ދަރިފުޅު ބޭނުންވާގޮތަށް ނަރުހަކަށްވެގެން މަންމަކައިރިޔަށް އަންނަން. ދަރިފުޅާ! ކެތްތެރިވާންވާނެ. މަންމަޔާނުލާ އުޅެންވެސް ދަސްކުރަންވާނެ. ހިތްވަރުކުރޭ ދަރިފުޅާ! މަންމަ ދަރިފުޅަށް ގުޅާނަމޭ!” ދެލޯ ފޮހެލާފައި ރީނާގެ ބުރަކަށީގައި ފިރުމާލަމުން ފަހީމާ ބުންޏެވެ.\n” ނޫން! ނުދާނަން! މަންމަވެސް އާދޭ މަށާއެކު،” ރީނާ ރޮމުން މަންމައަށް ގޮވިއެވެ.\n” ދެން ރަނގަޅުވާނީ ފަހީމާ އަވަހަށް ދިޔުން. އޭރުން ދެން ރީނާ ހަމައަކަށް އެޅިދާނެ” ރީނާގެ އަތުގައި ހިފައިގެން ގޮސް ލޯންޗުގެ ސީޓުގައި ބައިންދަމުން ބޮޑުބޭބެ ބުންޏެވެ.\n” ދަރިފުޅާ ހިތްހެޔޮކުރާތި! ބޮޑުބޭބެގެ ބަސްއަހާތި! ރަނގަޅަށް ކިޔަވާތި! ”\nފަހީމާ ގޮނޑުދަށުން ގެޔަށް ދިޔުމަށް ހިނގައިގަތެވެ. އެވަގުތު އޭނާގެ ލޮލުން ހިފެހެއްޓުމެއްނެތި ކަރުނަތައް ފައިބަމުން ދިޔައެވެ. އެއްފަހަރު ކުރިއަށް، އަނެއްފަހަރު ފަހަތަށް ބަލަމުން ހުއްޓެމުން ދުވަމުން ކަހަލަ ގޮތަކަށް ފަހީމާ ގެޔަށް ހިނގައްޖެއެވެ.\nރީނާ ފުރުވާފައި ގެޔަށް އައިއްސުރެ ފަހީމާގެ ކަމަކީ ރުއިމެވެ. އަނެއްކާވެސް އޭނާ އެކަނިވީއެވެ. ރީނާގެ އުމުރުން އެންމެ ދެ އަހަރުގައި ނަދީމު މަރުވެދިޔުމަށްފަހު އޭނާ ހަމައަކަށް އެޅުނީ ރީނާގެ ތުއްތު ރުއިމާއި ހުނުމުގެ ސަކަރާތުންނެވެ. މިހުރިހާ ދުވަހު ދަރިފުޅު ގޮވައިގެން އޭނާ އެކަނިމާއެކަނި އުޅުނީ ނަދީމުގެ ބޮޑުބޭބެގެ ހެޔޮކަމުން، އޭނާ އެހީވެދީގެންނެވެ. ބޮޑުބޭބެގެ ދަރިއަކު ނެތުމުން ނަދީމުދެކެ ބޮޑުބޭބެ ވަރަށް ލޯބިވެއެވެ. ނަދީމު ބުނި ކޮންމެ އެއްޗެއް ހޯދައިދެއެވެ. ޚާއްޞަކޮށް ރީނާ ދެކެ ބޮޑުބޭބެ ލޯބިވާވަރު ފެނުމުން ފަހީމާގެ ހިތް އުފަލުން ފޮޅެއެވެ.\nރޭގަނޑު ހަތެއް ޖަހައިފިއެވެ. ފަހީމާ ގަޑީގެ ކަށްޓަށް ބަލަމުންދިޔައިރު އެންމެ ސިކުންތެއްވެސް ހީވަނީ އެއްދުވަސް ހެންނެވެ. އެންމެ ފަހުން ހިތަށް ކެތްނުވެގެން ރީނާއަށް ގުޅިއެވެ.\n” ހަލޯ. މަންމާ! ” ރީނާ ފޯނުނެގުމާއެކު ރޯންފަށައިފިއެވެ.\n” ދަރިފުޅާ! ” މަންމައަށްވެސް ރޮވިއްޖެއެވެ.\nދެކޮޅުންވެސް އިވެނީ ރޯއަޑެވެ. ވާހަކަދެއްކޭގޮތެއް ނުވިއެވެ. އެހެންކަމުން ފަހީމާއަށް މަޖުބޫރުވީ ފޯނު ބޭއްވުމަށެވެ.\nއެ ރެއިންފެށިގެން ފަހީމާއަކަށް ރަނގަޅަކަށް ނުކެވެއެވެ. ހަމަނިންޖެއް ނުނިދެއެވެ. މީހާ ވަނީ ހިކި އަނަރޫފަވެފައެވެ. ލޯ ވަޅުވަދެފައެވެ. މޫނު މިލާފައެވެ. ހީވަނީ އެތަކެއް އަހަރު ބަލިވެ އުޅެފައިވާ މީހެއްހެންނެވެ. ބޭރަށް ނިކުމެ މީހުންނާ ވާހަކަދައްކަނީވެސް ވަރަށް މަދުންނެވެ. އަވައްޓެރިން އޭނާއަށް ހިއްވަރުދީ ހާލު ބަލާ ނުހަދާނަމަ އޭނާ މިހާރު ދިރިހުންނާނެ ކަމެއްވެސް ނޭނގެއެވެ.\nކޮންމެ ދުވަހަކުވެސް ފަހީމާ ރީނާއަށް ގުޅައެވެ. ފަހީމާ ގުޅާ ކޮންމެ ފަހަރަކު ނަމާދުކުރުމަށާއި، ރަނގަޅަށް ކިޔެވުމަށް އަދި ބޮޑުބޭބެގެ ދެމަފިރިންގެ ބަސް އަހައިގެން އުޅުމަށާއި، ކޮންމެވެސް ކޮންމެވެސް އެކަނި ބޭރަށް ނުދިއުމަށް ތަކުރާރުކޮށް ނަސޭހަތްތެރި ވެއެވެ. ހަމައެފަދައިން ރީނާވެސް ކޮންމެ ރެއަކު ނިދާގަޑީގައި މަންމައަށް ގުޅައެވެ. މަންމަ މަތިން ވަރަށް ހަނދާންވާ ވާހަކަ ބުނެއެވެ. ޚާއްޞަކޮށް ނިދާގަޑީގައި މަންމަ ކިޔައިދޭ ރީތި ވާހަކަތައް އަޑުއަހާ ހިތުން ނުނިދި އެތައް އިރަކު އޮންނަންޖެހޭ ވާހަކަ ރީނާ މަންމަގެ ގާތުގައި ބުންޏެވެ.\nބޮޑުބޭބެގެ އަންހެނުން ޒާހިރާ އަށްވެސް ފަހީމާ ގުޅިއެވެ. ރީނާގެ ކަންތައްތައް ހުންނަގޮތް ޒާހިރާއަށް ކިޔައިދިނެވެ. ރީނާއަށް ވަރަށް ރަނގަޅަށް ކަންތައްކޮށްދިނުމަށް އާދޭހާއެކު ޒާހިރާގެ ކިބައިންނާއި ބޮޑުބޭބެގެ ކިބައިން ފަހީމާ އެދުނެވެ. ޒާހިރާ ބުނާގޮތުގައި ރީނާ ވަރަށް ރަނގަޅެވެ. އެގެ ހުންނަނީ ކިޔަވަންދާ ހިސާބާއި ވަރަށް ދުރުގައި ކަމަށް ވާތީ އޭނާ ކުލާހަށް ދަނީ ބޮޑުބޭބެއާއެކު ސައިކަލުގައެވެ. ބޮޑުބޭބެ ފިހާރައަށް ދަނީ އޭނާ ކުލާހަށް ގެންގޮސްފައެވެ.\nރޭދުވާ ތަކުރާރުވަމުންގޮސް ދެމަސްދުވަސް ފާއިތުވެ ހިނގައްޖެއެވެ. ރީނާގެ އުޅުމަށްވެސް ބަދަލުތަކެއް އަތުވެއްޖެއެވެ. ކޮންމެ ރެޔަކު މަންމައަށް ގުޅާފައި ނޫނީ ނުނިދުނު ރީނާއަށް މިހާރު ހަފުތާއަކު އެއްފަހަރުވެސް މަންމައަކަށް ނުގުޅެއެވެ. މަންމަ ގުޅީމާވެސް އަބަދުވެސް ދެނީ އެއްޖަވާބެކެވެ. ވަރަށް ބިޒީއެވެ. ފަހުން ގުޅާލާނަމެވެ.\nރީނާގެ ޢަމަލުތައް ހުންނަގޮތުން ފަހީމާ ކަންބޮޑުވެ ހާސްވާން ފަށައިފިއެވެ. އިރުއިރުކޮޅުން ރީނާއަށާއި ޒާހިރާއަށް އަދި ބޮޑުބޭބެއަށްވެސް ގުޅެނީއެވެ. އެންމެ ފަހުން ފަހީމާ ނިންމީ ދަރިފުޅު މަންމައާއި ވަކިން އުޅެން ޖެހުމުން ވީގޮތްކަމަށް ހީކޮށް އަވަހަށް މާލެދިޔުމަށެވެ.\nފަހީމާ މާލެދިޔައީ ރީނާއަށް ނޭނގިއެވެ. އޭނާ ގެޔަށް ދިޔައިރު ރީނާ ވީ ކުލާހުގައި ކަމަށް ޒާހިރާ ބުންޏެވެ. ފަހީމާއާއި ޒާހިރާ ސިޓިންރޫމުގައި ތިއްބާ ރީނާ ގެޔަށް އައިސްވަނުމާއެކު މަންމަ ފެނުމުން ދުވެފައި އައިސް މަންމަގެ ގައިގައި އޮޅުލައިގަތެވެ.\n” މަންމާ! މަންމަ ހާދަހިއްކޭ؟”\n” ހިކޭނެއެއްނު. މަންމައަކަށް ނުވެސް ކެވޭ. ނުވެސް ނިދޭ . ދަރިފުޅު ނުފެންނާތީ.”\n“މަންމާ! މިހާރު ކޯހުގައި ވަރަށް ބުރަ. އެހެންވެ ނުގުޅެނީ . ރޭގަނޑުވެސް އާދެވެނީ ވަރަށް ލަހުން. އެގަޑީގަ މަންމަ އޮންނާނީ ނިދާފައިކަމަށް ބަލާފަ އަހަރެންވެސް ނިދިއައިސްގެން އަވަހަށް ގޮސް އޮށޯންނަނީ . އިރުކޮޅަކުން އޮންނަނީ ނިދިފަ . ”\n” ދަރިފުޅާ! މަންމައަށް އެނގޭ ވަރަށް ބުރަވާނެކަން . އެކަމަކު ކޮންމެވެސް އެއްގަޑިއެއްގަ މަންމައާ ވާހަކަދައްކާލަން ވާނެއެއްނު. އެހެންނޫނީ މަންމަ ކިހިނެއް ނިދާނީ. މަންމައަށް މިހާރު އެއްގޮތަކަށްވެސް ނުނިދޭ. ”\n” އާނ! ތިބުނީ ތެދެއް. އެކަމަކު މަންމަ ތިއައީ ނުގުޅީމައެއްނު . ގުޅާނަމަ ނުވެސް އަންނާނެ ކަންނޭނގެ. މިހާރު މާރަނގަޅެއްނު . މިހިރީ ކައިރީގައެއްނު . ދެން މަންމަ ދައްކާނެ ވާހަކައެއް ދައްކަބަލަ!” ރީނާ މަންމަގެ ގައިގައި ބައްދައިގަތެވެ.\n” ދެން ދޭ މަންމަ ގޮވައިގެން ކޮޓަރިއަށް . ރީނާ މިހާރު ވަރަށް ގިނަ ކަންތައްތައް ދަސްކޮށްފި. މިހާރުތީ ކުރީގެ ރީނާއެއް ނޫނޭ ދޯ ރީނާ! ” ޒާހިރާ ގޭތެރެއަށް ދިއުމަށް ހިނގައިގަންނަމުން ރީނާއާދިމާއަށް ހިނިތުންވެލިއެވެ.\n” ތެދެކޭ މަންމާ! ހިނގާބަލަ ކޮޓަރިއަށް. ” ރީނާ މަންމަގެ އަތުގައި ހިފައިގެން ހިނގައިގަތީ ކޮޓަރިއާ ދިމާއަށެވެ.\nއެރޭ ރީނާ އޭނާގެ ހުރިހާ ވާހަކައެއް ފަހީމާއާއި ހިއްސާ ކުރިއެވެ. އޭނާވެސް ރީނާގެ އުޅުމަށް ހެޔޮ ބަދަލުތަކެއް އައިސްފައިވާތަން ފެނުމުން ވަރަށް އުފާކުރާވާހަކަ ބުންޏެވެ. އަދި މަންމަ ބޭނުންވަނީ ކޮންމެ ޙާލެއްގައި ވެސް ކެތްތެރިވެ ރީނާއަށް އުފާވެރި މުސްތަޤުބަލެއް ހޯދައިދިނުމަށް ކަމުގައި ބުންޏެވެ.\nތެދެކެވެ. ރީނާގެ އުޅުން ވަރަށް ބޮޑަށް ބަދަލުވެއްޖެއެވެ. މަންމަ ކޮށްދެމުންއައި ހުރިހާކަމެއް މިހާރު ރީނާ އެކަނި ކުރަން ދަސްކޮށްފިއެވެ. އެއްޗެހިދޮވުމާއި އިސްތިރި ކުރުމެވެ. ގޭތެރެ ފޮޅާ ސާފު ކުރުމާއި އެނދު ތަންމަތި އެޅުމެވެ. ބައެއް ވައްތަރުގެ ކާއެއްޗެތި ތައްޔާރު ކުރަންވެސް މިހާރު ރީނާ ވަރަށް މޮޅެވެ.\nހަފުތާއެއްހާ ދުވަހު މާލޭގައި މަޑުކުރުމަށްފަހު ފަހީމާ ރަށަށް ހިނގައްޖެއެވެ. ނުހަނު އުފަލުންނެވެ. ރީނާގެ ކިޔެވުމާއި، ތާހިރު ، މުރާލި އުޅުންގަނޑު ފެނި ހިތްހަމަޖެހިގެންނެވެ. ޒާހިރާއާ ބޮޑުބޭބެގެ ހެޔޮކަމަށް ފަށްފަށުން ތަޢުރީފު ކޮށްފައެވެ.\nކޯހުގެ ފުރަތަމަ އަހަރުގެ ކިޔެވުން ނިމި ޗުއްޓީ ލިބިއްޖެއެވެ. ރީނާ ރަށަށްދާން އުޅޭ ވާހަކަ ފަހީމާގާތުގައި ބުނުމާއެކު ފަހީމާ އޭނާގެ ދަރިފުޅަށް މަރުޙަބާ ކިޔުމަށް ތައްޔާރުވަމުން ދިޔައީ ކައިރި އަވައްޓެރިންގެވެސް މަދަދާ އެކުގައެވެ. މަކުނުވާ ފޮޅާ ، ގޭތެރެ ސާފުކޮށް މުޅި ގޯތިތެރެއަށް ދޮންވެލި، ލިއެވެ. ބަދިގެ ދޮވުނެވެ. އެނދުތަންމަތި އަޅާ ، ގޮނޑި މޭޒު ފޮހުނެވެ.\nރީނާ އަންނަ ބޯޓު ރަށަށް ލަފަނީ ހެނދުނު ދިހައެއް ޖަހާއިރުކަމަށް ބުނެފައިވާތީ ފަތިހު ފަތިހާ ތެދުވެ ސައި ކައްކާ ހެދިއެވެ. ގޭތެރޭގެ ހުރިހާކަމެއް ނިންމާލުމަށްފަހު ފަހީމާ ބަނދަރުމަތީގައި ބުރުޖަހަންފެށިއިރު ގަޑިން ހަޔެއްވެސް ނުޖަހާނެއެވެ. އެއްފަހަރު ގޮނޑުދަށަށް ފައިބާފައި ބަލާލުމަށްފަހު އަނެއްފަހަރު ގެއާދިމާލަށް ދުއްވައިގަނެވެނީ ބޭއިޚްތިޔާރުގައެވެ.\n” އަދިވެސް ބޯޓު ނުލަފަނީތަ؟ މިހާރު ހާދަ ލަސްވެއްޖެޔޭ. މަގޭ ރީނާ މިހާރު ހުންނާނީ ދޮންވެފަ، ފަލަވެފަ ކަންނޭނގެ ” ރީނާ ދެކޭހިތުން ކެތްމަދުވެފައި ހުރި ފަހީމާ އޭނާގެ އުދާސްތައް ބޭރު ކުރަމުން ދެއެވެ.\nގަޑިން ނުވަގަޑި ސާޅިސް ފަހެއް ވީއިރު ބޯޓު ފަޅަށް ވަދެއްޖެއެވެ. މީހުންތައް ފައިބަމުން ދިޔަވަރަކަށް ފަހީމާގެ ހިތް އަވަސްވަމުން ދެއެވެ. އަދި މަޑުމަޑުން ފަހަރަކަށްވުރެ ފަހަރެއް ގޮނޑުދޮށަށް ފައިބަމުން ގޮސް އެންމެ ފަހުން މީހުންތަކުގެ ތެރެއަށް ވަދެއްޖެއެވެ. އެވަގުތު ރީނާ ފެނުމާއެކު ފަހީމާގެ ކެތްތެރިކަން ކޮޅުންލައިފިއެވެ.\n” ދަރިފުޅާ! މަގޭ ދޫންޏާ! ހޮޑުލެވުނުތަ ؟ އަވަހަށް އާދޭ ގެޔަށް ދާން. ދަރިފުޅު ތިހިރީ ވަރަށް ބަނޑުހައިވެފައެއްނު . އަލިބޭ! ކޮބާތަ މީނަގެ ފޮށި؟” ފަހީމާ އެއްފައްޗަކަށް އަމުނާލިއެވެ.\n” މަންމާ! މިހިރީ ފޮށި.” ރީނާ ކައިރީގައި ހުރި ފޮށި ދެއްކިއެވެ.\n” ހިނގާ އަވަހަށް ދާން! ” މަންމަ ފޮށި ނަގާ ބަރޯގައި ބާއްވަމުން ރީނާގެ އަތުގައި ހިފައިގެން ހިނގައިގަތެވެ.\nރީނާގެ ކަމަކީ ގެޔަށް ވަނީއްސުރެ ޝަކުވާ ކުރުމެވެ. އޭނާގެ ކޮޓަރި ހުތުރު ވެއެވެ. ކޮޓަރީގައި ފާހާނާ ނެތީމައެވެ. ފަނުން ގެ ހުރީމައެވެ. ގޭގައި ވެލި ހުރީމައެވެ. މަދިރި ހަފާތީއެވެ. ސައިކަލާއި ކާރުގައި ތަންތަނަށް ނުދެވޭނެތީއެވެ. އޭނާ ބޭނުންވަނީ ވީހާވެސް އަވަހަށް މާލެ ދިޔުމަށެވެ.\nއެންމެ ފަހުން ރީނާ ފެންވަރަން ގިފިއްޔަށް ނުވަނުމުން ފަހީމާ އޭނާގެ އަވައްޓެރިއެއްގެ ގެއިން ކޮޓަރިއެއް ހޯދާފައި އެގެޔަށް ރީނާ ބަދަލުކޮށްފިއެވެ. ހިތާ ދެކޮޅަށް ނަމަވެސް ރީނާގެ ހިތް ހަމަޖައްސައިދިނުމަށް ޓަކައެވެ.\nމިއަދަކީ ފަހީމާ އުފަލުން ހޭންވީ ދުވަސްކަމުގައި ވިޔަސް އޭނާގެ ހުރިހާ އުންމީދެއް މިވަނީ ފެނަށްވެފައެވެ. ހިތާމައާއި ހިތްދަތިކަމުން ފުރިފައެވެ. ދަރިފުޅަށްޓަކައި ރޭގަނޑު ނުނިދާ ވީ ތައްޔާރީތައް ދަރިފުޅަކަށް ކަމަކު ނުދިޔައެވެ. ދަރިފުޅު ރަށަށް އައިނަމަވެސް އޭނާ މަންމަގެ ކައިރީގައި ނިދާލާކަށް ހިތެއް ނުރުހުނެވެ. މިއަދު ރީނާގެ މިޒާޖަށް ބޮޑެތި ބަދަލުތަކެއް އަތުވެއްޖެއެވެ. އެކަނިމާއެކަނި ތަންމަތީގައި ނުނިދި ފުރޮޅިފުރޮޅި އޮތް މަންމަގެ ގިސްލުމުގެ އަޑު އިވޭވަރަށްވުރެ ދަރިފުޅު ވަނީ މާދުރުގައެވެ. އެހެން ގެޔެއްގައެވެ. ފިނި ކޮޓަރީގައި އަރާމު ނިދީގައެވެ. ފަހީމާގެ ހިތް ދަރިފުޅަށް އެދި ރޯ އިރުވެސް މެއެވެ.\nއޭގެ އަނެއްދުވަހު ފުރި ލޯންޗަކުން ރީނާ ފުރައިގެން މާލެ ހިނގައްޖެއެވެ. އޭނާ ފުރުވަން ގޮސް ހުރިއިރު ފަހީމާގެ ހިތް ކަތިލި ކަހަލައެވެ. އެހެނަސް އޭނާ ކެތްތެރިވިއެވެ. ދަރިފުޅަށް ހެޔޮ ދުޢާކުރަމުން، ހިއްވަރުދެމުން ، ނަސޭހަތްތެރިވާ ޙާލުގައެވެ.\nދުވަސްތައް ފާއިތުވެ ދިޔައީ ހީވެސް ނުކުރާހާ އަވަހަށެވެ. ދެ އަހަރު ދުވަހުގެ ކޯސް ނިމިއްޖެއެވެ. ރީނާގެ އުންމީދު ފުރިހަމަކުރެވިއްޖެއެވެ. ރީނާ ރަށަށް ގެންނަން ފަހީމާ ކިތަންމެ ބޭނުންވިޔަސް ރީނާ ވަޒީފާ އަދާކުރަން ބޭނުންވީ މާލޭގައެވެ. މުސްކުޅިން ބުނާހެން މާލޭފެނަށް ދިރުނީއެވެ.\nމިހާރު ރީނާ އަކީ އައިޖީއެމްއެޗްގައި އެންމެ ފާހަގަކޮށްލެވޭ އެއް ނަރުހެވެ. ބަލި މީހުންނަށް އޯގާތެރި ، ހިތްހެޔޮ ، ކަމަށް ކަމޭހިތާ، ފަރުވާތެރި، ނަރުހެކެވެ. ޚާއްޞަކޮށް ރީނާގެ ރީތިކަމުގެ ސަބަބުން އެތަނުގައި ވަޒީފާއަދާކުރާ ހުރިހާ ޒުވާނުންގެ ލޯތައް އަމާޒުވެފައިވަނީ ރީނާއަށެވެ.\nމާގިނަދުވަހެއްނުވެ ރީނާގެ ނަޞީބު އަތުގައި ހިފައިފިއެވެ. އެތަނުގެ ކުޑަކުދީންގެ ޚާއްޞަ ޑޮކްޓަރެއް ކަމުގައިވާ ފިރާޝްގެ ހިތުން ޚާއްޞަ މަޤާމެއް އަތުލައިފިއެވެ. ފިރާޝްއަކީ ރީނާ އެ ހޮސްޕިޓަލަށް ޓްރޭނިންގއަށް ދިޔަ ދުވަހުއްސުރެވެސް އެންމެ ގާތުގައި އުޅުނު އެއް ޑޮކްޓަރެވެ. އެހެންކަމުން ރީނާވެސް ހުރީ ފިރާޝްގެ ފަރާތުން އެކަހަލަ އިޝާރާތެއް ވޭތޯ އިންތިޒާރުގައެވެ.\nފިރާޝްއަކީ ބަލިމީހުންނަށް ވަރަށް އޯގާތެރި ، ވަރަށް ގިނަ މީހުންގެ މަޤުބޫލުކަން ލިބިފައިވާ މަޝްހޫރު ޑޮކްޓަރެކެވެ. އޭނާގެ ބައްޕައަކީ މުއްސަނދިކަމަށް އަރާހުރި މާލޭގެ މަހުޖަނުންގެ ތެރޭގައި ގުނާލެވޭ މީހެކެވެ. މަންމައަކީވެސް އެހާމެ ޤަދަރުވެރި ޢާއިލާއެއްގެ ބޭފުޅެކެވެ. މިއީ ރީނާގެ މަޤުޞަދު ޙާޞިލުވެ ކުރިމަގު އުޖާލާ ވުމަށް މެދުވެރިވި ވަރަށް ބޮޑު ނަސީބެކެވެ.\nރީނާގެ މަންމައަށް ގުޅާފައި އޭނާގެ ކައިވެނީގެ ކަންތައް ހަމަޖައްސަން އުޅޭވާހަކައާއި މަންމަ ކޮންމެހެން އަންނާނެކަމެއް ނެތްކަމަށް އޭނާ މަންމަގެ ކައިރީ ބުންޏެވެ. ފަހީމާގެ ހިތަށް ހީވީ މީހަކު ތޫނު ޚަންޖަރެއް ހަރާލިހެންނެވެ. މިހުރިހާ ދުވަހު އޭނާ އެންމެ ދެކެން ބޭނުންވި އެއްދުވަހަކީ އެއެވެ. ނަމަވެސް އެ އުފަލުގައި ބައިވެރިވުމުގެ ފުރުޞަތުވެސް އޭނާއަށް ނުލިބުނީއެވެ. އޭނާގެ ހަމުގެ ކުލަ ކަޅުވީމަ ހެއްޔެވެ؟ ސިފަ ހުތުރުވީމަ ހެއްޔެވެ؟ މޫނަށް ރޫ އަރާފައި ހުރީމާ ހެއްޔެވެ؟ ކޮންމެ ގޮތެއްވިޔަސް ފަހީމާ ބޭނުންވީ އެވަގުތުވެސް ދަރިފުޅަށް ހެޔޮ ދުޢާ ކުރުމަށެވެ. ކެތްތެރިވުމަށެވެ. އަދި އިރާދަކުރެއްވިއްޔާ އޭނާގެ ހިތަށް ހަމަޖެހުން ލިބޭނެ ދުވަހެއް އަންނާނެއެވެ. އޭނާގެ ދަރިފުޅު އޭނާ ބަލާ އަންނާނެއެވެ.\nކައިވެނީގެ ފަހުން ރީނާއަށް ލިބުނީ ގަނޑުވަރެއްކަހަލަ ރީތި ގެއެކެވެ. އޭސީ ކޮޓަރި އެކެވެ. އަރާމު ތަންމައްޗެކެވެ. ރީތި މޮޅު ފަރުނީޗަރާއި މީރު ކާނާތަކެވެ. ފިރާޝްގެ ޢާއިލާގެ އެންމެންވެސް ރީނާދެކެ ވަރަށް ލޯބި ވެއެވެ. ހީވަނީ ރީނާއަކީ އެގޭގެ ރާނީ ހެންނެވެ. ރީނާ ބޭނުން ކަމެއް، ބޭނުންވަގުތަކު ކުރެވެން ހުރެއެވެ. ކައިރީގައި ނޯކަރުންތައް ތިބެނީ ރީނާ ކަމެއް ބޭނުންވެގެން ގޮވާލާތޯއެވެ. އެހެންކަމުން މިހާރު އޭނާ ވަޒީފާއަކަށްވެސް ނުދެއެވެ.\nރީނާއާ ވާހަކަދައްކަން ކެތް މަދުވެފައި ހުރި މަންމަ ވަރަށް ގިނައިން ރީނާއަށް ގުޅާ ޙާލު ބަލައެވެ. ފޯނު ނަގަނީ ވަރަށް މަދު ފަހަރަކު އެވެ. އަބަދުވެސް ރީނާ ދޭ ޖަވާބަކީ ފަހުން ގުޅާނަމެވެ. ދުވަހަކުވެސް އެ ‘ފަހެއް’ ނާދެއެވެ. އެކަމަކުވެސް މައި ލަގޮނޑިއަށް ކެތްނުވާތީ ގުޅެނީއެވެ.\nރީނާ ބަލިވެއިންކަން އެނގުމާއެކު ފާޑުފާޑުގެ މީރު ކާއެއްޗެހި މަންމަ ރީނާއަށް ފޮނުވިއެވެ. ކުޅިކާޖާއާއި ފޮނިކާޖާއެވެ. ތެލުލި ބަނބުކޭލާ އަތުޖެހިއެވެ. އުޅާއްޔާއި ހަލުވާއެވެ. ނަމަވެސް މިއިން އެކައްޗެއްވެސް ރީނާ ނުކައެވެ. ގޭމީހުނަށްވެސް ސިއްރުން އުކާލަނީއެވެ. ރަށު ހަދިޔާ ކަމު ނުދާތީއެވެ.\nފަހީމާ ބޭނުންވީ ރީނާ ވިހަންވާއިރަށް މާލެ ދިޔުމަށެވެ. ނަމަވެސް ރީނާ މިގޮތަކާ އެއްބަހެއް ނުވިއެވެ.\n” މަންމަ އާދޭ ތަންކޮޅެއް ފަހުން” ރީނާ ބުންޏެވެ.\n” ދަރިފުޅާ! މަންމަ ބޭނުން މަންމަގެ ފުރަތަމަ މާމަ ދަރިފުޅު ދެކެން” އަސަރާއެކު ފަހީމާއަށް ބުނެވުނެވެ.\n” މަންމަ މިދުވަސްކޮޅު އައީމަ މިގޭ މީހުންނަށް ވާނީ އުނދަގޫ. ފަހުން އާދޭ! އަހަރެން ވިހައިގެން ހައެއްކަމަސް ވީމަ މަންމަ އަންނާނީ” ނުރުހުމުގެ ރާގުގައި ރީނާ މިހެންބުނުމުން ފަހީމާއަށް އިތުރު އެއްޗެއް ބުނާނެ ހިއްވަރެއް ނުލިބުނެވެ.\nކައިވެންޏަށް ދެއަހަރުގައި ރީނާއަށް ލޯބިލޯބި އަންހެން ކުއްޖަކު ލިބިއްޖެއެވެ. ރީމާ ހީވަނީ ހަމަ ރީނާ ހެންނެވެ. އެއްވެސް ތަފާތެއް ނެތެވެ. އެހެންކަމުން ފިރާޝް އޭނާއަށް ކިޔަނީ ބޭބީ ރީނާއެވެ. ރީނާވެސް ހުންނަނީ މިކަމާ ވަރަށް ގަޔާވެފައެވެ. ފިރާޝް އޭނާ ދެކެވާ ލޯތްބަށް ބޮޅެއް އިތުރުވުމުންނެވެ.\nމާގިނަދުވަހެއް ނުވިއެވެ. ރީނާއަށް ލިބުނު މޮޅު ދިރިއުޅުމުގެ ސަބަބުން ރީނާގެ ހިތް އާސްމާނަށް އަރައިފިއެވެ. ތިމާއަށް ތިމާފެނިއްޖެއެވެ. ދަންނަ މީހަކު ފެނުނަސް އެނގޭކަމަށްވެސް ނުހަދައެވެ. ފިރާޝްގެ ކަންތައްތައްވެސް ކޮށްދެނީ އެހެންމީހުންނެވެ. އޭނާ އެއްޗެކޭ ބުންޏަސް މޫނުމަތީގައި ޒުވާބުކޮށް ހަޅޭއްލައެވެ. ނުވިތާކަށް ފިރާޝްގެ މައިންބަފައިންގެ ކުރިމަތީގައި އޭނާގެ ނުފޫޒުގަދަކަން ދައްކަންވެސް ފަށައިފިއެވެ. ފިރާޝް ހުންނަނީ މިކަމާ ވަރަށް ދެރަވެފައެވެ. ފަހީމާއަށް މިހާބޮޑު ބަދަލެއް އައި ސަބަބަކީ ކޮބައިބާވައެވެ؟\nފަހީމާ ހުރީ މެންދުރު ކައްކަން ބަދިގެ ތެރޭގައެވެ. އޭނާގެ ޖީބުގައިއޮތް ފޯނު ރިންގުވާން ފެށުމުން ނަގާ ބަލާލިއިރު ގުޅަނީ ރީނާއެވެ. ވީ އުފަލެއްގެ ބޮޑުކަމުން އޭނާއަށް ހުރެވުނު ތަންވެސް ނޭނގުނެވެ. އަވަހަށް ފޯނު ނަގާ ވާހަކަދައްކަން ފެށިއެވެ.\n” ދަރިފުޅާ! ކިހިނެއްތަ ޙާލު . ކޮބައިތަ އެމަންޖެ؟ ” އެއްފަހަރާ އެތައް ސުވާލެއް ކުރެވުނެވެ.\n” މަންމާ! މިއޮތީ އެމަންޖެ. ނިދާފަ . މަންމައަށް މިގުޅީ ވަރަށް ބޮޑު ކަމަކު.”\n” އަނެއްކާ ކޮންކަމަކު އަވަހަށް ބުނޭ ދަރިފުޅާ! ” ވީ އުފަލެއްގެ ބޮޑުކަމުން ފަހީމާއަށް ބުނެވުނެވެ.\n” މަންމާ! ރީމާ ބަލައިދޭން މަންމަ އަންނަންވީނު؟ ” ރީނާގެ އަޑުގައި ކުރަކިކަމެއް ހުއްޓެވެ.\n” އާނ! މަންމަ މިހުރީ ހަމަ މިހާރު މިވަގުތު ބުންޏަސް ދާން ތައްޔާރަށް! އަނެއްކާ ކިހިނެއްވީތަ؟” ފަހީމާ ހިތުގައި ސުވާލު އުފެދުނެވެ.\n” ކަމެއްނުވޭ މަންމާ! އަވަހަށް އާދޭ!”\n” އާނ! ” ފަހީމާގެ ހިތް ބާރުބާރަށް ވިންދު ޖަހަމުން ދިޔައެވެ.\n“އަނެއްކާ ކިހިނެއްވީބާ؟” ފަހީމާ ހުރީ މާލެ ދިޔުން ލަސްވެފައެވެ.\nޖެހިގެން އައި ދުވަހުގެ ހަވީރު ފަހީމާ މާލެ އަތުވެއްޖެއެވެ. ގެޔަށް ދެވުމާއެކު ފަހީމާ އަޖައިބުވެ އަންތަރީސްވިއެވެ. އޭނާގެ ދަރިފުޅުގެ އެ މުއްސަނދި ދިރިއުޅުން ފެނި އާޝޯޚުވިއެވެ. ތަލިން ކުޅުހިކިފައި ގޭގެ އެތަން މިތަނަށް ބަލަބަލާ ހުރެވުނީ ކިހާއިރަކުކަމެއްވެސް ނޭނގެއެވެ.\n” މަންމާ! ހިނގާބަލް ކޮޓްރިއަށް. ” ރީނާ ތުއި ގޮތަކަށް ބުނެލިއެވެ.\n” ކޮބާ ރީމާ؟”\nރީނާ އޭނާގެ މަންމަ ގޮވައިގެން ކޮޓަރިއަށް ދިޔައެވެ. ރީމާ އޮތީ ނިދާފައެވެ.\n” މިއޮތީ ދޯ ދަރިފުޅު؟ ހީވަނީ ހަމަ ރީނާ ހެން . މާމަގެ ލޯބި ދަރިފުޅާ! ” ފަހީމާ އަކަށް ކެތެއް ނުވިއެވެ. ނިދާފައި އޮތް ރީމާގެ ކޮލުގައި ބޮސް ދެވިއްޖެއެވެ.\n” މަންމާ! އޭނަ ހޭލަފާނެ” ރީނާ ހިތްހަމައެއް ނުޖެހުނެވެ.\nރީމާ ބެލެހެއްޓުމުގެ ކަންތައްތައް ރީނާ ، މަންމައާއި ހަވާލު ކުރިއެވެ. ކާންދީ ، ބުއްފުޅި ހަދާ، ފެންވަރުވާނެގޮތް ކިޔައިދިނެވެ. މާގިނައިން އުރައިގެން ނޫޅުމަށް ބުންޏެވެ. ފެންވަރާ އަތްފައި ދޮވެގެން ނޫނީ ރީމާގެ ގައިގައި އަތް ނުލުމަށް ތަކުރާރުކޮށް ހަނދާންކޮށްދިނެވެ. އޭނާގެ ހިތް ރޮމުން ގިސްލަމުން ދިޔަކަމުގައިވިޔަސް ފަހީމާއަށް އާނ!ބަސް ބުނުން ނޫން އިތުރުގޮތެއް ނެތެވެ.\nއާދަވެގެން އޭނާ ކޮންމެ ދުވަހަކުވެސް ފަތިސް ނަމާދުކޮށްގެން ކިޔަވާ ފަދައިން މިއަދުވެސް ފަތިސް ނަމާދަށް ހޭލިގޮތަށް ފަހީމާ އިނީ ޚަތިމު ހިފައިގެން ކިޔަވާލާށެވެ. އިރުކޮޅަކުން ރީމާ ހޭލައިފިއެވެ. ފަހީމާ ރީމާ އުރާލައިގެން އައިސް އަނެއްކާވެސް ކިޔަވަން ފެށިއެވެ. ނަމަވެސް ރީމާ ރޯން ފަށައިފިއެވެ. އެއްގޮތަކަށް ހުއްޓައެއް ނުއްޔެވެ. ބުއްފުޅިއެއްވެސް ނުބުޔެވެ. އެންމެ ފަހުން ހަދާނެގޮތް ބޮޑުވެގެން ފަހީމާ ނިކުތީ ބެލްކަންޏަށެވެ. އެވަގުތު ރީމާ ހުއްޓާލައިފިއެވެ.\nގަޑިން ހަތެއް ޖަހައިފިއެވެ. މާމައާއި ރީމާ ފިޔަވާ އެންމެން ތިބީ ގަދަ ނިދީގައެވެ. މާމައާއި ރީމާގެ ކަމަކީ ސަކަރާތް ޖެހުމެވެ. މަޖާ ކުރުމެވެ. ފުރަތަމަ މާމަ ދަރިފުޅު، މާމައާ އެހާ އޮޅުވީތީ ފަހީމާ ހުރީ އުފަލުން ފޮޅިފައެވެ. ހެދޭ ނުހެދޭ އެއްވެސް ނޭނގެއެވެ. ކޮލަށް ދޮނެއް ދޭނެއެވެ. ބައްދާލާނެއެވެ. ބޮލުގައި ފިރުމާލާނެއެވެ. މަގުމަތިންދާ ދުއްވާ އެއްޗެހި ދައްކާ ‘ބޫން’ ގޮއްވާލަފާނެއެވެ.\nއިރުކޮޅަކުން އިވުނީ ބޭރަށް ކޮންމެވެސް އެއްޗެއް ވެއްޓުނު އަޑެވެ. އެ އަޑާއެކު ހަޅޭކެއްގެ އަޑުވެސް އިވުނެވެ. އަދި ތުއްތު ކުއްޖަކު ވަރަށް ބާރަށް ރޮއިގަތް އަޑުވެސް އިވުނެވެ.\n” އެގޭ…..ފަސްވަނަބުރިން އެ….ވެއްޓުނީ…. ކު..ކު…ކުއްޖެއް” ޖެހިގެންހުރިގޭ ބެލްކަނީގައި ހުރި މީހަކު ހަޅޭއްލަވައިގަތެވެ.\n” މަގޭދަރި! މަ……..މަ……” ފަހީމާ ބުނަން އުޅުނު އެއްޗެއް ނުބުނެވެނީސް އޭނާގެ ހަބަރު ހުސްވެއްޖެއެވެ.\nރީނާއަށް ލޯހުޅުވާލެވުނެވެ. އަދި ރީމާ ހޭލިތޯބަލާލަން އަނެއް ކޮޓަރިއަށް ދިޔައެވެ. ރީމާއެއްވެސް މަންމައެއްވެސް ނެތެވެ. އަނެއްކާ އެކުއްޖާ ގޮވައިގެން ކޮންތާކަށް ދިޔައީބާވައެވެ؟ ހިތްހަމަ ނުޖެހިފައި ހުރެ ރީނާ ސިޓިންރޫމަށް ނިކުތެވެ. އެވަގުތު ގޭގެ ނޯކަރު މީހާ އައިސް ދިން ޚަބަރުން ރީނާ ބޮލަށް އެނބުރުން އެރިއެވެ. އަދި ” ރީމާ” އޭ ކިޔާ ބާރުބާރަށް ހަޅޭއްލަވައިގަތުމާއެކު ވެއްޓެން ދަނިކޮށް އެމީހާ ރީނާ ގެންގޮސް ސޯފާގައި ބާއްވައިފިއެވެ. އަދި ދުވަމުން ދުވަމުން ގޮސް ފިރާޝްއަށާއި ގޭ މީހުނަށް ގޮވައިފިއެވެ.\nކަންތައްވީ ވަރަށް ދެރަގޮތަކަށެވެ. ރީމާގެ ބޮލުގެ ނާށިގަނޑު ފަޅައިގެންގޮސް ގިނަ އަދަދަކަށް ލޭ ބޭރުވުމުގެ ސަބަބުން ރީމާގެ ފުރާނަ ސަލާމަތެއް ނުވިއެވެ. ފަހީމާގެ ހާލުވެސް ވަރަށް ދެރައެވެ. ނަމަވެސް ފުރާނައަށް ނުރައްކާ ވާވަރެއް ނުވެއެވެ. ހޭއަރާފައި ހޭނެތެނީއެވެ. ހޭއަރާއިރަށް ބަލިއަޑަކުން ގޮވާލެވެނީ ” ދަރިފުޅާ! ދަރިފުޅާ! ” މިހެންނެވެ. ރީނާގެ ހާލުވެސް ހަމަ އެފަދައެވެ. ހޭވެރިކަމެއް ވާއިރަށް ” ރީމާ! ރީމާ! ރީމާ ގެނެސްދީ! ” ގޮވަމުން ދިޔައެވެ.\nފަރުވާ ދޭތާ ތިންދުވަހަށްފަހު ފަހީމާ ރަނގަޅުވެއްޖެއެވެ. ރީނާވެސް ހަމައަކަށް އެޅިއްޖެއެވެ. ހޮސްޕިޓަލުން ގެޔަށް ދޫކޮށްލުމާއެކު ރީނާ ވަރަށް ރުޅިއައިސްފައި ފަހީމާއާއި ދިމާލަށް ބުންޏެވެ.\n” ދެން އަހަރެމެންގެ ހިޔަނި ފެންނަ ހިސާބަށްވެސް އައިސްގެން ނުވާނެ. އަހަރެންގެ ދަރިފުޅު މެރި ޤާތިލަކީ ތީ”\nފަހީމާގެ ހިތް ކުދިކުދިވިއެވެ. މިއަދު އޭނާއަށް އެހެން ބުނުމުގެ ޙައްޤު އެބައޮތްކަމުގައި އޭނާއަށް އިހުސާސްކުރެވުނެވެ. އެކަމަކު އެއީ މަންމަ ޤަޞްދުގައި ކުރިކަމެއް ހެއްޔެވެ؟ “ދެއްވާނީ ވެސް ގެންދަވާނީވެސް ކުޅަދުންވަންތަ ﷲ އެވެ. އަދި އިރާދަކުރެއްވިއްޔާ ދަރިފުޅަށް އެ ނަސީބު ލިބޭނެއެވެ. ” ފަހީމާ ހިތާހިތުން ބުނެލެވުނެވެ. ނަމަވެސް ދުލުން ބަހެއް ބޭރުކުރާހާ ހިއްވަރެއް އޭނާއަކަށް ނުލިބުނެވެ.\nއެދުވަހު އޭގެފަހުން ރީނާ ފަހީމާއަކާ ވާހަކައެއް ނުދައްކައެވެ. ކާކަށްވެސް ނުބުނެއެވެ. ގޭ މީހަކު އަނގައިން ބުންޏަސް ރީނާ އެމީހަކަށް އެއްޗެހި ގޮވައިގަނެއެވެ. މެންދުރުވީތަނާ ނޯކަރަކު އައެވެ. ” ރީނާ ބުނީ މަންމަ އަވަހަށް ރަށަށް ދާށޯ! މީގެ ފަހުން ރީނާއަކީ ނެތް ދަރިއެއްކަމުގައި ހީކޮށްލާށޯ”\nފަހީމާގެ ހަތަރު އުދަރެސް ފެނު ޖެހުނު ކަހަލައެވެ. އޭނާގެ މާމަ ދަރިފުޅު ވަކިވެ ދިޔުމުން އޭނާ ވަކި ދެރަ ނުވާނެހެއްޔެވެ؟ ޤަޞްދުގައި އޭނާ އެފަދަކަމެއް ކުރާނެ ހެއްޔެވެ؟ އަނެއްކޮޅުން އުފަން ދަރިފުޅުވެސް ދިރިހުރެ ‘މަރުވީ’ އެވެ.\n” އަހަރެން ރަށަށް ހިނގައިދާނަން . އެކަމަކު ހަމަ އެންމެ ފަހަރަކު ނަމަވެސް ރީނާ ދެކިލަން އަހަރެން ބޭނުން” ފަހީމާ ނޯކަރުގެ ކިބައިން އެދުނީ ރީނާއާ ބައްދަލުކޮށްދިނުމަށެވެ.\nއެހެނަސް ފަހީމާއާ ބައްދަލުކުރާކަށް ރީނާއެއް ނައެވެ. އޭނާއަށް އަޑުން އަޑުނަގާ ރޯން ފެށުނެވެ. ކުރާނެކަމެއް ނެތެވެ. އެ ވޭނީ ގިސްލުމުގެ އަޑު އަހާނެ އެކަކުވެސް މިއަދަކު ނެތެވެ. އެންމެ ކުޑަމިނުން އޭނާ ހުރީ ކައިގެންތޯވެސް ރީނާ ބަލާ ނުއްޔެވެ.\nފަހީމާ އެ ގެއިން ނިކުތީ ރޭގަނޑު އަށެއް ޖެހިއިރުއެވެ. އޭނާ ހުރީ މެންދުރުއްސުރެ އެއްވެސް އެއްޗެއް ނުކައެވެ. އެހެންކަމުން މަގު ހިނގޭވަރަށްވުރެވެސް އޭނާގެ ހާލު ދެރައެވެ. ފަހީމާ އެ ގެއިން ނިކުމެ މަގު ހުރަސްކުރުމަށް ހިނގައިގަތެވެ. އެވަގުތު ވަރަށް ބާރަށް ދުއްވާފައި އައި ސައިކަލެއްގައި ޖެހި، އޭނާ ދިޔައީ ވިއްސައިގެންނެވެ.\n” ސުބުޙާނަﷲ ” މިހެން ބުނުމާއެކު މީހުންތައް ޖަމާ ވެއްޖެއެވެ. އެއާއެކު ލެއިން ތަތްތެޅިފައިވާ ފަހީމާގެ ހަށިގަނޑު ނެގި ވަގުތު އޭނަގެ އަނގައިން ނިކުތީ ހިތް ހަލާކުވާފަދަ ލަފުޒުތަކެކެވެ.\n” ދަ…ރި…ފު…ޅާ! ރީ…ނާ….! މަ..ން…މަ…އަ…ށް މާ…ފު…ކު..ރޭ! ” އޭގެ ފަހުގައި ޝަހާދަތުގެ ދެކަލިމައިގެ އަޑާއެކު އެ ނިކަމެތި އިންސާނާ މިދުނިޔެއާއި އަލްވަދާޢު ކިޔައިފިއެވެ. އެންމެ ފަހު ވަގުތުވެސް އޭނާގެ ލޯބިވާ ދަރިފުޅަށް އެދި ގޮވަމުންނެވެ. އޭނާގެ ފުރަތަމަ މާމަ ދަރިފުޅު، ވަކިވެދިޔައީ މާމަގެ ސަބަބުން ކަމަށް ރީނާ ބުނީތީ މާފަށް އެދެމުންނެވެ.\nއިވުނު އަޑުފައްގަނޑާއެކު ހަޅޭކުގެ އަޑަށް، ރީނާ ގެއިން ނިކުތްއިރު ފަހީމާ އެންބިއުލާންސަށް އަރުވަނީއެވެ. އެވަގުތު ރީނާއަށް ބޭއިޚްތިޔާރުގައި ހަޅޭއްލަވައިގަނެވުނެވެ.\n” މަ…ން…މާ!!!!!! ” ރީނާ އަރިއަޅާލި ވަގުތު މީހުންތައް އައިސް އޭނާވެސް އެންބިއުލާންސަށް އަރުވައިފިއެވެ.\nރީނާ ހޭ އެރީ އޭގެ ތިންދުވަސް ފަހުންނެވެ. ކައިރީގައި ފިރާޝް ހުއްޓެވެ. ހޭ އެރުމާއެކު އަނެއްކާވެސް މަންމަ ކޮބައިތޯ ސުވާލު ކުރިއެވެ.\n” މަންމަގެ ހުރިހާކަމެއް ނިންމައިފިން. ” ފިރާޝް ރީނާގެ ބޮލުގައި ފިރުމާލިއެވެ.\n” އެކަމަކު… މަންމާ! އަހަރެން ކިހާ ގޯސް . މަންމަ އަހަންނަށްޓަކައި ކިހާ……” ރީނާއަށް އަނެއްކާވެސް ރޮވެން ފެށިއެވެ.\n” ދެން އެކަމާ ދެރަނުވޭ! މަންމައަށް ހެޔޮ ދުޢާކުރޭ! ” ދެލޮލުން އޮހޮރެމުން ދިޔަ ކަރުނަތައް ފޮހެލައިދެމުން ފިރާޝް ބުންޏެވެ.\n” އަހަރެން އެންމެ ދެރަވަނީ މަންމައަށް ހެދުނު ގޮތުން . އަހަރެން މަންމައަށް ނަފުރަތު ކުރިން. ދުލަށް އައިހާއެއްޗެއް ގޮވިން. މާފުކުރޭ މަންމާ! “ރީނާ އޭނާއަށް ކުރެވުނު ކުށަށް އިޢުތިރާފުވިއެވެ.\n” މާފުކުރާކަށް މިއަދަކު މަންމައެއް ދުނިޔެއަކު ނެތް. ދެން އޮތީ ކުރެވުނު ކުށަށް ތައުބާވުން. މަންމައަށް ހެޔޮދުޢާ ކުރުން. ދެން އަލުން އެފަދަ ކުށެއް ތަކުރާރު ނުކޮށް ، ކުރިއަށް އޮތްތަނުގައި ވިސްނައިގެން އުޅުން. ” ފިރާޝް ، ރީނާއަށް ވިސްނައިދެވޭތޯ ބެލިއެވެ.\n” އާނ! ފިރާޝް! އަދި ކިރިޔާ މިވިސްނުނީ! އެކަމަކު މިހާރު މާ ލަސްވެއްޖެ! ފިރާޝްގެ ކޮނޑުގައި ބޯއަޅާލަމުން ރީނާ ދެލޯ މަރާލިއެވެ.\nރީނާ އޭނާގެ މަންމައާ ދޭތެރޭ ކަންތައްކުރެވުނު ގޮތުން ދެރަވެ ތައުބާވިއެވެ. އަދި މަންމައަށް ހެޔޮދުޢާ ކުރުމުގައި ދެމިހުއްޓެވެ. ފިރާޝްގެ މަންމައަކީ އޭނާގެ ދެވަނަ މަންމަ ކަމުގައި ދެކިގެން ކުރީގެ ދިރިއުޅުން އިސްލާޙު ކުރިއެވެ.\nމީޝާ ( 19 )\nMasha allah. It was heart touching..\nMaasha allah..💞 varah iburaiytheri ehaame reethi vaahaka eh 😊 molhu kameh libuneh kamaku maimeeha mathin handhaan nahthaalaaemayah goaskn hithaakah nuvaane.. abadhuves balan vaany mamma ufaluga behehteytho.. suvaruge libunves vany hamaemammage faithila dhashun…\nVarah heart touching .. Varah salhi\nHama rovijje… v v reethi… maasha allah…\nAslu story v rythi.. Miahvre asaru gadha kohkevunis.. Myhun rohvaalevey varu kohleveyne mi story in.. V rythi.. Improve kreveyne in sha Allah\nAlhey. It wasavery heart touching story.\nHeart touching story love it\nMasha allah v rythi v ibraiytheri v asarugadha stry eh mihaaru mizamaanaaves v gulhey touching stry eh 😢😢 manmage aguvazan kuran neyngun kujjeh dhw aee ves suvaruge vany maimyhaage faithila dhashugaey bunaakanves reenaa ah neygeny baa evarah kiyavaafa huri iruves masha allah stry v rythi all the best gud nyt❤💕❤💕\nHama rovihje mamma ah ehen hadhaakah nuvaanu.. Miee mihaaruge haalathakiee Gina mieehun mainbafainah hadhaniee hadhaane gotheh emieehun dharin bodu kuraniee kihaa buraeh ufuhlaigen kameh dharinnakah ihsaas eh nukurevey.. Ehves shakuvaaeh nethi hatharu dhamu manma dhairifulhah huskohlaairu emanma ah shukuruveri kamuge lolakun balaalumuge badhaluga manma aai dhimaalah balaniee nafrathuge lolakun.. Love this story.. Keep it up\nVery nice … 😂


Donor eh hury libifa, Zuhaira kidney badhalu kuran beynun vanee maalee ehee\nޒުހައިރާ މުހައްމަދު--އޭނާ ވަނީ ކިޑްނީ ބަދަލުކުރަން ޖެހި، މާލީ އެހީއަށް ބޭނުންވެފަ.\nކޮންމެ ދުވަހަކުމެ އާއިލީ ކޮންމެވެސް މީހެއްގެ ފުރާނަ ސަލާމަތް ކުރުމަށް އެހީގެ އަތެއް ދިއްކޮށްލުމަށް އެދި މީހުން ކޮށްފައި ހުންނަ ޕޯސްޓްތައް ފެނެއެވެ. ބޮޑެތި ބަލީގެ ޝިކާރައަށްވެ، އަހަރަކު ދެތިން ފަހަރު ބޭސްފަރުވާ ކުރުމަށް ރާއްޖެއިން ބޭރަށް ދާން ޖެހިއްޖެ ހާލަތެއްގައި، މާލީ ތަނަވަސްކަން ހުންނަ މީހަކު މަދުވާނެއެވެ. ރައްޓެހިންނާއި އާއިލީ މީހުންގެ ފަރާތުން އެހީތެރިކަމެއް ލިބުނަސް އެއިން ވެސް ތިބެން ޖެހެނީ ދެކޮޅު ނުޖެހިއެވެ.\nއެގޮތުން ހދ. ކުޅުދުއްފުއްޓަށް އުފަން އެރަށު ބަރަބޯމާގެ އުމުރުން 28 އަހަރުގެ ޒުހައިރާ މުހައްމަދު (ޒުހޭ)އަކީވެސް އެނާގެ އުމުރުން އެންމެ 20 އަހަރުން ފެށިގެން ކިޑްނީ ބަލީގެ ހިތްދަތި ވޭންތަކެއް ތަހައްމަލު ކުރަމުންދާ ޒުވާނެކެވެ. ކިޑްނީ ބަދަލު ކުރަން ޖެހިފައި ވާއިރު، އޭނާގެ ފުރާނަ ސަލާމަތް ކުރުމަށް ގުރުބާން ވާން ތައްޔާރަށް އޭނާގެ އާއިލާއިން މީހަކުވަނީ އިސްނަގާފަ އެވެ. ނަމަވެސް މާލީ ހާލަތު ތަން ނުދިނުމުގެ ސަބަބުން މި އާއިލާއަށް ވެސް ދިމާވެފައި މިވަނީ މަޖުބޫރީ ހާލަތެކެވެ.\nކޭއޯއަށް ޒުހައިރާ ކިޔާދިން ގޮތުގައި ކިޑްނީގެ މައްސަލައެއް ހުންނަކަން އެންމެ ފުރަތަމަ އެނގުނީ 2013 ވަނަ އަހަރު އެވެ. އެއީ ފައި ދުޅަވާތީ އޭޑީކޭއަށް ދެއްކީމަ ހެދި ޓެސްޓުތަކުން ސީދާ ކޮންބައްޔެއް ނޭގޭކަމަށާއި ޑައިގުނޯސްވީ "ނެޕްރޯޓިކް ސިންޑްރޮމް" ކިޔާ ބައްޔަކަށް ކަމަށެވެ. އޭގެ ފަހުން އޭޑީކޭން ލަފާދިނީ ރާއްޖޭން ބޭރަށްދާން ކަމަށެވެ.\n2014 ފެބްރުއަރީގައި ރާއްޖޭން ބޭރަށްގޮސް ރެނަލް ބައޮޕްސީ ހެދުމުން ސީދާ ބަލި އެނގުން ކަމަށާއި އެ އިރު ޑައިގުނޯސްވީ "އައިޖީއޭ ނެޕްރޮޕަތީ" ކިޔާ ބައްޔަކަށް ކަމަށެވެ. އެއިރު ބޭސްދީފަ6މަސް ފަހުން ދައްކަން ބުނެފަ ފޮނުވާލީ އެވެ. " އެގޮތުން ކޮންމެ ހަ މަހަކުން ދައްކަން ގޮސްގޮސް ފަހުން ދެން ރުފިޔާގެ ދަތިކަމާއިހުރެ ނުދެވުނީ" ޒުހޭ ބުންޏެވެ.\nއޭގެ ފަހުން ކުޅުދުއްފުށީ ރީޖަނަލް ހޮސްޕިޓަލަށް 2018 ވަނަ އަހަރުގެ ސެޕްޓެމްބަރު މަހު ދެއްކި ކަމަށާއި އެ އިރުވެސް މާބޮޑު މައްސަލައެއް އިތުރަށް ނެތްކަމަށް އޭނާ ކިޔާދިނެވެ. ދެން 2019 ވަނަ އަހަރުގެ މާރޗް މަހު ވަރަށް ބަލިވެގެން ހޮޑުލެވޭތީ ކޭއާރުއެޗަށްދެކި ކަމަށާއި ނަމަވެސް އިންޖެކްޝަންއެއް ޖެހުމަށް ފަހު ބީޕީވެސް ބަލާނުލާ ފޮނުވާލަނީ ކަމަށެވެ.\nއެ އަހަރު ފެމެލީއާ އެކު ޗުއްޓީއަށް ސްރީލަންކާއަށް ގޮސް ޑޮކްޓަރަށް ދައްކާލިއިރު ޓެސްޓްތައް ގޯސްވެފައި ހުރުމުން އަލުން ބައޮޕްސީއެއް ހެދިކަމަށާއި އެޓެސްޓްތަކުން ކުރިއޭޓިނިން ލެވެލް ވަރަށްބޮޑަށް ހުރީ މަތިވެފަ ކަމަށް ޒުހޭ ކިޔައިދިނެވެ.\nކުރިއޭޓިއެން ލެވެލް ވަރަށްބޮޑަށް މަތިވެފަ ހުރުމުން، ބަލައިގެން ގަވައިދުން ބޭސްކައިގެން އުޅެފިނަމަ ގާތްގަނޑަކަށް ދެ އަހަރުވަރު ޑައެލަސިސްއާއި ހަމައަށްނުގޮސް ހިފަހައްޓާލަދާނެ ކަމަށް ލަންކާ ހޮސްޕިޓަލުން ބުނިކަމަށް ޒުހޭ ބުންޏެވެ.\n"ދެން ގާތްގަނޑަކަށް ދެ އަހަރު މިވީ" ޒުހޭ ބުންޏެވެ. މިހާރު ކިޑްނީ އިނީ އެންޑް ސްޓޭޖްގަ އެވެ. ނަމަވެސް ޑޯނާއެއް ލިބުނީމަ ޑަޔަލަސިސް ނުހަދާ މަޑުޖައްސާލާފައި ޓްރާންސްޕްލާންޓް ހެދޭގޮތްވޭތޯ ޒުހޭއާއި އޭނާގެ އާއިލާއިން އަންނަނީ މަސައްކަތް ކުރަމުންނެވެ.\nރަށުގައި ހުރިނަމަވެސް ރަށުން ޓެސްޓުތަށް ހެދުމަށްފަހު މާލޭގައި ހުންނަ ކިޑްނީގެ ހާއްސަ ޑޮކްޓަރަކަށް ރިޕޯޓުތައް ފޮނުވައިގެން ފޮލޯއަޕްގެ ކަންކަން ކުރިއަށް ގެންދާކަމަށާއި އެ ގޮތުން މިހާރުވެސް ހަފްތާއެއް ފަހުން ޓެސްޓްތައް ހަދަން ޖެހޭކަމަށް ބުންޏެވެ.\nކިޑްނީ ބަދަލުކުރުމުގެ އޮޕަރޭޝަންއަށް އާސަންދަވަނީ ހަމަޖެހިފަ އެވެ. ނަމަވެސް ބޮޑު އޮޕަރޭޝަންއެއް ކަމުން ރާއްޖޭން ބޭރުގައި ގިނަ ދުވަހު މަޑުކުރަންޖެހޭތީ އެކޮޅުގައި ތިބުމަށާއި އެހެނިހެން ޒަރުރީ ބޭނުންތަކަށް މާލީ އެހީ އެއާއިލާއިން ބޭނުންވެ އެވެ.\nޒުހޭ ބުނީ ޑޯނަރު ހަމަޖެހިފައިވާކަމަށާއި މާލީ ދަތިކަމާއި ހުރެ ޓްރާންސްޕްލާންޓް ހަދަން ނުދެވިފައިވާ ކަމަށެވެ. އެހެން ކަމުން ރުފިޔާގެ ކަންކަން ހަމަޖެހުނުހާ އަވަހަކަށް ފުރަންވެފައިވާ ކަމަށް ޒުހޭ ބުންޏެވެ.\nކިޑްނީ ފަންގްޝަން ދައްވަމުން އަންނާތީ ބޮލުގައި ރިއްސާ ހޮޑުލެވި ކަންކަންވާކަމަށާއި އާސަންދަ ހަމަޖެހިފައިވީ ނަމަވެސް ޓްރާންސްޕްލާންޓް ހަދަން ފޮނުވަނީ ސީދާ ހޮސްޕިޓަލް އަދި ޔަގީންވެފައިނުވާކަމަށް އޭނާ ބުންޏެވެ.\nޒުހައިރާ މި ބަލިން ރަނގަޅުވެ، އަލުން އުފާވެރި ދިރިއުޅުމަކަށް ރުޖޫއަވާން ޒުހޭގެ ދެމަފިރިންނާއި އާއިލާއިން އެދެނީ ތިއަ އެންމެ ބޭފުޅުންގެ ދީލަތި އެހީތެރިކަމާއި، ހެޔޮ ދުޢާއެވެ.\nޒުހައިރާ މުހައްމަދު 7706503319101 (ރުފިޔާ)\nޒުހައިރާ މުހައްމަދު 7730000414891 (ޑޮލަރ)\nއިތުރު މަޢުލޫމާތު ހޯދުމަށް 7638083 އިބްރާހިމް ރަޝިދު (ޒުހައިރާގެ ފިރިމީހާ)، 9749080 އަލީ މުހައްމަދު ( ޒުހައިރާގެ ބޭބޭ)


Miskithugai hamalaa dhin meeha ah maruge 50 dhauvaa | Mihaaru\nކްރައިސްޗާޗުގެ މިސްކިތުގައި ހަމަލާ ދިން މީހާ މިދިޔަ މަހު ކޯޓަށް ހާޒިރު ކުރަނީ. --އޭއެފްޕީ ފައިލް ފޮޓޯ\nމިސްކިތުގައި ހަމަލާ ދިން މީހާ އަށް މަރުގެ 50 ދައުވާ\n05 އެޕްރީލް 2019 - 11:22 1 comment\nކްރައިސްޗާޗް (އެޕްރީލް 5) - ނިއު ޒީލެންޑުގެ ކްރައިސްޗާޗުގެ ދެ މިސްކިތަކަށް މިދިޔަ މަހު 15 ވަނަ ދުވަހު ހަމަލާ ދިން އޮސްޓްރޭލިއާގެ ބްރެންޓޮން ޓަރަންޓުގެ މައްޗަށް މީހުން މެރުމުގެ 50 ދައުވާ އާއި މީހަކު މަރާލަން އުޅުމުގެ 39 ދައުވާ ހުށަހަޅައިފި އެވެ.\nއުމުރުން 28 އަހަރުގެ ޓަރަންޓުގެ ޝަރީއަތުގެ ފުރަތަމަ މަރުހަލާގެ އަޑު އެހުމެއް ކްރައިސްޗާޗުގެ ހައި ކޯޓުގައި މިއަދު ކުރިއަށް ގެންދިޔައީ ވީޑިއޯގެ ޒަރިއްޔާއިންނެވެ. އޭނާ މިހާރު ހުރީ އޮކްލެންޑުގެ ޖަލެއްގަ އެވެ. މިދިޔަ މަހު އޮތް ޝަރީއަތުގެ މަޖިލީހަށް ޓަރަންޓް ހާޒިރު ކުރި އިރު އޭނާ ހުރީ ހަމަޖެހިލައިގެން ކަމަށް ވިޔަސް އޭނާގެ މޫނު މަތިން މިއަދު ފެނުނީ މާޔޫސް ކަމެވެ.\nޓަރަންޓުގެ މައްޗަށް، މިސްކިތަށް ދިން ހަމަލާގައި މަރުވި ކޮންމެ މީހަކަށް މަރުގެ ދައުވާ ކުރެ އެވެ. މިސްކިތަށް ދިން ހަމަލާގައި 50 މީހުން މަރުވި އެވެ. މީހަކު މަރާލަން އުޅުމުގެ 39 ދައުވާ ކުރަނީ އެ ހާދިސާގައި ޒަޚަމްވި 39 މީހުންގެ ނަމުގަ އެވެ.\nމިއަދުގެ ޝަރީއަތުގެ އަޑު އެހުމަށް، ހަމަލާ އިން ސަލާމަތްވި ގިނަ ބަޔަކު ހާޒިރުވި އެވެ. އޭގެ ތެރޭގައި ފުރޮޅުލީ ގޮނޑީގައި ތިބި މީހުން ވެސް ހިމެނެ އެވެ.\nފުރަތަމަ އަޑު އެހުމަށް ކޯޓުން އައްޔަންކޮށް ދިން ވަކީލުން ވެސް ޓަރަންޓް ވަނީ ދޫކޮށްލައިފަ އެވެ. އަދި އޭނާ ބުނެފައި ވަނީ ކޯޓުގައި ވާހަކަ ދައްކާނީ އޭނާ އަމިއްލަ އަށް ކަމަށެވެ. ނަމަވެސް މިއަދު އޮތް އަޑުއެހުމުގައި އޭނާގެ ފަރާތުން ދެ ވަކީލަކު ބައިވެރިވި އެވެ.\nޓަރަންޓް ހަމަލާ ދިން މަންޒަރު އޭނާ ވަނީ ފޭސްބުކް އިން ލައިވްކޮށްފަ އެވެ. އަދި ހަމަލާގެ ކުރިން އޭނާ ވަނީ މުސްލިމުންނާ ދެކޮޅު މެނިފެސްޓޯއެއް އާއްމުކޮށްފަ އެވެ.\nކުށަށް އިންކާރު ކުރުމުގެ ފުރުސަތު ޓަރަންޓަށް ވެސް ލިބިފައިވެ އެވެ. ކުށަށް އޭނާ އިންކާރު ނުކުރާ ނަމަ ޝަރީއަތުގެ މަރުހަލާތައް ކުރުވެގެންދާނެ އެވެ. ޓަރަންޓުގެ މައްޗަށް ކުށް ސާބިތުވެއްޖެ ނަމަ އޭނާ ވާނީ ނިއު ޒީލެންޑުގައި ޕެރޯލް ނުދީ އުމުރަށް ޖަލަށްލާ ފުރަތަމަ މީހާ އަށެވެ. ޕެސިފިކުގެ ޖަޒީރާ ގައުމުގައި މަރުގެ އަދަބެއް ނުދެ އެވެ. ނިއު ޒީލެންޑުގައި ޕެރޯލް ނުލިބޭ ގޮތަށް މީގެ ކުރިން އެންމެ ދިގު މުއްދަތަކަށް ޖަލު ހުކުމެއް ކޮށްފައި ވަނީ 30 އަހަރަށެވެ.


Bridge hulhuvaalumaa eku Hulhumale ferry terminal "Falhuvejje" | Mihaaru\nހުޅުމާލޭގައި ހުންނަ އެމްޓީސީސީގެ ފެރީ ޓާމިނަލްގެ ކައުންޓަރުތައް. ބްރިޖް ހުޅުވާލުމާއެކު ފެރީން ދަތުރުކުރާ މީހުންގެ އަދަދު ވަރަށް ބޮޑަށް މަދުވެއްޖެ.\nބްރިޖް ހުޅުވާލުމާ އެކު ހުޅުމާލޭގެ ފެރީ ޓާމިނަލް "ފަޅުވެއްޖެ"\n08 ސެޕްޓެމްބަރ 2018 - 17:24 15 comments\nމީގެ ކުރިން، ހަފުތާ ބަންދުގައި ބާރުބޮޑުކޮށް އޮންނަ ހުޅުމާލޭގެ ފެރީ ޓާމިނަލް އިއްޔެ އާއި މިއަދު ފެންނަނީ މުޅިން ތަފާތު ކޮށެވެ. މާލޭގައި ހުންނަ ހުޅުމާލޭގެ ފެރީ ޓާމިނަލް އާއި ހުޅުމާލޭގައި ހުންނަ ޓާމިނަލަކީ ހުކުރާއި ހޮނިހިރު ދުވަހު، މީހުން ގިނަވެގެން ގޮސް ނުކަތާ ވަރުވެފައި އޮންނަ ތަނަކަށް ވިޔަސް، ސިނަމާލެ ބްރިޖު އިއްޔެ އާންމުކޮށް ހުޅުވައިލުމާ އެކު މުޅިން އާ މަންޒަރެއް ކުރަހާލައިފި އެވެ. ދެ ޓާމިނަލުން ވެސް މި ދެ ދުވަހު ފެންނަނީ ފަޅުކަން ނޫން އެހެން ކަމެއް ނޫނެވެ.\nފެރީގައި އާންމުކޮށް 25 މިނިޓުން ހުޅުމާލެ އިން މާލެ އަށް ކުރާ ދަތުރު، ބްރިޖު ހުރަސްކޮށް 15 ވަރަކަށް މިނިޓަށް ހުޅުމާލެ އަށް ކުރެވޭ ގޮތް ވުމުން ގިނަ ބަޔަކު މިހާރު ދަތުރުކުރަނީ ބްރިޖުންނެވެ. ބްރިޖް، އާންމު ދަތުރުފަތުރަށް ހުޅުވައިފި ފަހުން ހުޅުމާލޭގެ ފެރީ ޓާމިނަލްތައް ފެންނަނީ ބިޒީކަން ކެނޑި، ގިނަ ގޮނޑިބަރިތައް ހުސްކޮށް އޮންނަ ތަނެވެ. މިއީ މާލެ ސަރަހައްދުގެ ދަތުރުފަތުރަށް ސަރުކާރުން ގެނައި ބޮޑު އިންގިލާބުގެ ނަތީޖާ ކަން ގިނަ ބަޔަކު ގަބޫލުކުރެ އެވެ.\nހާއްސަކޮށް، ހުޅުމާލޭގައި ދިރިއުޅޭ އަދި ކޮންމެ ދުވަހަކު މާލެ އަށް އެކި ބޭނުންތަކުގައި ދަތުރުކުރަން ޖެހޭ މީހުންނަށް، ބްރިޖް ހުޅުވުމަކީ ލިބުނު ވަރަށް ބޮޑު ފަސޭހަ އެކެވެ.\nމާލޭގައި ހުންނަ ހުޅުމާލޭގެ ފެރީ ޓާމިނަލް އިއްޔެ ހަވީރު ފަޅުކޮށް.\n"އަހަރެން މިއީ ކޮންމެ ދުވަހަކު ސައިކަލް ހިފައިގެން ދެކޮޅަށް ދަތުރުކުރާ މީހެއް. ނަމަވެސް މިރޭ ޓާމިނަލް ކައިރިން އައިރު އެތަން އޮތީ ފަޅު ތަނެއް ހެން. ބުރާސްފަތި ދުވަހުގެ ރޭ ފުރަން ގޮސް ޓާމިނަލްގައި ތިބި ކުދިންނާ ވަދާއީ ސަލާން ވެސް ކުރިން،" މާލޭގައި ފިހާރައެއް ހިންގާ ހުޅުމާލޭގައި ދިރިއުޅޭ މީހަކު ރޭ ބުންޏެވެ.\nހުޅުމާލެ-މާލެ ފެރީގެ ހިދުމަތްދޭ އެމްޓީސީސީގެ އިސް އޮފިޝަލަކު މިއަދު ވިދާޅުވީ ބްރިޖް ހުޅުވާލުމާ އެކު ފެރީން ދަތުރުކުރާ މީހުން ވަރަށް ބޮޑަށް މަދުވެއްޖެ ކަމަށެވެ.\nއެ ކުންފުނީގެ ތަފާސްހިސާބުތައް ދައްކާ ގޮތުން އާއްމުކޮށް ހުކުރު ދުވަހު ކޮޅަކަށް 7،000 މީހުން ދަތުރު ކުރެ އެވެ. ނަމަވެސް އިއްޔެ ދަތުރުކުރީ 5،000 މީހުން ކަމަށް އެމްޓީސީސީން ބުންޏެވެ.\n"މިވަގުތު ބްރިޖް ހިލޭ ހުޅުވާލާފައި އޮތުމުން ގިނަ ބަޔަކު ބޭނުންވާނެ ބްރިޖުން ދަތުރުކޮށްލަން. ނަމަވެސް ބްރިޖުން ފީ ނަގައި އަދި ބަހުން ވެސް ފީ ނަގަން ފެށުމުން އެނގެނީ އަސްލު ކިހާ ވަރެއްކަން މަދުވާނީ،" އޮފިޝަލް ވިދާޅުވި އެވެ.\nބްރިޖް އިއްޔެ ހަވީރު އާއްމުންނަށް ހުޅުވާލުމުން އެތައް ބަޔަކު ދަތުރުކުރަން ކިޔޫގައި ހަދައިގެން.\nއޭނާ ވިދާޅުވިގޮތުގައި، ސައިކަލް އުފުލާ ފެރީތައް އާއްމުކޮށް ހުކުރު ދުވަހު ފުލްކޮށް ދަތުރުކުރި ނަމަވެސް އިއްޔެ ގެންދިޔައީ ދެތިން ސައިކަލެވެ.\n"އެކަމަކު އިއްޔެ ހަވީރު އެހާ ބޮޑަށް މީހުން މަދުވި ކަމަކަށް ނުދައްކާ. ގިނަ ދޯނިތައް އިއްޔެ ވެސް ފުރީ 90 ޕަސެންޓް ފުލްކޮށް،" އޮފިޝަލް ވިދާޅުވި އެވެ.\nއެކަމަކު، އޭނާ ވިދާޅުވީ ފެރީން ދަތުރުކުރާ މީހުންގެ އަދަދު މިއަދު ވަރަށް ބޮޑަށް މަދުކަމަށް ފާހަގަކުރެވޭ ކަމަށެވެ. ނަމަވެސް ޝެޑިއުލާ އެއްގޮތަށް ހުރިހާ ފެރީތަކެއް ދަތުރުކުރާ ކަމަށް ވެސް ވިދާޅުވި އެވެ.\n"އާއްމުކޮށް ހޮނިހިރު ދުވަހު މާލެއިން ހުޅުމާލެއަށް ދާ މީހުން މަދުވާނެ. އެކަމަކު މިއަދު ހުޅުމާލެ އިން ވެސް ދަތުރުކުރާ މީހުން ވަރަށް މަދު،" އޭނާ ވިދާޅުވި އެވެ.\nއިތުރު ލިޔުންތައް އެމްޓީސީސީ ސިނަމާލެ ބްރިޖު ދަތުރުފަތުރު ފެރީގެ ޚިދުމަތް


BREAKING: Covid-19: Male Aai Villimale Adhi Ithuru Rahthakun Test Kuri Meehun Nassi (Negative) Vehjje - Vaguthu\nކޮވިޑް-19 : މާލެ އާއި ވިލިމާލޭ، އަދި އިތުރު ރަށްތަކުން ޓެސްޓު ކުރި މީހުން ނައްސިވެއްޖެ\nމާލެ އާއި ވިލިމާލޭ، އަދި އިތުރު ރަށްތަކުން ކޮވިޑް-19 އަށް ޓެސްޓު ކުރި މީހުން ބައްޔަށް ނައްސި (ނެގެޓިވް)ވެއްޖެއެވެ.\nކޮވިޑް-19 އާ ގުޅޭގޮތުން މައުލޫމާތު ދިނުމަށް ދަރުބާރުގޭގައި ކުރިއަށްގެންދާ ނޫސްވެރިންގެ ބައްދަލުވުމެއްގައި ރައީސް އޮފީހުގެ އަންޑާ ސެކެރެޓަރީ މަބްރޫކް އަަޒީޒް ވިދާޅުވީ، ރިއުހޮޓެލް، ސ. ހިތަދޫ، ޅ.ހިންނަވަރު، ރ. ފައިނު، އއ. އުކުޅަސް، މާލެ އަދި ވިލިމާލެއިން ނެގުނު ސާމްޕަލްތަކުގެ ނަތީޖާ ލިބިފައިވާ ކަމަށާއި، އެ ހުރިހާ އެންމެން ވައިރަަހަށް ނައްސިވެފައި ކަމަށެވެ.\nމަބްރޫކް ވިދާޅުވީ، 517 ސާމްޕަލެއް މިހާތަނަށް ނެގިފައިވާ ކަމަށާއި، އޭގެ ތެރެއިން 13 ސާމްޕަލް ފައްސި(ޕޮޒިޓިވް)ވިއިރު، 502 ސާމްޕަލް ނައްސިވެފައިވާ ކަަމަށެވެ.އަދު 15 ސާމްަޕަލެއްގެ ނަތީޖާ ނުލިބޭ ކަމަށް އޭނާ ވިދާޅުވިއެވެ.\n"އެހެންވީމަ ޕޮޒިޓިވް ނަމްބަރަކަށް ބަދަލެއް އައިސްފައެއް ނުވޭ". މަބްރޫކް ވިދާޅުވިއެވެ.\nކަރަންޓީން ފެސިލިޓީތަކާއި ހޮސްޕިޓަލްތަކުގައި ތިބި މީހުންގެ ތަފްސީލް\nވިލިވަރުގައި 25 ފަރާތެއް\nހުޅުލެ އައިލެންޑް ހޮޓެލް 75\nފަރުކޮޅު ފުށި 0\nދަރުމަވަންތަ ހޮސްޕިޓަލް 2\nފަން އައިލެންޑް ކަރަންޓިންކުރެވިފައި 50\nމިހާތަނަށް މި ބައްޔަށް އެއްވެސް ދިވެއްސަކު ފައްސިވެފައިނުވާއިރު، ރާއްޖެއިން ބޭރުން އަންނަ ކޮންމެ ދިވެއްސަކު ވެސް 14 ދުވަހު ގޭގައި މަޑު ކުރުމަށް ސަރުކާރުން ވަނީ އަންގާފައެވެ. އަދި ކޮވިޑް-19 އެންމެ ބޮޑަށް ފެތުރެމުން އަންނަ ގައުމުތަކުގެ ތެރެއިން ރާއްޖެއަށް މީހުން އެތެރެވުން މަނާކޮށްފައިވާ ގައުމުތަކާއި، އެމެރިކާއިން ރާއްޖެ އަންނަ ދިވެހިން ކަރަންޓީން ފެސިލީޓަކަށް ގެންދާނެ ކަމަށް ސަރުކާރުން ވަނީ ވިދާޅުވެފައެވެ.\nރާއްޖެއިން ކޮވިޑް-19 ޖެހުނު މީހުންގެ ތެރޭގައި ގިނައީ އިޓަލީ މީހުންނެެވެ. އެގޮތުން އެ ގައުމުގެ9މީހަކު ރާއްޖޭގައިމި ބައްޔަށް ވަނީ ފައްސިވެފައެވެ.\nމާޗް 19, 2020 16:22\nދިވެހިން ގެ ހެދި ގިނަ ޓެސްޓް ތަކުން ނެގެޓިވު ވުމަކީ ވަރަށް ބޮޑު ނަސީބަކާނި\nމާތް ނިއުމަތެއް މާތްﷲ ދެއްވެވި އެކަމަޟުކުރުކޮށް ހަމްދު ކުރަމާ ހިނގާ މިގައުމަށާ މިއުން މަތާ އެންމެ ން ނަށް ހެޔޮ ރަހުމަތް ލައްވާންދޭވެ! ޢިންޟާ ﷲ


Roamas kilo eh 65 rf ah, valho maheh 100 rf ah\nރޯމަސް ކިލޯއެއް 65ރ. އަށް، ވަޅޯ މަހެއް 100ރ. އަށް\nމަސް މާރުކޭޓުގައި މީހަކު މަސް ކަނޑަނީ: ރޯ މަސް ކިލޯއެއް ވިއްކަނީ 65ރ. އަށް -- ފޮޓޯ: އަވަސް\nރޯމަސް ކިލޯއެއްގެ އަގު 65ރ. އަށް އަދި ވަޅޯ މަހެއްގެ އަގު 100ރ. އަށް މައްޗަށް ޖެހިލައިފި އެވެ.\nބާޒާރުގައި އެންމެ އަވަހަށް އަގު ބަދަލުވާ އެއް ބާވަތް ކަމަށްވާ މަހުގެ އަގު މިހާރު ހުރީ މީގެ ދެ ދުވަހާ އަޅާ ބަލާނަމަ ގާތްގަނޑަކަށް 15ރ. ގެ އުފުލުމެއްގަ އެވެ. މީގެ ދެ ދުވަހެއް ކުރީގައި ރޯމަސް ކިލޯއެއް 45ރ. ވަރަށް ލިބުނެވެ. ނަމަވެސް މިހާރު ލިބެނީ 65ރ. އިން މަތީގެ އަގު ތަކެއްގަ އެވެ.\nމާލެ މަސް މާރުކޭޓުގައި މިއަދު ތާޒާ މަސް މަދުކަން ފާހަގަ ވާއިރު ހުރީ މީގެ ދެ ދުވަހެއް ކުރިން ގެނެސް އައިސް އަޅާފައި ހުރި މަހެވެ. ކަޅު ބިލަމަސް ކިލޯއެއް 65ރ. އަށް ހުރިއިރު ކަންނެލީގެ އަގު ހުރީ 50ރ. ވަރަށެވެ.\nމަހުގެ އެހެން ބާވަތްތަކަށް ބަލާއިރު އާދައިގެ ކުޑަ މާނިޔަ މަހެއް 100ރ. އަށް ލިބެ އެވެ. އަދި ރަތް މަހެއް ވިއްކަނީ 200ރ. އާއި 500ރ. އާ ދެމެދުގެ އަގު ތަކެއްގަ އެވެ. އަދި ކުޑަ ގިނި މަހެއް 20ރ. އަށް ލިބެ އެވެ. މީގެ އިތުރުން ތިން މުށިމަސް 20ރ. އަށް ލިބެ އެވެ.\nމަސްވެރިން ބުނާ ގޮތުގައި ރޯދަ މަހުގެ ފުރަތަމަ 10 ދުވަހު މަހުގެ އަގު މަތިވާނެ ކަމަށް ބެލެވެ އެވެ. ހާއްސަކޮށް ކަނޑު މަހުގެ އަގު މަތިވުން ގާތެވެ.


Retirement scheme aa gulhey massala majileehah balaeh nugaiy | Mihaaru\nރިޓަޔަމަންޓް ޕެންޝަން ސްކީމާ ގުޅޭ މައްސަލަ މަޖިލީހަށް ބަލައެއްނުގަތް\nރިޔާޒް ޕެންޝަނާ ބެހޭ މައްސަލަ މަޖިލީހަށް ހުށަހަޅުއްވަނީ: ބަލައިގަންނަ ވަރަށް މެމްބަރުންގެ ތާއީދެއް ނުލިބުނު -- ފޮޓޯ: މަޖިލިސް\n18 މެއި 2022 - 12:10\nރާއްޖޭގައި ރިޓަޔަމަންޓް ޕެންޝަން ސްކީމް ދެމުން އަންނަ ގޮތް އިންސާފުވެރި ނޫން ކަމަށް ބުނެ ރައްޔިތުންގެ މަޖިލީހަށް ހުށަހެޅި މައްސަލަ ބަލައިގަންނަން ފާހެއް ނުވި އެވެ.\nޕެންޝަން ސްކީމާ ބެހޭ ގޮތުން ހެދި ދިރާސާއަކުން ފާހަގަވި މައްސަލަަތައް ރައްޔިތުންގެ މަޖިލީހަށް މިއަދު ހުށަހެޅުއްވީ އެމްއެންޕީގެ ނައިބު ރައީސް އަދި ތިމަރަފުށީ ދާއިރާގެ މެމްބަރު އަބްދުﷲ ރިޔާޒް އެވެ.\nރިޔާޒް ވިދާޅުވީ އެ ގާނޫނަށް ހުށަހަޅައިގެން އަމަލު ކުރަމުން ގެންދާ އިސްލާހެއްގައިވާ ގޮތުން އެހެން ޕެންޝަން ސްކީމަކުން ލިބޭ ފައިސާގެ އަދަދު އަސާސީ ޕެންޝަން ސްކީމަކަށް ވުރެ ކުޑަ ނަމަ އަސާސީ ޕެންޝަނަށް ލިބެން ޖެހޭނީ އެ ޕެންޝަނުން ލިބޭ އަދަދުގެ 50 ޕަސަންޓު ކެނޑުމަށް ފަހުގައި ކަަމަށެވެ.\nމިސާލަކަށް ރިޓަޔަމަންޓް ޕެންޝަންގެ ގޮތުގައި 3000ރ. ލިބޭ ނަމަ މިހާރު ލިބޭނީ އުމުރުން ދުވަސްވީ މީހުންނަށް ދޭ އިނާޔަތުން އެ 3000ރ. ކެނޑުމަށް ފަހު ބާކީ 2000ރ. އާއި ރިޓަޔަމަންޓުގެ ގޮތުގައި ލިބޭ 3000ރ. އާއެކު ޖުމުލަ 5000ރ. ކަމަށް ރިޔާޒް ވިދާޅުވި އެވެ.\n"މިއީ އިންސާފު ވެރި ގޮތެއް ނޫން. ސަބަބަކީ ރިޓަޔަމަންޓް ސްކީމާއި އުމުރުން ދުވަސްވުމުން ދޭ އިނާޔަތާ މުޅިން ތަފާތު ދެ ސްކީމަކަށްވެފައި ދައުލަތުގެ ބަޖެޓަށް ބުރަ ބޮޑުވުމަކީ އެއްވެސް މީހެއްގެ ހައްގަށް އުނިކަމެއް އަންނަން ޖެހޭނެ އުޒުރެއް ނޫން،" ރިޔާޒް ވިދާޅުވި އެވެ.\nއެ މާއްދާ އެހެން އޮތުމުގެ ސަބަބުން ގިނަ ދުވަހު ވަޒީފާ އަދާކޮށްގެން ރިޓަޔާ ވެފައިވާ ފަރާތްތަކާއި ވަޒީފާ އަދާނުކޮށް އުމުރުން ދުވަސްވުމުން އިނާޔަތް ލިބޭ ފަރާތްތަކާ މާ ބޮޑު ތަފާތެއް ނޯންނަ ކަމަށް ރިޔާޒް ވިދާޅުވި އެވެ.\nއެ މައްސަލަ ބަލައިގަނެ ބަހުސް ކުރުމާ މެދު ގޮތެއް ނިންމަން ނެގި ވޯޓުގައި ބަލައިގަންނަން ފެންނަ ކަމަށް ވޯޓު ދެއްވީ ނުވަ މެމްބަރެވެ. އަދި 19 މެމްބަރުން ވޯޓު ދެއްވީ ބަލައިގަންނަން ނުފެންނަ ކަމަށެވެ. ވަކި ގޮތަކަށް ވޯޓު ދޭން ބޭނުން ނުވާ ކަމަށް އެއް މެމްބަރަކު ވޯޓު ދެއްވި އެވެ.\nރައްޔިތުންގެ މަޖިލިސް ޕެންޝަން ސްކީމް މެމްބަރު އަބްދުﷲ ރިޔާޒް (ތިމަރަފުށި) ރިޓަޔަމެންޓަ ޕެންޝަން\n21 ކޮމެންޓް, 11 ރިއެކްޝަންސް\nކޮންމެވެސް މީހަކު ޖަވާބުދީބަލަ؟ ސުވާލް އަކީ އުމުރުދުވަހު ވަޒީފައިގައި އުޅެގެން ކޮންމެ މަހަކު ލިބޭމުސާރައިން ޕެންސަން ދައްކާމީހައި އަަށް ލިބޭ ޕެންސަން ފައިސާއާއި ދައުލަތުން ކަމެއްނުކުރިއަސް ދޭ 5000 ރުފިޔާ ލިބޭ މީހައި އާއި ތަފާތު ވާނެތޯ، މިކަން ސާފްނުވެގެން މިއުޅެނީ\nތަފާތު ވާނެ. މަހު މުސާރައިން ކޮންމެ މަހަކު އެ ކެނޑޭ 14% ގެ ކޮންމެސް ވަރެއް ލާފައި އެމީހާ ރިޓަޔާ ވުމުން ލިބެމުންދާނެ. **ސަމާލު: ޕެންޝަން ސްކީމު އޮންނާނީ ޑިފޯލްޓުކޮށް ރިބާ އެކުލެވޭ ގޮތަށް. އޭތި ޝަރީޢަތާ އެއްގޮތަށް ބަދަލުވާނީ ފޯމެއް ލައިގެން. އަވަހަށް އެކަން ކުރޭ!\nސިޔާސީ ރޯނުއެދުރުންގެ އެޖެންޑާ ހިތުދަސްކޮށްގެން ބަޔަކު އަރާ ޕޯޑިއަމްތަކުގައި ގުރާގޮވާހެން ގޮވީމާ، އަވާގައި ޖެހިގެން ވޯޓްދިނީމާ ވާނެ ހައެތި މިވަނީ.\nމިވާހަކަ ދައްކާތާ އެތައް ދުވަހެއް ވެއްޖެ. އަޑު އަހާނެ ބަޔަކުނެތް\nކޮބާތަ ޑރ.އަފްރާޝީމްގެ މަރުގެ މައްސަލަ ހުރިހާކަމެއް އިންގިހުރެ މިހާރު އިންސާފައް ވަކާލާތުކުރާމީހުން… މިވެސް ބައެއްތާ އަމިއްލަޔައް އިނގޭކަމައްވެސް ނުހަދާމިހާރު\nމަ ހީކުރީ ރިޓަޔަމަންޓު ސުކީމު ދުނިޔެއަށް އައި އިރު މަސައްކަތް ކުރަންތިބޭ ބަޔަކަށް ފައިސާ ޖަމާކޮށްގެން، މުސްކުޅިވާންވާއިރަށް، 5،000 ރުފިޔާވަރު މަހަކު ލިބޭވަރަށް ފައިސާ ޖަމާނުކުރެވޭނެތީ ކަމަށް، އެ އަދަދު ދައުލަތުގެ ބަޖެޓުން ނަގާފަ އުމުރުން ދުވަސްވީ މީހުނަށް ދޭ ފައިސާގެ ނަމުގައި އެ ދެނީ. ދެ ތިން ތަނުން ރިޓަޔަމަންޓު ފައިސާ ލިބޭގޮތަށް އޮތުން އެއީ ދެމެހެއްޓެނިވި ހަމަޖެހޭ ގޮތެއްނޫން.\nރާއްޖޭގަ ހިންގާ އެއްމެ ބޮޑު ޕޮންޒީ ސްކީމް. އަހަރުމެންގެ އަތުން ލާރި ނަގައިގެން 65 އަހަރުވެފެ ހޮޅުއަށީގަ އަޗާ ތަޅަން ތިބޭ މީހުންނަށް ސަރުކާރުގެ ހެޔޮފުޅުކަމޭ ކިޔާފަ ދެނީ\nތިޔައީ ކަން އޮތް ގޮތް ނޭނގޭތީ ވާހަކަ ދައްކާ ގޮތް. ރިޔާޒް ބުނިހެން އެއީ މުޅިން ތަފާތު ދެ ސްކީމެއް. ރިޓަޔަރމަންޓް ސްކީމަކީ މުވައްޒަފާއި ވަޒީފާދޭ މީހާ ވަކި ވަރެއް ދައްކައިގެން އެ ފައިސާ ކަނޑައެޅިފައިވާ ވަކި އުސޫލަކުން އިންވެސްޓްކުރެވިގެން ހިންގޭ ސްކީމެއް. ދޮށީއުމުރު މީހުންނަށް ޕެންޝަން ދެނީ ދަައުލަތުން ޓެކްސް ފައިސާއިން ކަނޑައަޅާ ބަޖެޓަކުން ދޭން ހަމަޖެހިފަައިވާ އަދަދެއް މީހާ މަރުވަންދެން ދެނީ. ޕެންޝަން އޮފީހުން މި ކަމުގެ މަޢުލޫމާ ހާމަކުރައްވާ. 1/2\n2/2.. ޕެންޝަން އޮފީހުގެ ވެބްސައިޓުގައި ރިޓަޔަރމަންޓް ސްކީމްގެ އޮޑިޓް ކުރި މާލީ ހިސާބުތަައް ގަވާއިދުން ދަނީ ހާމަކުރަމުން. އަދި އަހަރެން ހަނދާން ކުށް ނޫން ނަމަ، އަސާސީ ޕެންޝަނުގެ މަޢުލޫމާތާއި ތަފާސްހިސާބު ވެސް، އެ އޮފީހުގެ އަހަރީ ރިޕޯޓުގައި ހާމަކުރައްވާ. ހަމަ ޖެހުނުތާކު ހިތު ހުރިހާ އެއްޗެއް ލިޔުނަކަސް ތެދަކަށް ނުވާނެ. މި ކަހަލަ ދޮގު ފަތުރަން ފުރުސަތު ނުދެއްވާ. ނޫސްވެރިން އެބަ ޖެހޭ މިހާރަށް ވުރެ ޒިންމާދާރުވެ ހަގީގަތް ބަލައި އެނގިގެން ހާމަކުރައްވަން.\nދަޢުލަތުގެ ބަޖެޓަށް ބުރައެއްނުވާނެ ތިބޭފުޅުންގެ ދައުރު ހަމަވުމުން އޭގެފަހުން ތީގެތެރެއިން މެމްބަރު ކަމަށް 2ވަނަ ދައުރަކަށް ނުހޮވޭ މީހުންނަށް ދޭންޖެހޭ އިނާޔަތްތައް. މީގެ ތެރޭގައި އޮފިސަލް ޕާސްޕރޓާއި، ރާއްޖޭން ބޭރުން ދޭންޖެހޭ ބޭސްފަރުވާ ތަކާއި، އެހެނިހެން އެލަވަންސްތައް ކަނޑާލީމާ ދަޢުލަތަށާއި، ރައްޔިތުމީހާގެ ޖީބަށް ބޮޑު ތަނުން ލުއިވެގެންދާނެ. ހިތާމައަކީ މިވަރުކަމެއްވެސް ތަމެން ރައްޔިތުންގެ ޙައްޢުގައި ނުކުރާނެކަން ޔަޤީން.\nއަދި ސިފައިންގެޔާ ފުލުހުގަ އުޅުނު ދުވަސްތަކަށްވެސް ލިބޭނެ ދޯ މަޖިލީހުގެ އިތުރުން ރިޓަޔަމަންޓު، މި ބޭފުޅުންނަށް\nރައްޔަތުންނަށް އެއިން ފައިދާއެއްކޮށްފާނެ ކަމެއް ތިތާކުން ނުކުރާނެ. މަޖުލީހުގައި ދައުރެއް ފުރިހަމަކޮށްފައި މުސާރައިގެ ތިންބައިކުޅައެއްބައި ނަގަނީ ތިތާގައި އުޅޭމީހުން. ދައުލަތުގެ އެހެން ވަޒީފާތަކުގެ މީހުން 40 އަހަރުވަންދެން ވަޒީފާގައި ތިބުމަށްފަހު ރިޓަޔަރކޮށް ހުސްއަތާ ދާންޖެހެނީ. 65 އަހަރުވުމުން މުސާރައިން ޕެންޝަން ފަންޑަށް ޖަމާކުރި ފައިސާކޮޅު މިދެނީ5ހާސް ހަމަކޮށްފައި. ޕެންޝަން ފަންޑަށް ލޯލާރިއެއް ނުލާމީހުންނަށްވެސް5ހާސްދޭ. މިއީ އިންސާފު\nރިޓަޔަރ ކޮހްގެން ދޭލާރިއަކީ އެމީހާވަޒީފާގަ ހުރެ އޭނަގެ މުސާރައިން ޕެންޝަންފޮއްޓައް ކަޑާފަ އެޅިފައިސާ 65 އަހަރުވުމުންދޭފައިސާއަކީ ދަވްލަތުން 65 އަހރުވީމަދޭއެއްޗެއް މިދޭތި އެއްކޮށްގެންދިނީމަ މިވަނީކޯއްޗަކަށް މީހަކު ގިއްގެޅެންދެން މަސައްކަތްކޮށްގެން އެއްކޮށްފަހުރި ލާރިންދޭ ޕެންޝަނާ 65 އަހަރުވުނުންދޭ ޕެންޝަނާ މީމުޅިންތަފާތުދޭއްޗެއްނު ރަގަޅު ކަމެއް ރައްޔިތަކަށް ކޮށްދޭން މީހަކު އުޅެފިއްޔާ އޭއްޗެއް ބޭރުކުރާނެ